
        
            
                
            
        

    

Peatoimetaja veerg 5/25 (Manfred Kalmsten, Maarja Kruusmets)


Servus



Käes
on maikuu lõpp, kevad võimutseb
või suvi algab ja uus
tükk tuumakütet on wõrku paiskunud. 

Meie
seljatagusesse lähiminevikku jääb Kirjastus Fantaasia ja Eesti Ulmeühingu
korraldatud jutuvõistlus.
Õnnitleme omaltpoolt võitjaid ja ka kõiki osavõtjaid, sest ehkki esikohti kõigile ei jagu, on selline võimalus end
proovile panna igati teretulnud.

Mida
seekordne jutuvõistlus endast täpsemalt kujutas, sellest
pajatavad meile tänases numbris žüriiliikmed
Veiko Belials ja Eva Luts. Lisaks katsume jõudumööda jätkata arvustamise teemaga ning
pakume ka võimaluse heita pilk Conani välimuse
arenguloosse, ent nagu ütlevad tobedavõitu
reklaamihaid värvilistel teleekraanidel
– see pole veel kõik!

1.
juuni on rahvusvaheline  lastekaitsepäev
ja selles numbris oleme mõelnud ka laste peale. Algsest ideest anda välja täies
mahus lastele mõeldud erinumber ei saanud küll sajaprotsendiliselt asja, kuid
ka see väike varblane pihus siutsub üsna toredasti. Ega suuri ulmefänne kuskilt
mujalt ei saa, kui tuleb põngerjaid juba väikesest peast ulmepisikuga nakatada,
lugedes neile ette muinasjutte ning kutsudes neid läbi lugude ajas rändama või
võlukunstiga tegelema. 

Üks hea lastelugu on
selline, millest ka vanemad rõõmu tunnevad ja huviga loevad. Hea lastekirjanik
ei tee väikestele raamatusõpradele kirjutades allahindlust, vaid oskab
lugudesse tekitada tähenduskihid, mis aastate jooksul raamatut üle lugedes järjest
lahti kooruvad. Õnneks on eesti keelde viimasel ajal tõlgitud päris palju head
lastele mõeldud fantaasiakirjandust ja ka mõned omad autorid on üllitanud
suurepäraseid lugusid. Enam ammu ei pea lapsed leppima vaid Harry Potteri
seiklustega. 

Niisiis leiab lugeja
sellest numbrist ülevaate eesti keeles ilmunud lasteulme žanritest, paar
raamatuarvustust ja päris mitu lastele mõeldud juttugi. Kuna lastekaitsepäev on
sel aastal pühapäeval, on see täpselt paras hetk oma võsukesed pikkuse järjekorras
diivanile ritta sättida ja neile ettelugemisega demonstreerida, milline võlu
ulmekirjandusel on. 



















Järgmise Kaarnakirjas jutukogu üleskutse (Manfred Kalmsten, Laura Loolaid)

Hei!



Nagu ärksamad kirjutajad juba teavad, on aeg küps “Kaarnakirjas” sarja kolmanda
teemakogumiku jaoks ja teema võiks kokku võtta sõnadega – midagi unustatut.
midagi varjatut, midagi nähtamatut. (Vt. esimene üleskutse.) Ehk siis - meie tänane maailm võib pealtnäha
paista samasugune, nagu meie teda tunneme, ent… pinna all vohavad salaajalugu,
unustatud tehnoloogiad, ununenud loomislood, tegutseb keegi ajaloomälust
kustutatud või lugulauljatest hüljatud isik, kelle teod maailma kunagi just
niisugusele kursile paiskasid. Või siis püsib igav argipäev paigas salga
ennastunustavate ajarändurite meeletu punnitamise tulemusel. Või siis saame
tulevikust heita tänasele-eilsele-homsele teravama pilgu, mis avab asju, mida
me tänases päevas ei tea, küll aga avaneb uus tõde just sinu kirjutatud
tulevikus… 

Need on vaid mõned
suunanäitajad, mitte raudpoltidega kinnitatud jutuskeemid, mida kirjutamisel
ILMTINGIMATA kasutama peab. Kasutada neid muidugi võib. Lihtsalt, arvestage, et
kui mitu kirjutajat võtavad jutustada, kuidas Konann tappis maailma hävitada
tahtva draakoni või uhvode nimeline rass ehitasid püramiidid, siis hakkavad need
samalaadsed lood veel omakorda omavahel konkureerima ja üldse – miks mitte olla
originaalne? Olgem seda! Võibolla leiad just sina  üles need kõige pöörasemad müüdid ja kõige
uskumatumad vandeseltsid ja varjatud vandenõud ja ajaloo salakäigud! 

Igal juhul lugusid ootame
soovitavalt .docx formaadis, aga sobib ka .odt. Lugude pikkuseks võiks olla
3999-19999 sõna. Kui on mõni sõna lühem või pikem  - ok!

Aga jutt käib siiski mõnedest sõnadest. Lood saata siis – lood@kaarnakirjas.ee





Kui sul on küsimusi (neid on juba esitatud), siis kirjutada samuti
aadressile lood@kaarnakirjas.ee

 

Lugude esitamiseks on aega täpselt aasta lõpuni. Ehk aeg saab otsa 2025.
aasta 31. detsembril kell 23.59.







 - Kalmsten, side lõpp











Intervjuu: Mann Loper (Manfred Kalmsten)

1.Tere!
Alustame üldisest. Reaktori toimetajatele-lugejatele on teada, et oled kirjanik
ja nooremteadur ning kliiniline rõdutaimede kasvataja, aga… See pole ju kõik,
kes ja mis sa veel oled?

Reaktori lugejate informeeritus on tähelepanuväärne! Selle rea täienduseks
huvitab lugejat kindla peale, et ühel päeval nädalas olen ajalooõpetaja
gümnasistidele. Ülejäänud aja olen lihtsalt kodu-google (mõned asjad
ilmutavad end ainult siis, kui mina neid otsin), pesumasina operaator ja
vähemalt korra päevas ka köögikindral. Poolmaratoni jooksjat minust siiski veel
ei saanud, sest jaanuarikuine salalik libedus viis põlvetraumani, millest ikka
veel päriselt lahti ei ole. No ja aeg-ajalt olen laisk vabatahtlik ka.



2. Kuna meil on siin tegemist ulmeajakirjaga, siis räägi, kuidas jõudsid
ulmeni? Olid selleks stardipakuks mängud, filmid või raamatud?

Raamatud.
Seiklusliku kirjanduse otsingul ma kunagi ulmeni jõudsin, kui riiulist
ajalooline seiklusromaan parajasti otsa sai. Ja küllap soovitati üht-teist ka
vanemlikult tasandilt, kui ma jälle nõutu näoga raamatuselgu vahtisin ja
virisesin, et kõik need meetrid töödeldud puud, aga lugeda midagi ei ole.



3. Millal, miks ja kuidas hakkasid kirjutama ja mis oli see, mis sind selleni
viis?

1) ma õppisin selgeks tähed ja hakkasin moodustama sõnu; 2) ma arvasin, et
kirjutamine on miski, mida enamus inimesi teeb… Et mingisuguseid „jutte“ ja
„raamatuid“ olen ma kirjutanud tõesti sest ajast peale, kui kirjatähed selgeks
said. Pilte joonistasin ka tihtipeale selliseid, mis olid rohkem mäng, koomiks,
ühesõnaga lugu, mitte staatilised ühe hetke kujutised – enne kui koolis ringi
õpetati. Aga et kirjutada avaldamiseks, see mõte tekkis kuskil
kesk-kahekümnendates. Ajendiks oli see, et parasjagu ei olnud palju muud
vaimlist väljundit.



4. Kui palju oma ajast pühendad kirjutamisele ja kuidas see protsess sul
üldjoontes välja näeb?

Loovkirjutamisele
on viimastel aegadel üsna vähe ruumi jäänud, umbes niipaljukest, et mõne
ideealgega pihta hakata ja siis ajapuudusel see üha kasvavasse „homsevarna“
kausta lükata. Põhiosa arvuti ees konutatud ajast võtab doktoritööks vajalike
artiklite ja ettekannete valmispusimine.

Kirjutamise
protsess saab ise alguse kas mõnest konkreetsest tegelasest või stseenist, kes
või mis keelduvad kohe mäluarhiivi suundumast ja jäävad kuhugi kuklasse
kummitama. Sellest algest lähtuvalt tekib küsimus, et milline on see maailm,
kus taoline sündmus aset saaks leida või selline isik areneda. Mis seal veel
juhtub? Kellega see tegelane kohtub, kuidas nende teistega käitub? Ehk siis
tekib natuke suurem pilt, mille taustal võibki hargnema hakata lugu. Kirjutama
hakates on mul loo üldised parameetrid teada, detailid loksuvad paika töö
käigus. On juhtunud sedagi, et mõni pooleni kirjutatud asi tuleb ümber teha,
sest hargnemise käigus pööras lugu ennast pea peale. Üks selline keerleb oma
telje ümber juba hea tükk aega…



5. Ja ka sulle küsimus klassikavaramust – sa kirjutad ulmet, aga miks? Miks
just nimelt ulme?

Ilmselt
vabadus. Ulmes on ju palju rohkem võimalik. Jah, on oma žanritunnused, aga mina
ei oska neid piiridena näha. Tuleviku- või fantaasiamaailma ülesehitamine on
lahe mäng pealegi. Sinna saab suunata müüdilembust ka: natuke siit- ja sealt-
nurgast, uude konteksti tõstetuna. Lõbus on.



6. Kui reastaksid enda eelistuste pingeritta ulmekirjanduse kolm põhilist
alamžanrit ehk teadusliku fantastika, fantasy ja õuduse, siis milline see
pingerida oleks? Et ruumi täita, siis võid lisada ka iga žanri taha oma lemmiku
žanri esindaja ja põhjendada lause-paariga.

Et
esikohta selgitada on keeruline, siis alustan tagantpoolt esimesest –
õuduskirjandusest. Põhjenduseks: siin on vist määratluses asi. Romaan võib ju
tugevaid õuduselemente sisaldada, aga mina ei pruugi seda üldse õuduse alla
liigitada. Näiteks Simmonsi Õgija ja krutsiform-parasiidid on paras õudus, aga
Hyperioni saaga paigutaks ikka teadusliku fantastika alla. Puhtalt õuduseks
liigitatavat olen vast kõige vähem lugenud ka.

Siis
tuleb fantasy ja auväärne esimene on teaduslik fantastika, sest viimase katuse
alla mahub kõige rohkem kõigekõige-lemmikumaid.

Põhjalikkuse
osas ei ole fantasy alal Tolkienile võrdset, teised kipuvad ajapikku mingiseks
üldiseks fantasy-mulliks kokku sulama.

Eriliste lemmikutega kipub nii olema, et nad on sageli tulnud, et jääda.
Herberti Düüni esimese otsa romaanid, näiteks. Aga kindlasti ka Le Guin, olgu
siis „Ilmajäetud“ taas esile tõstetud.



7. Su loomingus kohtub lugeja nii kosmoserändurite, Vene tsaaride kui ka pseudo-idamaiste
katana-romantikutega? Et vaat-et servast serva ja kas kavatsed sama
kurssi hoida?

Siit- ja
sealt- nurgast, jah, küllap ka edaspidi. Siin peegeldub huvi erinevate
kultuuride ja ajaloo vastu. Aga seesinane oma mätas – Eesti, Euroopa serv,
põhjamaisus – on midagi, millest jalgu lahti ei saa.



8. Oled viimasel jala kirjanduspõllult justkui tagasi tõmbunud. See mulje on ju
petlik... Ehk isegi vaikus enne tormi, eks ole?

Vaata
vastus nr 4. Hilistalvel istusin üldse üle kuu aja haiguslehel - eelnevalt
olemata kogemus, mida korrata kindlasti ei soovi, - mis kinnitas ütlust, et
inimene võib ju planeerida, aga jumalad selle peale naeravad.

Tormi
osas ei tea, aga ühe liiga pikale veninud projekti tahaks nüüd küll järgmise
etapini vedada, kui suvi vähegi võimaldab. Mingid mõtted on jälle liikuma
pääsenud.



9. Sinu lugu “See linn on meile kalliks maksma läinud” on tõlgitud Ukraina ja
peagi ka Leedu keelde. Lisaks oled võitnud jutuvõistluse ja
lastekirjandusvõistluse. Kas pead end kirjanikuna edukaks? Põhjust ju oleks…?

Õiendus:
noorteromaani pronks („Algus pärast lõppu“), „Inglite linn“ pälvis
lugeja-tunnustust.

Tunnustuste
ja tõlgete üle on muidugi väga hea meel, aga ega ma Eesti konnatiigikese
mõisteski mingi tuntud kirjanik ei ole. Ja ilmselt teenitult – selleks peaks
palju pühendunum kirjanik olema. Ma vahel mõtlen, et kui ma suureks saan, siis
ehk. Kuigi komistuskive leidub, sest nähtav olemine, üritustele ronimine,
enesereklaam… see kõik on ju tüütu ja raske töö. Ma ei tea, kas oskan selles
osas muutuda.

Edukas
kirjanik – oli vist Scalzi sõnutsi – on see, kes avaldab raamatu kvartalis ja
see müüb vähemalt 5000 eksemplari. Eesti kontekstis muidugi kurb nali, aga
ilmselgelt ma ei ole veel piisavalt pühendunud kirjanik, et end edukaks pidada.



10. Kui elujõuliseks pead enda loomingut – on see nii–öelda lugejalaual ka
kümne, kahekümne viie või ehk isegi viiekümne aasta pärast?

„Inglite
linnal“ on praegu potentsiaali natuke püsida, eks paistab, kui pikalt. Ma liiga
optimist siiski ei oleks, juba lugemisharjumuse kahanemise tõttu ühiskonnas.
Geopoliitilistes tõmbetuultes on eriti raske ennustada, mis sellest maanurgast,
sellest keelest ja kultuurist saab.



11. Kuidas suhtud tagasisidestustesse ja mida arvad Eesti ulmearvustustest
üldiselt ja loomulikult nimesid nimetama?

Ma
arvan, et ulmearvustusi võiks rohkem ilmuda laiemale ringile ka. Lugejana on
näiteks Reaktori arvustustest ikka kasu ka: aimad arvustaja maitse-eelistusi ja
oskad hinnata, kas ja kui kähku mingit teost lugeda võtta.

Iga
pärisarvustus (rohkem kui paar sõnapurtsatust Baasis) on raamatu / jutu
nähtavust suurendav. Nii et vajalik, antagu minna.



12. Kui kursis oled sa kodumaise ulmega ja kas sul on arvamus/üldhinnang, et
milline on Eesti ulme seisukord täna, anno 2025?

Kõike,
mis kodumaises ulmes ilmub, ma lugeda ei jõua. Aga enam-vähem kursis vast olen.
Kirjutajaid, päris hakkajaid ja ka arenemisvõimelisi, meil ju on. Aktiivsemad
autoreid, ja ka uusi lootustandvaid autoreid. Mingi kamm on nüüd küll sellega,
et paljud ripsutavad tiiba krimikirjandusega. Ei, tegelikult ei ole mul sellegi
vastu midagi, ajalooline krimi näiteks väga meeldib. Lisaks saab kirjaniku nimi
rohkem tuntust ja kes teab, meelitab mõne ulmetki lugema.



13. Reaktorisse saabus hiljuti esimene AI-hõnguline lugu, et mida sa arvad
AI-kiirmarsist kunstide valdkonda?

Ma ei ole tekstirobotite vastane, AI on kohati täiesti asjalik tööriist – aga
iga asja on võimalik lisaks kasutamisele ka väärkasutada. See, et AI-d loomingu
aseainena, teiste loomingust varastades kasutatakse, on küll kurjast. Rääkimata
loomingu vargusest, ega ise ei taha näha ühenäolist soust-visuaali ja
iseloomutut teksti, see kraam läheb minust samamoodi mööda nagu need
ajaviiteromaanid, kus tegelaste nimed ja tegevuskohad küll varieeruvad, aga
sisu jääb samaks. Samas annan aru, et on päris hea hulk just sellise
meelelahutuse tarbijaid, ja seal võib AI küll turuosa kaaperdada. Kiirtoit,
noh.

Gurmee
osas on mul siiski lootus, et originaalsust ja inimese häält AI asendada ei
saa.



14. Lõpetuseks, sinu meeldivaim ja ebameeldivaim kogemus seoses kirjutamisega
on?

Meeldivaim – vist see, kui ootamatust allikast tuleb, et oi, ma olen tegelt
sinu juttu / raamatut lugenud.

Ebameeldivaim
– kui olen pidanud tõdema, et mõeldud iva ei ole sugugi lugejani jõudnud,
selline, „oeh, kas ma nii teises keeles mõtlen või“-äng.

Mis on raamatuarvustuste mõte? (Lüüli Suuk)

Tänases ühiskonnas on arvustuste jagamine muudetud väga
lihtsaks ja kiireks. Olemas on erinevad grupid ja keskkonnad, mille hulgast
endale sobiv arvustuse avaldamise variant valida. Ei ole vaja kellegi
heakskiitu ega luba. Tsensuur ei piira ja sõna on vaba. Kuid mis siis ikkagi on
ühe raamatuarvustuse mõte? Reaktori peatoimetaja palvel koondan siia mõned
mõtted.

Esmalt on selleks anda ülevaade teosest. Vahel on autor või
kirjastaja selle töö nii hästi ära teinud, et raamatu tagakaanel või muudes
tutvustavates materjalides on kõik öeldud. Sellisel juhul jääb arvustajale
valik, kas kasutada seda või siiski kirjutada endapoolne ülevaade. Hea
tutvustus annab teisele lugejale parema võimaluse otsustada, kas lugeda või
mitte. Seda osa võib nimetada sissejuhatuseks.

Arvustaja on alati subjektiivne. Selle tingivad tema enda
kogemused, eelnevalt loetud raamatud, lapsepõlvetraumad, antud eluhetkes mõju
avaldavad faktorid, stress, kas arvustamine on töö või hobi ja veel palju muud.
Arvustuse mõte on jagada enda põhjendatud arvamust ilma rünnaku või ka liigse
ülistamiseta. Vahel segatakse üheks kokteiliks kokku autori isiku ja konkreetse
teose arvustamine. Neutraalse tooni ja fookuse säilitamine on oskus omaette.
Autor ei saa vastutada, kuidas lugeja teost tunnetab või tõlgendab. Kui teose
sisu tekitas tugevaid tundeid, siis jääb arvustaja otsustada, kas ta analüüsib
seda sügavamalt või mitte ja kas ta seda ka arvustuses ka puudutab. Inimeste
taluvuspiirid võivad olla samades küsimustes üksteisest valgusaastate kaugusel.


Arvustaja ausus iseenda ees, et kui palju ta laseb ennast
mõjutada teiste arvamusest. Arvustuse mõte on anda edasi enda kogemus teose
lugemisest. Tundes survet arvata sama moodi nagu teised, jätab arvustaja
arvustuste lugejad ilma vaatenurkade mitmekesisusest ja kehtestab isendale
tsensuuri. See, mis kellelegi meeldib või ei meeldi, on väga erinev.
Arvustamine on võimalus ennast väljendada, kuid see tähendab ka teatavat
personaalsust ja enda avamist. Arvustuse kirjutamine on samuti loominguline
protsess.

Arvustuse mõte on lugeja vaatenurga avamise läbi anda
võimalus autorile areneda ja õppida. Mis ei tähenda, et arvustaja astub mentori
rolli ja asub juhendama, et kui sa oleksid sellest kirjutanud või nii
sõnastanud, siis oleks palju parem olnud. Põhjendatud arvamus ise on see,
millest õpitakse. Autor saab vajadusel arvustusest välja noppida tunnetuslikult
enda jaoks olulise, et kirjanikuna kasvada. 

Raamatut ei saa arvustada ilma seda lugemata. Tänapäeval on
mitmeid võimalusi, kuidas raamatu sisust kokkuvõte saada. Sellisel arvustusel
ei ole mingit mõtet, sest tehisaru või teiste inimeste poolt tehtud kokkuvõtted
ei loo sama kogemust. Sarnase efekti annab ka pealiskaudne või osaline
lugemine. Autor on loo reeglina jutustanud teatavat terviklikkust silmas
pidades ja arvustuse mõte on vaadelda kogu teost.

Kokkuvõttes on raamatuarvustuse mõte anda teose kohta infot,
mida arvustuste lugejad kasutavad täpselt nii, nagu ise paremaks peavad. 

 

 

 

 

 











Lastele mõeldud ulmekirjandus – mitte ainult ükssarvikud ja võlurpoisid (Maarja Kruusmets)

Emaks olemisel on üks
hiiglama vahva külg – täiesti südamerahuga võib lugeda lastele mõeldud
kirjandust ja vabandada ennast välja lausega: „Ma lugesin seda pojale ette.”
Nooremate laste õpetaja ja raamatukoguhoidjana olen sellest viimaste aastate
jooksul ainult võitnud. Kui aga süda on juba ulmekirjandusele antud, siis
tõmbab see sinna ka lastekirjandust lugedes. Selles artiklis puudutan just neid
raamatuid, millega mul on olemas isiklik kogemus ja kokkupuude. 

Eesti keeles ilmunud
lastele ja noortele mõeldud ulmekirjandus on enamjaolt fantaasia – võlurid,
ükssarvikud, erinevad võlumaailmad ja -loomad –, kuid leidub ka õudussugemetega
lugusid ja pisut teadusulmet.

 

Teadusulme lipulaev
eesti lastekirjanduses

 

Kõige nadim on valik
eestikeelse teadusulme koha pealt. Ainsana meenub mulle hetkel Ilmar Tomuski
ajarännusari, mille peategelasteks on neli kaheksanda klassi õpilast, kaks
poissi ja kaks tüdrukut. Sündmused saavad alguse sellest, kui tüdrukud näevad
pealt oma füüsikaõpetaja ajarändu, kui too tiiki uppuva poisi päästab. Nii
selgubki, et Universum on valinud need kaks neidu ja nende kaks klassikaaslast
samuti ajaränduriteks, kes seikleksid mööda erinevaid paralleelmaailmade
ajajooni ja viltu läinud asju korda seaksid. 

Olen sellest sarjast
lugenud kolme esimest raamatut, rohkem enam ei jaksanud. Kuigi olen Ilmar
Tomuski kirjanduslikust andest üldiselt võlutud, siis ajarändurite sari minu
lemmikute hulka ei kuulu. Seda mitmel põhjusel. 

Sarja avaraamat „Algaja
ajaränduri seiklused” on suuresti pühendatud kõiksugustele teooriatele
ajarändude võimalikkuse kohta ja füüsikale selle taga. Kuigi hindan autori
pühendumist ja süvitsiminekut kõigi nende reaalselt eksisteerivate teooriate
läbitöötamisel, on lastele ja noortele mõeldud raamatus raskestimõistetavad
füüsikaloengud altminek. Päriselt rändamiseks jääb noortel loos aega väheseks,
sest enamik paberist kulub ajarännu võimalikkuse selgitusteks, mistõttu lugu
ise jääb minu jaoks nõrgaks. 

Sarja teine osa „Seiklused
paralleelmaailmas” on minu meelest tugevam, kuna seal päriselt ka toimub midagi
põnevat. Noored satuvad paralleelmaailma, kus Eesti kunagi vabaks ei saanud,
ning hakkavad seal laulvat revolutsiooni korraldama, et ajalugu õigetesse
rööbastesse juhtida. See raamat pakub noorele lugejale võimaluse tutvuda meie
ajalooliste sündmuste ja neid mõjutanud isikutega. 

Sarja kolmas raamat „Universumi
saladused” viib meid aga esimese sajandi Iisraeli, kuhu noored rändavad
lootuses hoida ära süütu mehe hukkamine, kuigi mees ise teab täie kindlusega,
et tal on vaja sinna ristile minna. 

See lugu on minu jaoks
täis asju, mis mind kui paadunud ajarännuraamatute fänni juukseid katkuma
panevad. Näiteks ütleb autor, et võõras ajas olles noored ei vanane. Nii saavad
nad oma päris ajast aastakümneid eemal olla, ilma et kodused nende naasmisel kahtlustavaks
muutuksid. Ja kuigi ajarändu on Tomusk püüdnud põhjendada füüsikaga, siis see
mitte vananemine on lihtsalt üks Universumi seadustest. Lihtsalt niisama, ilma
põhjenduseta! Samuti – noored õpivad Iisraelis kolme aastaga ära kolm kohalikku
keelt sellisel tasemel, et saavad turul teistele tõlgiks olla. See on pehmelt
öeldes ebatõenäoline. 

Sarja teises raamatus käis
mulle närvidele seik, et noored vahetavad seal oma paralleelmaailma teisikutega
kohad ja ajavad oma juuksed maha. Ja mitte kordagi ei mainita loos, et koju
tagasi jõudes oleks nende vanemad nende äkiliselt kadunud juuste kohta midagi
küsinud. 

Viimase kümne aasta
jooksul olen läbi lugenud vähemalt kolmkümmend ajarännuteemalist raamatut,
olles olnud mitmele neist ka testlugeja, kui autor neid alles kirjutas. Niisiis
on mulle tuttavad nii multiversumi kui ka ühe ajajoonega lahendatud rännulood. Seetõttu
olen ilmselt Tomuski lugudele ka karmim kriitik kui peaksin, kuid neid lugedes
puges tahes-tahtmata pähe mõte, et suudaksin ise mõne parema lastele mõeldud
ajarännuraamatu kirjutada. Mine tea, ehk saan selle mõtte ühel päeval ka teoks
teha.

Ma ei taha küll
ingliskeelse kirjanduse valda kalduda, kuid ajarännuteema juures ei saa ma
mainimata jätta suurepärast noortele mõeldud teadusulme paari, Jennifer Belli
raamatuid „Wonderscape” ja „Legendarium”, millele komistasin ühes Apollo
raamatupoes. Neis lugudes satub üks poiss koos kahe klassiõega kogemata
mitusada aastat tulevikku, kus nad peavad koju tagasi saamiseks osa võtma
päriselus toimuvatest arvutimängudest. Need lood on väga tempokad ja põnevad,
soovitan neid kahe käega neile, kellele inglise keeles lugemine meeltmööda on.

 

Eriliste laste koolides
juhtub nii mõndagi

 

Harry Potteri sarja
võidukäigu sabas on ilmunud mitmeid sarju eriliste võimetega lastele mõeldud
koolidest. Arusaadavalt on sellised lood noortele põnevad, kuna kooliskäimise
kogemus on meil kõigil olemas ning koolilugudega on kerge samastuda. Peategelasteks
on reeglina ka lapsed, kes kuhugi mujale ei sobitu, sest nad on teistsugused.
Alles teiste kummaliste laste juurde sattudes leiavad nad tõelisi sõpru, kuid
loomulikult ka rivaale ja vaenlasi. 

 

Meie pere absoluutne
lemmiksari selles kategoorias on Jessica Townsendi Nevermoori lood, mille
neljas raamat peaks inglise keeles peale pikka pausi ilmuma aprilli lõpus.
Sarja eestindamise on enda peale võtnud kirjastus Eesti Raamat ja väga
eriliselt tahan ma tunnustada ja tänada tõlkijat Hels Hinriksoni, kes on teinud
fantastilist tööd.

Nende humoorikate,
põnevate ja südamlike raamatute peategelaseks on üheteistaastane tüdruk
Morrigran Crow, kes elab väljamõeldud Vabariigis. Ta on sündinud ajastute
vahetumise päeval Loojakul, mil ilmavalgust näinud lapsi peetakse äraneetuteks,
kuna nad kõik surevad oma üheteistkümnenda sünnipäeva keskööl. Kuid just sel
päeval, kui Morrigan ja tema pere tüdruku surma ootavad, ilmub välja salapärane
võluv härrasmees Jupiter North, kes päästab Morrigani kindlast surmast ja viib
ta ära tavainimestele kättesaamatusse kohta, Vabasse osariiki, kus elavad
lisaks inimestele rääkivad loomad, lohed, nõiad ja muud kõikvõimalikud elukad.
Jupiter soovib, et Morrigan läbiks katsed Vunderlaste seltsi astumiseks, et ta
saaks hakata vunderlaste koolis õppima. Vunderlaste seltsi pääsevad aga ainult
väga eriliste võimetega lapsed, mis ajab Morrigani segadusse, kuna ta ei tea
endal olevat mitte ühtegi eriannet. 

Praegu on meil kodus käsil
sarja esimese osa uuesti lugemine, minu enda jaoks on see juba kolmas kord.
Võib-olla saan seda öeldes nüüd tänaval kõndides paadunud Potteri-fännidelt
vastu pead, kuid ma julgen väita, et Nevermoori lood on Rowlingu kirjutatud
sarjast mitmes mõttes paremad. Selle looga saab kohati korralikult naerda,
järgmisel hetkel põnevusest küüsi närides end diivanil kerra tõmmata ja
keelduda õhtusööki valmistamast enne, kui ülitähtis koht raamatus on läbi
saanud, ning kohati saavad õrnema hingega tegelased kindlasti ka mõne pisara
poetada. Nii et jookske aga raamatukokku neid aardeid avastama. Sarja raamatud
ilmumise järjekorras on „Nevermoor. Morrigan Crow tuleproovid”, „Vundersepp.
Morrigran Crow kutsumus” ja „Tühikatk. Jaht Morrigan Crow’le”.

 

Palju tähelepanu on
viimastel aastatel saanud A. F. Steadmani Skandari raamatud („Skandar ja
ükssarvikuvaras”, „Skandar ja kummitusratsur”, „Skandar ja kaose katsed”).
Neist olen läbi lugenud esimesed kaks, kuid kolmanda osa jätsin pooleli, sest
tundsin, et lugu hakkab end kuidagi kordama. 

Üldiselt on tegemist
täiesti korraliku fantaasiasarjaga. Maailmas, mis üldjoontes on üsna sarnane
tavalisele, eksisteerib täiesti avalikult üks saar, mida valitsevad ükssarvikud
ja nende maagia. Ükssarvikud ei ole aga roosad tutikestega loomad, nagu me harjunud
oleme, vaid erinevates värvides võimsad tiivulised karnivoorsed olendid, kes
ebasoodsatel tingimustel võivad teha palju kahju. Saatuse poolt on igale
ükssarvikule ette nähtud ratsur, kuid kui loom ja inimene omavahel kokku ei
saa, muutuvad ükssarvikud kartustäratavateks metsikuteks loomadeks. 

Niisiis on igal teatud
ikka jõudnud lapsel vaja läbida eksam, mis näitab, kas nad on mõeldud
ükssarvikuratsanikuks või mitte. Kui eksam läheb hästi, viiakse nad edasi
õppima saarele, kus nad saavad endale ükssarviku ja astuvad kohalikku kooli, et
ükssarvikuratsanikuks õppida ja maagiat valitsema hakata. Loomulikult jagatakse
õpilased koolis ka elemendimaagia alusel rühmadesse: tuli, vesi, maa ja õhk,
kuid on ka viies element, mida aastaid on eiratud – vaim. Ja peategelane
Skandar juhtub olema just selle maagia esindaja, mistõttu on teda ees ootamas
palju katsumusi. 

Nagu žanrile kohane, leiab
Skandar endale uusi sõpru, peab läbima erinevaid katseid selleks, et kooli
edasi jääda, ning koos sõpradega lahendama raskeid olukordi, millega
täiskasvanud hakkama ei saa.

Kokkuvõttes on see väga
hea sari, mis meelitab ilmselt rohkem poisse. Ja see on igati tore, sest
teismelise poisi raamatute juurde tõmbamine on tänapäeval üpriski keeruline
ülesanne. Kindlasti tasub seda sarja noortele lugejatele soovitada, kui nad
otsivad midagi põnevat ja fantaasiaküllast. 

 

Üpris hiljuti on sellesse
kategooriasse lisandunud veel üks sari. Selleks on Ali Standishi Baskerville’i
kooli lood („Uskumatud lood Baskerville Hallis” ja „Uskumatud lood Baskerville
Hallis. Viie märk”). Kui Baskerville’i nimi kõlab kahtlaselt tuttavalt, siis
põhjusega, sest raamatute peategelaseks on nooruke Arthur Conan Doyle, kes oma
ülihea tähelepanu- ja järelduste tegemise võimega jääb ühel päeval tänaval
silma salapärasele mehele, kes aitab tal sisse saada salajasse kooli
ebatavalistele lastele.

Loomulikult leiab Arthur
endale koolis kohe uusi sõpru, kellest üks on noor Jimmie Moriarty, kellest
saab Arthuri toakaaslane. Koos sõpradega käib Arthur põnevates tundides ja
satub erinevatesse seiklustesse, olgu selleks siis salaühingusse astumise katsed
või kooli päästmine hävingust. Üks laste õpetajatest on sõjast naasnud doktor
Watson ja loomulikult kuulub professorite hulka ka Sherlock Holmes. Raamatud on
omavahel tihedas ajalises järjestuses, teise raamatu tegevus algab kooli teisel
semestril peale vaheaega.

Kuigi selles sarjas jääb
otseseid fantaasiaelemente minu jaoks pisut väheseks, meenutades olemuselt
pigem õrna aurupunki, on tegemist raamatutega, mida kindlasti soovitan lastel
lugeda. Autor kirjutab lastele sobivalt, tegelased on põnevad ja värvikad ning
tegevus on tempokas ja kohati humoorikas. Lasteraamatutele kohaselt on peatükid
väga lühikesed, mis tähendab, et noor lugeja saab nende kiirest möödumisest hea
eduelamuse. Põnevust oli just parajal määral ja asi ei läinud liiga hirmsaks,
nii et see sari sobiks hästi just nooremale lugejale. 

 

Selle kategooria lõpetab
küll rohkem noortele kui lastele mõeldud Berit Sootaki Hingelinnu triloogia („Viimane
hingelind”, „Ilmalinnu laul”, „Hõberebane”), kuid kuna laste ja noorte piir on
sageli hägune, eriti lugejate seas, sobib siinkohal nendest raamatutest rääkida
küll. Ise olen lugenud sarja kahte esimest osa, kolmas ootab alles oma
järjekorda.

Gümnaasiumis õppival
Mirtelil on aastaid olnud probleeme vaimse tervisega. Lõpuks suunab uus
raviarst ta ravile Veriora kliinikusse, mis ei olegi hoopis kliinik, vaid
õppeasutus teistsugustele noortele. Mirtel saab ka uue nime Säde ja loomulikult
mitmeid uusi sõpru, kuid ka vaenlasi. Ees seisab esimene vastastikune armumine,
millega käib aga kaasas kõvasti mõttemänge. Peategelasel tuleb läbi minna
raskustest ja lahendada mõistatusi.

Sarja esimest raamatut
lugedes mõtlesin kogu aeg, et see on justkui meie oma kodukootud X-meeste lugu.
Mulle meeldis, et suvaliste võimete asemel oli autor tegelaste võimed seostanud
eesti mütoloogiaga. Sündmused arenevad kiiresti, pinget ja põnevust on omajagu,
nii et lugemine edenes hästi. Mis mind aga häirima hakkas, oli see Säde
armastuslugu oma mentoriga, mis sarnanes kahtlaselt gruuminguga, kuid selles
võtmes, et „saatus on meid kokku määranud ja me ei saa sinna midagi parata, et
meil suur vanusevahe on, aga meid ikka teineteise poole tõmbab”. 

Teine raamat jäi minu
jaoks esimesest pisut nõrgemaks, kuigi draamat ja pinget jätkus sinnagi
küllaga. Kui sarja kolmas osa oleks pärast teise lõpetamist mul kohe käepärast
olnud, oleksin kindlasti sellegi sinna otsa läbi lugenud, kuid selle ilmumiseks
kulunud ajaga mu huvi jahtus ja nii see sinnapaika jäigi. Kokkuvõttes on
tegemist väga korraliku sarjaga, mida noortele soovitada, sest seal leidub nii
romantikat, ulmet kui ka põnevust, mis kokku peaks moodustama sobiva koosluse
mõlemast soost lugejale.

 

Ainult natuke hirmus
õudus

 

Laste ulmekirjandusest ei
puudu ka õuduslood, neid leidub raamaturiiulitel isegi rohkem kui teadusulmet.
Ma ise ei ole suur õudusfänn, nii et enda kogemusest saan rääkida vaid ühe
sarja ulatuses, kuid püüan esiti mingi kiire laiema ülevaate anda.

Üks viljakamaid eesti
laste- ja noorteautoreid Reeli Reinaus on muulhulgas kirjutanud mitmeid
esoteerika, vaimude jms seotud lugusid. Üheks tuntumaks näiteks on
piraaditriloogia, mille esimese osa „Nõidkapteni needus” põhjal on tehtud ka
suvelavastus, mis on mitu aastat publikumenu nautinud. Minu varsti
kaheteistaastaseks saav poeg on kõik kolm paksu raamatut huviga läbi lugenud,
kuid mina ei suutnud esimesse raamatusse kuidagi sisse elada ja panin selle
käest. On Reinausi raamatuid, mis mulle tõesti on meeldinud, kuid „Nõidkapteni
needus” nende hulka ei kuulu.

Lisaks sellele leidub
autori teoste nimekirjas raamatuid, mille pealkirjadki juba ilmselgelt õudusele
viitavad, nt „Deemoni märk”, „Verikambi” või „Vaevatud”, teiste puhul tuleb see
temaatika alles lugedes välja. Igal juhul on Reinaus õudushuvilistele suure
valiku välja laotanud.

 

Teine sari, mida minu poeg
innustunult loeb, on Derek Landy „Detektiiv Luuker Leebesurma” raamatud, milles
leidub lisaks skeletist peategelasele veel igasuguseid kolle, alates zombidest
ja lõpetades surnumanajatega. Nagu ma poja kommentaaridest aru olen saanud,
siis verd ja soolikaid lendab ja põnevust jätkub kuhjaga, kuid õudusunenägusid
need raamatud ilmselt ei tekita.

 

Isiklikult soovitada saan
selles vallas aga Victoria Schwabi triloogiat: „Kummituste linn”, „Luude
tunnel” ja „Hingede sild”. Schwabi raamatuid olen teisigi lugenud ja väga
nautinud, kogu tema looming ongi selgelt ulmežanris. Triloogia petegelaseks on
Cass, tüdruk, kes peale surmalähedast kogemust näeb kummitusi, kellest üks saab
ka tema parimaks sõbraks. Cass suudab läbi astuda Loorist, mis ühendab elavate
ja surnute maailma, ning õpib aitama ja edasi saatma hingi, kes oma surmahetke
lõksu on jäänud. Kokkusattumusena on Cassi vanemad kummitushuvilised ja
-uurijad, kes rändavad mööda maailma kummitusrohkete paikade kohta doksarja
tehes. Kuna tüdruk käib nendega kaasas, satub ta paratamatult neis paikades
igasugustesse eluohtlikesse sekeldustesse, kuid leiab ka sõpru ja
saatusekaaslasi.

See sari kõnnib minu jaoks
sellel piiril, mis on just minu õuduskirjanduse mugavusstoonis – natuke kõhe,
aga mitte selline, mis väga jubedaid kujutluspilte looma hakkaks ja mu
unenägudesse kaasa tuleks. Lugu paneb tegelastele kaasa elama ja nende pärast
küüsi närima, kui hauataguse elu kurjamid Cassi kimbutama hakkavad. Selles on
aga ka palju soojust ja südamlikkust tüdruku ja tema kummitusest sõbra Jacobi
suhtes, samuti panevad peategelased meid silma vaatama elu kiire lõppemise
võimalusele. Seegi sari sobib väga hästi lugemiseks nii tüdrukutele kui ka
poistele. 

 

See artikkel sai tunduvalt
pikem, kui ma arvasin. Nagu näha, siis lastele mõeldud ulmet eesti keeles jagub
ning tuleb kogu aeg veel juurde. Ma tean, et on raamatuid, mille siit
nimekirjast olen välja jätnud (paarist räägin eraldi arvustustes), kuid mingi
esmase ülevaate lugeja ehk siit sai. 











Kerge ülevaade nõukogude Eesti lasteulmest (Jüri Kallas)

On üsna kibe tõde, et ulmet ei peeta sageli päriskirjanduseks
või peetakse siis omajagu alamõõduliseks. Kui asju võimalikult positiivselt
vaadata, siis teatav põhjus taoliseks suhtumiseks isegi on: ulmel kui žanrikirjandusel
on omad spetsiifilised nõuded, mis võhikute arvates piiravad loomevabadust ja
vaesustavad tulemust. Kui nüüd aga sama mõtet jätkata, siis needsamad
etteheited kehtivad ka lastekirjanduse asjus ja eks nn päriskirjanikud ole
sageli enam kui põlastavad lastekirjanduse ja lastekirjanike asjus. 

Lasteulme, kus kohtuvad kaks kirjandusilma heidikut, peaks
taolise loogika järgi olema siis topeltvale ja põlgusväärne. Kurb märkida, aga
eks lasteulme saabki igast küljest nuhelda. Ei pea tollest ei lastekirjanduse tädikesed,
ega ka mitte ulmekirjanduse onukesed. Isegi Ulmekirjanduse BAASist jäeti
lasteulme omal ajal ju kõrvale!

Püüangi alljärgnevalt kõigi põlastajate kiuste kirjutada
lasteulmest, täpsemalt Eesti NSV lasteulmest ja veel täpsemalt siis eesti
autorite tolle perioodi lasteulmest. Kirjutis on ülevaatlik ja põgus, sest
midagi ma spetsiaalselt üle ei lugenud. Ei, mitte laiskusest, pigem kartsin, et
vana mina ei suuda ehk omaaegsetest lemmikutest täiel määral heldida...

Nii nagu nõukogude Eesti ulme sai alguse Vladimir Beekmani
jutustusest "Kiired maailmaruumist" (1953–54), algas ka nõukogude Eesti lasteulme suuresti Vladimir
Beekmani jutust "Aatomik", mis ilmus 1959. aasta jaanuaris ajakirjas
Pioneer ja veel selsamal aastal ka eraldi vihikuna. Populaarne jutt sai 1967.
aastal järje "Aatomik ja Küberneetiline Karu".
Ajaloolise tõe huvides tuleb küll märkida, et Beekmanit
edestas Madis Raju, kes aastail 1957–1960 avaldas lastele kolm ulmejuttu ja
kaks katkendit pikematest teostest, mis tõenäoliselt ei saanudki valmis, aga
neil polnud ei Aatomiku taset ega ka menukust.
[image: 2teaduspopp]


Nõukogude ulmes oli külaltki levinud suhtumine, et ulme on
teaduse populariseerimine ilukirjanduslikumas vormis. Eks oli seda suhtumist ka
Eesti NSV-s. Halvemal juhul tähendas see, et laste lugemislauale jõudis üsna
puiseid jutukesi, mis rääkisid teaduse ja tehnika edusaammudest fantastilise
proosa kujul. Kui aga kirjutama sattus autor, kel kirjandusliku võimekusega kõik
parimas korras ja kes ka vastavat teaduslikku suunda tundis, siis oli
tulemuseks romaan "Lauri ja Kaie kummaline matk", mille Iko Maran
avaldas 1964. aastal. Kui on taset, siis pole ükski meetod vananenud ning selle
tõestuseks ka poolteist aastakümmet hiljem ilmunud Arvo Vallikivi "Retk
ooboluste riiki" (1978).

Ei puudunud nõukogude Eesti lasteulmest aus teaduslik
fantastika, mille pea ainus ja kõige tuntum esindaja oli Boris Kabur oma kahe küberneetilise
lastenäidendi ja romaaniga "Kosmose rannavetes". Millegipärast on
levinud suhtumine, kus Kaburi 1967. aastal ilmunud didaktilisi näidendeid
"Rops" (lavastatud 1964) ja "Rops aitab kõiki" (lavastatud
1965) peetakse headeks ja värsketeks, aga 1966. aastal ilmunud kosmoseromaani
mitte eriti. Ilmselt on süüdi kosmos.

Ilmselt sai kosmoseteema saatuslikuks ka Artur Kivistiku lühiromaanile
"MIKU, "Meksikoola" ja inimene kosmosest" (1970), mida
ilmumisjärgselt ajakirjanduses üsna vastandlikult ja suisa materdavalt
retsenseeriti.

Suurem osa nõukogude Eesti lasteulmet on siiski pigem
muinasjutuline. Eks isegi Beekmani kaks Aatomiku lugu ole ju pigem teaduslikud
muinasjutud ja veel enam on seda sama mehe "Raua-Roobert" (1972). Ja
eks kusagil seal ulme ja muinasjutu piiril eksle samuti Eno Raua naksitrallid või Aino Perviku raamatud Kunksmoorist.

Kui aga rääkida muinasjutu ja ulme sulandumisest nõukogude
Eesti lastekirjanduses, eriti kui rääkida teostest, kus ulme heas mõttes
seljatab muinasjutu, siis tuleks eelkõige ära märkida Robert Vaidlo
leidlik-lustlik diloogia "Lood Kukeleegua linnast" (1965) ja
"Doktor Meerikese ja Ponts-Ontsu imepärane merereis" (1971). Ja
kindlasti tuleks samas lõigus ära märkida Heino Väli putukamuinasjutulik
sotsiaal-poliitiline allegooria "Vapustav Tulikametsa lugu" (1970).

Tunnistan ausalt: Robert Vaidlo diloogia ja Tulikametsa-raamat
olid koos naksitrallide-lugudega minu lapsepõlve lemmikraamatud. Jah, ma ei
lugenud neid ulmena, sest teadlik ulmelugemine algas pisut hiljem, aga takkajärgi
targana võin öelda, et kui neid ka ulmena ära kaaluda, siis täidavad nad normi ära
küll.

Üks suur lemmik oli veel – Jüri Arraku jutukogu
"Panga-Rehe jutud" (1975). Tegu on juttudega, mis soojast suvepäevast
ajuti suisa õudusesse eksivad. Tegutseb keegi Maiv ehk siis vaiM ja autori
sagrispäised illustratsioonid vaid toetavad Eesti NSV ühe kummalisema
lasteulmeraamatu tiitlit.

Mis seal salata, nõukogude Eesti lastekirjanduses oli kõiksugu
fantastilisi või muidu veidraid tegelasi omajagu – olgu selleks siis robot
Trebla või Klaabu või kes veel kõik. Aeg-ajalt kostis isegi kriitikat, et seda
va ulmelisust saab juba liiga palju. Eks tase oli ka kõikuv, kus leidlike ja
ajuti suisa sõgedate lugude kõrval ilmus päris lamedat, üsna igavat
didaktikat. Kuid suurem kriitika ja ulmevaen tuli vast pigem ikka sealt, et
"sa oled juba nüüd nii suur küll, et..." Noh, et väike laps lugegu
muinasjutte ja see on hea ja pisut suurem laps peaks kõik fantastika unustama.

Õnneks elas kirjandus oma elu ka nõukogude Eesti sunniühiskonnas.
Vähemasti nii palju kui lubati, aga kui autor ikka väga tahtis, siis ilmus
isegi sedavõrd ebanõukogulikku kraami kui koomiksid. Ilmselge, et Olimar
Kallas tahtis ja tänu tema tahtmisele olid ja on tänaseni võrratud Kiviküla
lood.

Lõpetuseks võiks ka märkida, et lasteulme lugemuse puhul mängib,
vähemasti minu puhul, kaasa tõsiasi, kus ma tean suuresti vaid neid teoseid,
mis meil endil kodus olid või mida ma taipasin lapsena raamatukogust laenutada.
Aatomikku ma küll teadsin, aga esmakordselt lugesin neid vihikuid alles pealt
kahekümneaastasena. "MIKU, "Meksikoola" ja inimene
kosmosest" leidsin ma alles käesoleval sajandil ja Aimée Beekmani
"Tondinahad" (1977) on tänaseni lugemata.

 











Lühikeste juustega kimmerlane ehk Barbar Conani varane kujutamine kunstis (Raul Sulbi)

Kõik ulmefännid muidugi teavad, et
barbar Conan näeb välja nagu Austria tammetümikas Arnold Schwarzenegger.
1980ndail siinmail põrandaaluses videolevis levinud John Miliuse «Conan the Barbarian» (1982) ja lisaks veel Öö-TVs
katkenditena näidatud Richard Fleischeri «Conan the Destroyer» (1984) kinnistasid selle visuaalse
teadmise kõigi meie ajju igaveseks. Hiiglasekasvu, laiaõlgne ja lihaseline ning
õlgadele langevate pruunide juustega mõõgakeerutaja.

Hoopis huvitav on aga mõelda, kuidas
kujutati barbar Conanit ette varem. Sündis see kangelane ju juba 1932. aastal
ameerika pulpajakirja Weird Tales veergudel, kus saavutas järgneva nelja
aasta jooksul üüratu populaarsuse. Lisaks Weird Talesi illustraatoritele
kujutati Conanit siin ja seal vähesel määral ka 1940ndatel ja 1950ndatel, kuid
alles 1966. aastal sai kirjastuse Lancer Books vahendusel alguse
pehmekaaneliste Conani-raamatute buum, milles oli oma tähelepanuväärne roll ka
Frank Frazetta ikoonilistel kaanepiltidel. «Conan the Adventureri» kaas oli neist esimene: morni ja
kuidagi tusase olekuga ning justkui kühmus õlgadega, kuid äärmiselt sitke ja
lihaseline kangelane meenub ilmselt kõigile fantasyfännidele. 

 [image: Frazetta]


Küll ei anna paljud fännid ilmselt
endale aru, et õigupoolest just Frazetta Conanist saab alguse see meile täna ja
juba aastakümneid nii harjumuspärane PIKKADE JUUSTEGA kimmerlane. On ju tõsi,
et täna ei kujutaks me Conanit teisiti ettegi, kui õlgadele langevate mustade
juustega, kuid kirjanik Robert E. Howard teda tegelikult nõnda ei kirjeldanud.
Aga kuna pärast Frank Frazettat kujutasid Conanit samasuguse pikajuukselise mõõgavõitlejana
nii Boris Vallejo, Ken Kelly, Blas Gallego ja kümned teised kunstnikud, lisaks
oli algusest peale (aastast 1970) selline ka Marveli koomiksite barbar, siis
nii on see jäänud. Ka hilisemad tele- ja filmi-Conanid on kõik olnud
pikajuukselised. Olgu selleks siis kohutava 1990ndate telesarja Conan Ralf
Moeller või 2011. aasta siinkirjutajale päris meeldinud filmi «Conan the Barbarian» peaosalist kehastanud Jason Momoa
ja Leo Howard. Viimase filmi kohta on Conani-spetsid välja toonud, et kuigi
silmade värvi (sinine) poolest on Schwarzenegger täpsem, siis Momoa Conan on
hoolimata rohelistest silmadest oma pantriliku olekuga mõneti oluliselt
sarnasem REHi kirjeldatud kangelasele, ka ei ole ta sedavõrd selgelt jõusaali
muskulatuuriga näitleja nagu Schwarzenegger ja Moeller.

Aga milline oli siis kimmerlane
Conan kirjanik Howardi kirjeldustes? Nagu tolle aja jutukirjandusele tüüpiline,
siis tegelikult ei kirjeldagi REH teda kusagil ülearu põhjalikult. Aga ometi
saame me põhiasjad tema kohta teada. Sel hetkel juba Akviloonia kuningas Conan,
nagu ta detsembris 1932 ajakirja Weird Tales veergudel lugejate ette astus:

«Kuldinkrustreeringutega
elevandiluust kirjutuslaua taga istus üks mees, kelle laiad õlad ja päikesest
pruunikspõlenud nahk tundusid selles luksuslikus ümbruses kohatuina. Ta näis
pigem osana võõrapärasest päikesest ja tuultest ja kõrgetest mägedest. Iga ta väikseimgi
liigutus kõneles terasvedruna pingul lihastest, mida sündinud sõjamehe
koordinatsiooniga juhib terane aju. Ta liikumises polnud midagi kaalutletut või
mõõdetut. Ta oli kas täielikus puhkeasendis, liikumatu nagu pronkskuju, või üleni
liikumises, aga mitte ülepingutatud närvide rabeluses, vaid kassilikus
vilkuses, mis jahmatas teda jälgivat pilku. Ta rõivad olid kallist riidest aga
lihtsa lõikega. Ta ei kandnud sõrmuseid ega ehteid ning ta sirgelt lõigatud
juukselakka hoidis koos vaid hõbebrokaadist pael ümber pea.» (Tõlkinud Tatjana Peetersoo, 2000)

Kohe esimeste lugudega ei jõudnud
Conan veel ajakirja kaanepoisiks, kuid sisuillustratsioone sai ta küll. Nii
ongi esimeseks kunstnikuks, kes üldse kunagi Conanit on kujutanud, Jayem
Wilcox. 

[image: wilcox]


Ja nagu me selgelt näeme, ongi
toonane Weird Talesi Conan, olgu tegu siis juba keskeas kuninga või 17-aastase
vargapoisiga «Elevanditorni» puhul (ilmus märtsis 1933), ikkagi
lühikeste juustega.

«Ta nägi enda kõrval seismas kõhna,
kuid tugeva kehaehitusega noorukit. Ta oli siinse urka õhustikus sama võõras
kui hall hunt kärnaste rentslirottide keskel. Odav tuunika ei suutnud varjata
tugevat sihvakat keha, võimsaid laiu õlgu, massiivset rindkeret, kitsast pihta
ega jõulisi käsi. Ta nahk oli tasandike päikesest pruun, silmad säravsinised ja
massiivset laupa kroonisid sassis mustad juuksed.» (Tõlkinud Marek Laane, 1995)

«Ta nägi enda ees seismas pikka
tugeva kehaehitusega noorukit. See isik oli nende urkas sama kohatu kui hall
hunt rentslis kärnaste rottide keskel. Odav tuunika ei suutnud varjata tema jõulise
keha tugevaid sihvakaid jooni, laiu massiivseid õlgu, võimsat rinda, sirget
selga ja vahvaid käsivarsi. Tema nahk oli avarate väljade päikesepruun, silmad
sinised ja säravad ning laia otsaesist kroonis mustade juuste sassis pahmakas.» (Tõlkinud Tatjana Peetersoo, 1999)

Järgnevail aastail illustreerisid
lisaks Wilcoxile Conani lugusid veel teisedki toonased Weird Talesi
sisukunstnikud: Hugh Rankin, Joseph Doolin, Vincent Napoli ja Harold DeLay.
Neil kõigil oli pisut oma nägemus kimmerlasest, kuid pikajuukselist Conanit me
1930ndate Weird Talesi veergudel ei kohta.

Kui Wilcox eelistas joonistada
inimesi ja vältis Howardi lugudes esinevaid fantastilisi monstrumeid, siis Hugh
Rankin joonistas üles üsna palju Howardi loodud ebamaiseid koletisi. Küll oli
tema Conan kirjaniku meelest liiga ladinlik ja vähe keldilik.

Üks professionaalsemaid Conani
sisujoonistajaid oli kindlasti Joseph Doolin, nagu on näha sellest «Gwahluri kalliskivide» (1935) illustratsioonist.

Postuumselt ilmunud «Punaste naelte» (1936) illustratsioonid tegi Harold
DeLay ja siingi on selgelt näha lühikeste, poole kaelani ulatuvate mustade
juustega kimmerlast.

Lugeja kindlasti ootab juba, kuna
tuleb juttu 1930ndate peamisest Weird Talesi kaanekunstnikust Margaret
Brundage'ist. Margaret Brundage tegi 1930ndate keskel Weird Talesile järjest 39
igakuist esikaant, ühe kaane honorariks 90 dollarit (ostujõud tänapäeval 2100
dollarit). Robert E. Howard oli ta lemmikautoreid «Weird Talesi poiste» seas ning tema surm enesetapu läbi
1936. aasta suvel mõjus kunstnikule rängalt. Ta meenutas, et tuli ühel päeval
toimetusse, kus ajakirja toimetaja Farnsworth Wright tegi talle teatavaks kurva
uudise Howardi surmast, mispeale nad lihtsalt istusid pool päeva toimetuses ja
nutsid vaheldumisi. Peagi pärast seda lõpetas Brundage igakuise
kaantejoonistamise ajakirjale. Aeg-ajalt ta siiski jätkas Weird Talesi kaante
joonistamist ning kokku sai neid lõpuks 66 tükki.

Margaret Brundage kandis oma tööd lõuendile pastellkriidipulkadega, nii et kui uus kaanepilt toimetusse jõudis, oldi
alati väga ähmi täis ja ei juletud aevastada ega kiiresti välja hingata, kuna
kardeti, et tema värske meistritöö tolmuks haihtub. Howardilegi meeldisid
Brundage'i tööd väga, kuigi ajakirja lugejaskonnas tekitasid need sageli alasti
ja vangi või orja rollis piitsutatavad naised vastakaid tundeid. Osa
lugejaskonnast kiitis neid mõistagi väga, kuigi näiteks lugeja Henry Kuttner väljendas
lugejakirjas nördimust, et miks peab ulmeajakirja kaanel, kus võiks olla
kujutatud ulmelisi asju, keskkondi ja olendeid, ikka ja jälle paljaste naiste
pilte avaldama, mida ju mujaltki külluses leiab. Üks naislugeja kirjutas, et
ootab iga uut numbrit suure elevusega, kuid enne lugema hakkamist rebib sellel
kaaned küljest, kuna need mõjuvad lihtsalt labaselt ja alandavalt.

Aga kindel fakt on, et Brundage'i
joonistatud alasti naistega kaanel numbrid müüsid ajakirjanduslevis oluliselt
paremini kui ilma nendeta numbrid. Mis Conani piltidesse puutub, siis kokku pääses
Conani-lugusid ajakirja kaanelooks 9 korral ja neist vaid 3 korral kujutas
kunstnik kaanel ka kimmerlast ennast, enamasti ongi neil kaantel kujutatud
riieteta naisterahvaid erinevates poosides ja ohvrirollides.

Kuigi Margaret Brundage'i tööd on
vaieldamatult stiilsed ja meisterlikud, siis pean kahjuks tunnistama, et
selline stiil pole lihtsalt minu maitse. Conaniga või ilma, aga sellised
gretagarbolikud 1920ndate stiilis soengute ja jõhkralt retušši saanud silmadega
prouad ei seostu mu jaoks kuidagi fantastikaga. Ka napid ulmelised elemendid,
mida Brundage mõnikord kaantele lisas, jäävad mu jaoks kuidagi väga kunstlikeks
lisandusteks. Need pildid ei anna vähimalgi määral edasi mõõga ja maagia
maailmade atmosfääri, tegevuse ulmelisust, vaid rõhutavad lihtsalt äärmise
konkreetsusega ajastut ja sellega kaasas käinud iluideaale.

Hoopis omaette probleem on
Brundage'i Conani kujutamisega. Neid ei ole keegi kunagi ülearu suureks õnnestumiseks
lugenud. Conan näeb neil piltidel välja kui sile ja lakutud poksija, kes on
valmis auhinnaraha eest järjekordsesse poksiringi jooksma. Juuksed on tal
muidugi lühikesed ja mustad, aga tegelase olekust ei õhku absoluutselt
barbarit, see on justkui keegi modell, kes on fotosessiooniks ülikonna seljast
võtnud ning stuudios plastikust lohemaoga võitlust teeskleb.

«Draakoni tunni» (1936) kaanepildi kohta nurisesid
aga fännid juba omal ajal, et Conan on seal nii haletsusväärses poosis ja näoga,
et tahaks teda lohutama minna. Paraku otsustati sama stseeni kasutada kaanel ka
20 aastat hiljem romaani esimese Inglismaa väljaande puhul. Tundmatu kunstniku
töö tulemus on muidugi oluliselt õudsem kui muidu siiski professionaalse
Brundage'i kaanepilt.

Conanist ja Weird Talesist rääkides
mainitakse alati ära, et üks tolle aja tuntumaid fantasykunstnikke
Virgil Finlay kahjuks ühtegi Conani-teksti ei saanud illustreerida, kuna
alustas just 1936. aastal, mil autori lahkumise tõttu uusi barbar Conani
lugusid enam peale tulemas polnud.

Igatahes leiab ka 1940ndatest üksikuid
Conani kujutamisi kaanekunstis – Donald A. Wollheimi toimetatud kordustrükkide
ajakirjas Avon Fantasy Reader ilmus kümnendi lõpus mitmeid Howardi lugusid,
teiste seas ka need kaks Conani teksti. Igatahes võib nimetu kunstniku
(initsiaalid L. S.) piltidelt näha, et kimmerlane on endiselt lühikese
soenguga, esimesel pildil lausa sellise Rooma leegionäri etalonsoenguga,
millega võib ülikond seljas ka kontorisse edukaid äriläbirääkimisi pidama
minna.

1950ndatel püüti vahepeal
ulmeajakirjadest kadunud Conanit taas pildile tooma hakata: väikekirjastuses
Gnome Press ilmus seitse raamatut Conani tekstidega, lisaks korraldas selle
sarja koostaja L. Sprague de Camp ka mõnede seni ilmumata Conani lugude
toimetatud versioonide avaldamise ulmeajakirjades. Olgu see Paul Orbani
illustreeritud ajakirjapilt siin lihtsalt näiteks sellest, et Conan kandis ka
1953. aastal endiselt lühikest soengut.

 [image: orban]


Gnome Pressi väljaandel ilmunud
raamatutel on aga mõned läbi aegade lahedaimad (vähemalt siinkirjutaja
hinnangul) kaanepildid. Pean silmas siis just seda Wallace Woodi tööd rootsi fänni
Björn Nybergi romaanile «The Return of Conan».

Üldiselt aga kinnitab Gnome Pressi
sari oma kaanepiltidega, et Conanil ei ole endiselt pikki õlgadele langevaid või
poolde selga ulatuvaid juukseid. Nende Conanite autoriks oli Ed Emshwiller.

Küll aga on Conanil ühe Gnome'i väljaande
kaanel päris kelmikas ja uut tüüpi soeng. Ei teagi, kas on inspiratsiooni
saadud Itaalia lauljatest või millest, aga päris lõbusalt mõjub see pilt ja
soeng igatahes. Kaane autoriks äratuntavalt Frank Kelly Freas, kelle maalitud
sarnaseid nägusid võime näiteks ju näha ohtralt ka 1970ndatel Laser Booksi
kaantel.

Robert E. Howardi ainus
Conani-romaan «Draakoni tund» jõudis uue pealkirja «Vallutaja Conan» all aga ka legendaarsesse ulmesarja
Ace Double, kaanekunstnikuks Norman Saunders. Nõnda oligi Conan ka veel läbi
1950ndate selgelt lühikeste juustega barbar-kuningas.

Küll aga tasub siia lõppu ära tuua üks
kurioosne fakt, sest tegelikult ei ole Frank Frazetta 1966. aasta esimene
Conani-kaanepilt maailma mastaabis kimmerlase uue soengumoe esmaesitleja. Ka ei
ole 1970. aasta Marveli koomiksiajakiri esimene kord, kui barbar Conan koomiksižanris
üles astus.

Esmakordselt juhtus see 1952.
aastal, kui Mehhiko koomiksiajakirjas Cuentos de Abuelito hakkas ilmuma «Musta Ranniku kuninganna» (1933) ainetel joonistatud
autoriseerimata koomiks, mille peategelaseks oligi piraadilaeva naiskapten Bêlit
ja Conan astus üles kõrvalosas. Cuentos de Abuelito oli meie mõistes
taskuformaadis pisikese pehmekaanelise raamatu mõõtu ajakiri (114x146 mm).
1950ndate lõpus ja hiljemgi anti seda «La reina
de la Costa Negra» nime kandnud
pildilugu mitmes eri formaadis veel korduvalt välja.

Tähelepanuväärne on selle koomiksi
puhul aga see, et Conan oli just siin esmakordselt PIKKADE JUUSTEGA JA NEED
HOIDSID ÜSNA LOKKI NING OLID BLONDID!

Nii et kui 1970. aastal Marveli
kirjastuses töötanud Roy Thomase eestvedamisel hakkas ilmuma koomiksiajakiri
Conan the Barbarian ja mõni aastal hiljem rohkem täiskasvanud publikule mõeldud
ajakiri The Savage Sword of Conan, siis pikkade juustega Conani kujutamiseks võisid
nad lisaks Frank Frazetta raamatukaantele inspiratsiooni saada ka sellest 20
aastat vanast Mehhiko koomiksist. Vasakpoolse Marveli ajakirja esiknumbri
kaanepildi autor on Barry Windsor-Smith, parempoolse väljaande avanumbri kaane
maalis mõistagi Boris Vallejo, kellest sai 1970–1980ndate üks viljakamaid fantasykunstnikke.

Eva Luts jutuvõistlusest (Eva Luts)

Küsimus, mis seoses jutuvõistlusega inimesi huvitab, on
jutuvõistluse tase. Enamasti mõeldakse selle all tõenäoliselt seda, et kas
esikümme oli tasemel. Et kas on oodata head kogumikku.

Minu arust on kõigi seni olnud jutuvõistluste puhul olnud
esikümme alati tasemel. Kas mõnele lugejale meeldib üks või teine lugu, on
iseküsimus. Ulme – või ka üleüldse ilukirjanduse – puhul pole määrav see, et
lugu tingimata kõigile meeldiks – rääkimata sellest, et seda eesmärki on üldse
võimatu saavutada. Näiteks kui juttu tekivad väga põnevad ja huvitavad kiiksud,
leidub kindlasti rohkem neid, kellele need ka ei meeldi. Seega, kas tasemel olek
võrdub meeldimine? Tuleb välja, et mitte alati. Kas tasemel olek võrdub
teostuse täiuslikkus? Ka ei pruugi, kuigi see on lähedasem. Eri lugejad
hindavad teostes eri aspekte, näiteks ei pruugi olulised olla mõned kirjavead,
kui süžee on huvitav ja tegelased kaasakiskuvad.

Teine võimalus, kuidas tasemel oleku üle mõelda, on see, et
kas halbu jutte oli sama palju kui häid jutte, kumba oli rohkem või vähem. See
hakkab silma peamiselt žürii liikmetele, lugejateni see enamasti ei jõua. Ja
siin tekib huvitav mõttekäik, et kas see, kui halbu jutte on vähem, on hea või
halb nähtus. Sest selleks, et hästi kirjutada, tuleb alustada paratamatult
halvasti kirjutades. Ja alustamine on tippu jõudmiseks vajalik.

Seekord oli jutte kokku vähem kui varem, samas aga olid need
mahult pikemad. Üks põhjustest, miks neid oli vähem, oli ilmselt see, et
reklaamisin jutuvõistlust peamiselt tavapärastes ringkondades, kus Fantaasia
teoseidki, ja millega jutukirjutajad on juba harjunud.  Reklaamimata jäi aga näiteks
raamatukoguhoidjate hulgas, kust on tulnud autoritele väga põnevat täiendust,
näiteks kooliõpilased, vangid vms, kes tavaliselt võistlusele ei satu. Seega
võtsid seekord peamiselt osa need, kes on varemgi ulmejutte kirjutanud ja selles
mõttes kogenum rahvas. Järele mõeldes aga on kogu see juhuslik täiendus vägagi
oodatud ja nende hulgast on tulnud päris mitmeid huvitavaid lugusid ja autoreid
– mida on väga tore näha. Järgmine kord püüame reklaamiga kindlasti ka
kooliõpilasteni jõuda.

Veel üks asi, mille üle mõtlen igal järgmisel jutuvõistlusel
– võistlused on juba väga pikaajaliseks traditsiooniks, esimene toimus aastal
2004 – seega on need kestnud üle kahekümne aasta. Sellega seoses on palju
inimesi, kes on võistluste toimumisse panustanud ja keda tänada tahaksin. 

Kõigepealt tahaksin tänada Liisa Vesikut, kes tuli mu juurde
ideega, et võiks võistlusi korraldada, ja kes mõtles välja omapärase
usaldusisiku-süsteemi. Seejärel pean kindlasti tänama usaldusisik Irist, kes on
talunud kõiki mu ärevaid mobiilikõnesid, et žürii liikmed istuvad ja
põrnitsevad arvutiekraane, töö on tehtud ja nad peavad teada saama, et kes on
siis lõpuks nende lugude taga, mida on nädalate kaupa loetud. Kolmandaks pean
tänama Kristjan Ruumetit, kes päästis üldse jutuvõistlused sellega, et varustas
meid esimese jutuvõistluse ajal skanneriga – jutud olid ju paberil. See skanneri
puudumine osutus mingil hetkel üsna keeruliseks takistuseks. 

Tänan ka kõiki žürii liikmeid, kes kunagi on olnud ja
kellelt on tulnud suurepäraseid ideid võistluse korraldamise kohta. Ja kes on
vapralt igal võistlusel mitme raamatu jagu lugusid lugenud. Pean tänama ka
Veiko Belialsi ja kõiki teisi Ulmeühingu presidente, kes on väga suurel määral
kaasa aidanud võistluste õnnestumisele.

Eriti tänan jutuvõistlustel osalejaid. Kui jutt ei pääse
esiotsa, siis on tulemuseks ikkagi väga palju kasulikku – olete jutu kallal
töötanud, see on ehk juba avaldamisküps või isegi selle lähedal, ja seega
varsti või lausa kohe valmis lugeja ette astumiseks.

Suur oli rõõm selliste autorite üle nagu Kadri Umbleja, Eeva
Jeletsky, Mia Lisette Tamme, Kristi Reisel, Laura Loolaid ja Seio Saks, kelle
eelmistel jutuvõistlustel esinenud lood andsid märku, et tegemist on väga
potentsiaalikate autoritega, ja kes esinesid ka seekord väga tugevalt või ehk
tugevamaltki kui eelmistel kordadel. Huviga ootan alati Jaagup Mahkra, Timo
Talviku, Häli Kivisilla, Artur Räppi/Maarja Kruusmetsa, Martin Leisi ja Karri
Tiigisoone uusi lugusid, hea meel oli näha Siim Veskimehe tagasitulekut. Minu
jaoks head üllatused olid Anneli Vilbaste, Hant Mikit Kolk, Kaupo Sempelson,
Erkki Viljarand. Kuigi mõned mu lemmikautorid jäid seekord tahapoole, jään
ootama nende uusi lugusid suure põnevusega.

Siinkohal võiks mõelda kõigile autoritele, kes on aegade
jooksul suurepäraselt jutuvõistlustel osalenud, paljud neist on juba
kirjanduselus kaugele jõudnud. Nende hulgas Meelis Friedenthal, Triinu Meres,
Milvi Martina Piir, Siim Veskimees, Manfred Kalmsten, Lüüli Suuk, Häli
Kivisild, Jaagup Mahkra, Joel Jans, Miikael Jekimov, Rait Piir, Maniakkide
Tänav, Kadri Pettai, Meelis Kraft, Mann Loper, Heinrich Weinberg, Mehis Pihla,
Luule Lille, Jana Raidma, Kadri Umbleja, Laura Loolaid, Andrei Samoldin, Timo
Talvik, Marek Liinev, Mairi Laurik, Kristi Reisel, Karri Tiigisoon, Seio Saks,
Piret Jaaks, Tuuli Tolmov, Leila Tael, Piret Frey ja nii edasi, ja nii edasi. 

Sügav kummardus kõigile jutuvõistlustel osalenutele.











Jutuvõistluse järelkaja (Veiko Belials)

Niisiis – juba kaheksas. Jutuvõistlus, ma mõtlen. „Tarkade
klubi“ oli seekord koosseisus Mairi Laurik, Eva Luts, Joel Jans, Maniakkide
Tänav ja Veiko Belials ning hinnata tuli meil 44 tööd. See oli kõvasti vähem
kui tavaliselt (tavaliselt on number alanud kuue või seitsmega), samas – pikki
jutte oli rohkem. Ehk siis lehekülgede arvult tagasilangust vist väga ei olnud,
mis on ju positiivne.

Mingit trendi on seekord raske välja tuua. Ei olnud ühte
prevaleerivat žanri või alamžanri, kirjutatud oli kõike. Oli õudussugemetega
lugusid, ajarändu, kosmilist madinat, alternatiivreaalsust, maailmade vahel
liikumist, fantaasiat... Palju oli kohalikel oludel põhinevat. Ja eks oli ka
eksootilist setting’ut – kaks esimest kohta baseerusid näiteks Jaapani
oludel (muide,isegi  Jaapani Suursaatkond
pidas vajalikuks võitjat õnnitleda).
Samas – oli ka sellist kraami, mille juures on mul märkus „mingi sotsiaalporno“
või „kommunaalsatiir“. Võistluse lõpetamisel nentisime, et kuigi lugusid oli
vähem, pole kuhugi kadunud ka nõrgemad lood, ehk siis püramiidi kõik tasandid
on jätkuvalt olemas. Minu isiklikus tabelis väljendus see märkustena „abitu“,
„lapsik“, „loetamatu“, „kohmakas“, „igav“ jne. 

Kui üldse mingist trendist rääkida, siis oli liiga palju
jutte, millel puudus lõpp või mis olid äratuntavalt osa millestki suuremast.
Minu jaoks oli selliseid lausa seitse. Juttude koguarvust 16% – seda on liiga
palju. Ehk siis nõuandena edaspidiseks – jutul, mis ei lõpe ja mis on
silmnähtavalt osa millestki suuremast, pole suure tõenäosusega mingit šanssi
kuhugi jõuda. Neist seitmest jõudis vaid üks esikümne alumisse otsa, ülejäänud
ei saanud isegi teise ringi edasi.

Kuna žürii koosnes üsna erineva maitsega hindajatest, siis
kindlasti jäi igal žüriiliikmel mõni lemmik esikümnest ka välja. Minul
isiklikult oli see Anneli Vilbaste „Õnn elab kuu peal“, mille meeleolu ja
kirjeldused mind lummasid ja mis lõpuks jäi 14. kohale. Seda enam väärivad
esiletõstmist võitjad, sest selleks tuli ära võluda suurem osa žüriist. Ja kuna
esikolmiku punktivahed olid ikka üsna selged, erinevalt esikümne alumisest
poolest, kus vahed olid üks-kaks punkti, siis see neil ilmselt ka õnnestus.

Teiste žüriiliikmete nimel rääkida ei julge, aga isiklikke
muljeid saan jagada. Esikohajutule olin esmakommentaariks kirjutanud:
„Maaliline. Kõige terviklikum, kõige küpsem, kõige sügavam. Kirjanduslikult
tasemel.“ Teine koht sai kommentaari: „Hea näide, kuidas lihtne, aga
allegooriline idee on rüütatud terviklikku ja eksootilisse setting ’usse,
mis teeb jutu põnevusega loetavaks“. Ja kolmas koht: „Tasapisi hakkas kerima ja
läks päris hoogsaks kätte. Käigud ja kontrakäigud olid hästi läbi mõeldud.“

Tulemused:

1. Kadri Umbleja „Nelja aastaaja aed"

2. Kristi Reisel „Kuidas tappa bürokraati"

3. Jaagup Mahkra „Callenori raudne rusikas"

4. Kristi Reisel „Tartu on MINU linn"

5. Mia Lisette Tamme „Must isand kõrvalkorterist"

6. Siim Veskimees „Kes meist ei tahaks inimene olla"

7. Timo Talvik „Legendaarne professor Jänespüks"

8. Karri Tiigisoon „Zombi Business ehk headus võidab alati"

9. Seio Saks „Süvalinn"

10. Eeva Jeletsky „Kösteraat"

Eripreemia parimale raamatutega seotud temaatikat
sisaldavale jutule: Kaupo Sempelson „Raamatuvaras"

Kokkuvõtteks – tugev ja kandev ulmeline idee aitab alati.
Hea sõnaseadmisoskus on abiks, aga ilma ideeta jutt ei lenda! Ja katsuge oma
idee ka ära hallata ja lõpuni välja kanda.

Head katsetamist, õnnitlused võitjatele ja jääme järgmist
võistlust ootama!











Burleskis ainult nohikud ehk Reval Reveali reisikiri  (Laura Loolaid)

Ma olen näinud asju, millest teie siin ei oska unistadagi. Vikervärvides nibunarmaid jupiteride kiirtes kiiskamas otsekui leegitsev magneesium. Olen näinud, kuidas õrnast haldjast saab minutitega animaalne vamp, kuidas poolpaljaks tantsinud villainess end klambripüstoli toel taasriietab, kuidas legoinimese kõva kesta alt kooruvad kollaste mummmudega bikiinid, kuidas ööliblikas rebib seljast tiivad ja meela tõuguna lava taha vingerdab, kuidas kuldsed pagunid digimuutuvad põlvekaitseteks, et võimaldada energilist floorwork’ i, kuidas Gomez hiilib kinnastatud käe Morticia kleidi alla, kuidas kohev lambuke heidab ült kasuka ja kuldnokaline hani haarab noa… 



Mida ma siin kohmakalt väljendada üritan, on see, kui tänamatu töö on burleski sõnades kirjeldada, sest nagu iga lavaline kunstivorm, kulgeb ja kaob see vahetus hetkes nagu vihmapisar, koos seljast heidetud riidetükkide, esineja vankumatu silmsideme, publiku innustushüüete ja tsitruselise kokteilisõõmuga. 

[image: nohkariburlesk 01 aplaus]


Kui sain peatoimetajalt kirja, et Reaktorit kutsuti burleskifestivalile ja et kas ma äkki võtaks perra kaeda, siis viskasin kohe käpad püsti ja hüüdsin: ohoo, muidugi! Muuhulgas sain nõnda jalule seada universumi tasakaalu, sest kiirel ajal jäi külastamata kabareeõhtu Tartus ja isegi lennutantsu-stuudio kevadpidu jäi vahele, nüüd aga pakuti kuhjaga tantsu ja etendust ja inspiratsiooni pealekauba. 

Kõigepealt tuli rännata tuulisele põhjaplatoole ja seal võtta ette retk õitsvate nõmmede kuningriiki. Õnneks viis väle ratsu number 67 otse lasnaste nõlvade alt sinna, kus võlusilmaga tehtud eelluure näitas kätte turukvartali ja selle ristteel hubase trahterteatri. Vihmaloori seest majasse astudes tervitas tulijaid soe ja fantaasiaküllane õhkkond piduriides perenaise kehastuses. Ooteala täitus tasapisi külalistega, kes - välimuse põhjal hinnates - saabusid kaugetest galaktikatest, teistest dimensioonidest, avastamata mailt ja seenekuningriigist. Vilksamisi võis silmata ka tsivilistidena rahva sekka imbunud artiste, kõikjal kostis rõõmsat jutuvada ja wõeraid keeli. Meeleolu aitas veelgi suunata hubane saal (intiimsemateks etendusteks justkui loodud) ja popkultuurist tiine muusikataust, milles kõrv tabas nii sulneid salongobiite kui ka hoogsamat obese-ooperit, kosmosest ja kollikoopast rääkimata. 

Etenduse hakul helistati ilma pikema jututa välja tondipüüdjad, sest laval aeles ringi mingi helendav ektoplasma, kes-mis ei lubanud kesksel naiskangelasel lihtsalt niisama hommikumantlis ringi tšillida, vaid ahistas, jälgis ja jõllitas. Päeva päästmiseks oli kogu seltskonnal vaja riideid vähemaks saada, mis ka sündis, muidugi publiku hoogsal kaasaelamisel. Marulise lisa-aplausi teenis ära seesama aelev ektoplasma – nimelt oli tema need narmasvurrikesed, mis enamusel esinejatel tisside otsa käisid, endale hoopis kannikate külge kleepinud ja ka hööritas neid rõõmsalt. Julgen öelda, et seesama esimene etteaste näitas kätte õhtu üleüldise asimuudi ja koostisosad: taustsüsteemiks popkultuuri lainepikkuseid, pealiskihiks hooga erootilist etendust ja kõige otsa peoga meeme ning nohkarinalja. 

Eksortsismi järel jõudis lavale õhtujuht, kes kohe ajarännu tulemusel kaheks pooldus ja nii saime teada, et see show PEAB teoks saama, sest muidu on kaalul ei midagi vähemat kui universumi heaolu. Sealsamas tõmmati käima ka õhtuse süžee matšoromantiline kõrvalliin - Tõelise Armastuse [™] otsimine drag-kunn Eebenile, kes lavalise maailmakorra hoidmise eest hoolitses. 

Ja siis läks lahti! Mitmekesise tooni ja temaatikaga etteasted erinevas vürtsikuseastmes ja erinevates fantaasiamaailmades, mõni lüürilisem ja mõni rajum, mõni kõik-korraga-ja-palju, mõni tantsulisem, mõni akrobaatilisem, mõni koomilisem, seksikamate sekka leebemaid cosplay-palasid. Kuigi ma pole väga kogenud vaataja, hakkasin tasapisi eristama mustreid, motiive ja korduvaid elemente, isegi lavavõtete „tähestikku” õppisin tsipa ära tundma. Päris nii julgeks ma ei lähe, et hakkaksin siin nohkariburleski alamžanre välja hüüdma, aga ühiseid motiive, mille alla eri esitusi kokku sobitada, märkasin õhtu jooksul küll. Veel tekkisid etteasteid jälgides äratundmishetked tekstilise jutuvestmise tehnikatega: nii, nagu tegelase taustalugu on kavalam kildhaaval lugeja kätte anda, mitte korraga välja prahvatada, pudenevad ka rõivatükid esineja seljast lapikesehaaval ja iga paljastus viib lugu edasi. Pinge kruvib pikkamööda, panused tõusevad, meeleolud ja tempod vahelduvad, kuni kiirendusgaasi purskub kõigist torudest, ballast visatakse üle parda ja me sööstame vaataja-lugeja-looja ühisdeliiriumis horisondi kohale. 

Artistide sütitatud rõõm ja inspireerivad võnked särisesid lausa järgmise päeva loojanguni, kuni hakkasin muheledes veeretama ideed, et ehk tuleks ka fiktiivne kirjapreilna Agrafinija Ihamaru kunagi tantsutundi saata ja kuldse jalgratta seljas lavale kupatada. Igatahes maailm sai seekord päästetud, viimasena lahkusid lavalt tondipüüdjad.

Viimase vaatuse eel jagati veel auhindu vingematele külaliskostüümidele ja tõmmati välja õnneloosi numbrid. Minu piletist möödus Fortuuna vaid komakoha kauguselt! Etteastete vaheajal sai kõrvalruumidest soetada keelekastet, salakesi imetleda ülejäänud publiku lahedaid kostüüme ja külastada rändkaubitsejaid. Kaubavalik (filigraansed vulvatõmmised, mitmed-setmed nibunarmad, esinejate pildid) tuletas karnevaliuimas peakesele meelde, et siin mängivad ja lustivad täiskasvanud. 

Esinejate ja nerdlesque’i kunstivormi kohta loe lähemalt festivali kavalehelt. Artistide piltidelt viivad muide lingid edasi nende insta-albumitesse. 

Festivali eelõhtul mäletan end mõtlemas, et voh, kui keegi võtaks teha Robocopi-teemalise kava, siis oleks õhtu tõeliselt korda läinud. Ja mis te arvate, kes ilmus esimeste seas lavale? Robocop võrratu Ava Galactika kehastuses! Nüüd jääb üle unistada vaid burleskikeelde tõlgitud Predatorist. 











Arvustus: Eva Roosi raamatusari „Teistmoodi mööblipood” (Maarja Kruusmets)

Eva Roos on eesti
lastekirjanduses üks võrratu nähtus. Tema raamatud on humoorikad,
fantaasiaküllased ja erakordse keelekasutusega. Meie pere on läbi lugenud kõik
tema viis raamatut ja neid väga nautinud. 

 

Roosi avastasime me läbi
raamatu „Teistmoodi mööblipood. Kastani 57”. Loo üheks peategelaseks on võlujõu
abil ajas ja ruumis rändav antiigikauplus, mis on seestpoolt tunduvalt suurem
kui väljast. Poodi peab väike vanaeit Aramilda Tengelpung, kellel on mitu
kahetsusväärset omadust. Üheks neist on kalduvus kliente petta ja müüa neile
krutskitega võluesemeid, mis klientide elu pahupidi pööravad. Vastutuse
vältimiseks ei peatu Aramilda ühes kohas kunagi kuigi kaua, vaid laseb koos
poega jalga enne, kui tagajärjed ta kätte saavad. Ühel päeval saab mutikese
siiski kätte audiitor, kes määrab talle karistuseks kolmteist ülesannet, mille
ta peab täitma, enne kui poega jälle edasi liikuda saab.

 

Niimoodi kohapeal istudes
kohtub Aramilda Olle-nimelise poisiga, kellel on peres parasjagu rasked ajad.
Olle hakkab poodi regulaarselt külastama ja saab sõbraks nii Aramilda kui ka
tema rääkiva moosilembese koera Piruga. Üheskoos toimetades hakkavad nad Aramilda
karistusepundart lahti harutama, tegeledes samal ajal mutikese teisest pahest –
vandumisest  - tekkinud probleemidega.
Nimelt on Aramildal korralik suuvärk, kuid kõik tema vandesõnad muutuvad poe
võluõhkkonnas elavaks ning hakkavad pahandusi tekitama. Jamade vältimiseks
tuleb ellu ärganud sõnad kähku purki püüda, purk sulgeda ja vandesõnade
sahvrisse viia. Õnnetud purgielanikud muutuvad olematuks poe järgmise hüppega.

 

Ellu ärganud vandesõnadest
sünnib aga raamatu üks lemmiktegelasi Kuradi Kurat ehk Örrõp Karvajalg, kes
räägib paksus väljamõeldud murdes ja võidab kiiresti kõigi südamed. 

 

Sarja teine raamat on „Teistmoodi
mööblipood. Nähtamatu tüdruk”, milles kohtume uue peategelase Matildaga, kes on
nii tagasihoidlik, et tal on raske koolis sõpru leida. Antiigikaupluse elanikud
aga tema ujedusest ei hooli. Üks parimatest tegelastest selles raamatus on
Aramilda vandesõnadest sündinud kratt, kellele pidevalt tööd leidma peab.
Ainuüksi tema pärast tasuks seda lugu lugeda.




Kolmas raamat „Teistmoodi
mööblipood. Aramilda esimesed jõulud” viib meid tagasi hoopis vanemasse aega,
kui mutike veel oma koera Pirut polnud kohanud. Ta kuuleb esimest korda
jõuludest, kuid ei tea üldse, mis need jõulud on. Niisiis hakkab ta nende kohta
uurima, käies läbi erinevate rahvaste kombeid, kohtudes nii päkapiku kui ka
Islandi jõulupoiste pundiga. 

 

Eva Roos vist ei oskagi
niimoodi kirjutada, et lugejal kogu aeg naljakas poleks. Tema oskus sõnadega
mängida ja neid enda tahtmisele allutada on imetlus- ja kadestusväärne ning
lugude ideed originaalsed. Need on kindlasti raamatud, mida naudib kogu pere,
sõltumata vanusest. Samuti on need raamatud väärt koju ostmist, kuigi esimest
osa enam poodidest ega ka kirjastusest soetada ei ole võimalik. Igal juhul on
see selline sari, mis aastate jooksul kindlasti ülelugemisele läheb. 

 [image: roosteistmoodi]













Raamatuarvustus: Katherine Rundell “Võimatud olendid” (Maarja Kruusmets)

“Võimatud olendid” on
2024. aastal ilmunud fantaasiaromaan lastele (kirjastus Varrak). Lugu
jutustatakse raamatu alguses läbi kahe peategelase pilgu, kui need kaks aga
lõpuks kokku saavad, liitub vaatepunkt üheks. Londonis elab poiss nimega
Christopher, keda loomad niimoodi armastavad, et kogunevad alati tema ümber,
kui poiss läheduses juhtub olema. Salapärasel saarel elab aga tüdruk Mal,
kellele tundmatu rändaja kunagi kinkis mantli, millega ta saab lennata.
Saartel, mida kutsutakse Arhipelaagiks, elab inimestega kõrvuti suur hulk
müütilisi olendeid, kes aga üksteise järel arusaamatul põhjusel hukkuma
hakkavad. Kui Christopher Šotimaale vanaisa juurde sõidab, kohtub ta keelatud
järve ääres Maliga, kes on palgamõrvari eest põgenedes kogemata tavamaailma
jõudnud. Poiss võtab nõuks Malile Arhipelaagi järgneda, et üheskoos lahendada
surevate olendite mõistatus ning Mal mõrvari käest päästa.

Rundell on mitmete
auhindadega pärjatud kirjanik, kes päevatööna töötab Oxfordis
renessansikirjanduse uurija ja õppejõuna. Tema kogemus kirjandusvaldkonnas
tuleb selle raamatu puhul kindlasti esile, sest tegemist on kiirelt kulgeva
väga põneva looga. Kui pärast esimese seitsmekümne lehekülje lugemist jäi
raamat mind pikalt ootama, siis teistkordsel kätte võtmisel lugesin selle läbi
paari päevaga, kuna autor tõesti suutis mind kaasa haarata. 

Täiskasvanutele mõeldud
fantaasia ilmub sageli sarjadena, kuid see lugu tundub väga iseseisev ja
sellele saab raamatu lõpus nii kenasti joon alla tõmmatud, et päriselt arvasin,
et autor ei kavatse järgesid kirjutada. Siiski, kiire uurimistöö näitab, et teine
raamat pealkirjaga “The Poisoned King” peaks ingliskeelsena ilmuma selle
aasta sügisel. 

Raamatu üheks tugevuseks
on kindlasti ka eredad karakterid. Lisaks Christopherile ja Malile tulevad
mängu meremees Nighthand, kellest saab Mali ihukaitsja, ja mereuurija Irian,
kes samuti laste teekonnale ja eesmärgi saavutamisele palju kaasa aitavad, erinevatest
fantastilistest olenditest rääkimata. Kõik tegelased on Rundell selgelt välja
joonistanud, nii et ei ole probleemi nende meelde jätmise ja eristamisega.
Inimeste tasapisi avalduvad saladused lisavad neile veelgi mitmemõõtmelisust.

Isegi kui ma tahaksin,
siis ma ei oskaks tegelikult millegi kallal norida. Tegemist on väga tugeva
fantaasialooga, mis õnneks läheb hoopis teise väravavasse kui harjumuspärased
eriliste laste koolide lood, mis laste fantaasiakirjandust kipuvad valitsema.
Pigem meenutab see lugu mulle oma maailma aluseks oleva maagia ja müütiliste
olenditega C. S. Lewise Narnia kroonikaid, mis kuuluvad minu absoluutsete
lemmikute hulka. Nii et igal juhul soovitan seda lastele, kellel vähegi
fantaasiakirjanduse vastu huvi on.

Raamatuarvustus: „Inimesed, jumalad ja deemonid” (Elar Haljas)

Siim Veskimees kui autor peaks eesti
ulmelugejale juba ammu tuntud olema. Kellelegi ei tule ka üllatusena, et ta on
päris viljakalt erinevates pikkustes jutte kirjutanud. Antud kogumikus leidub lühemaid
ja pikemaid lugusid enam-vähem viimasest kümnendist, kokku üheksa, millest
enamik on juba eelnevalt ilmunud erinevates kogumikes või võrguajakirjas
Algernon. Kirsiks tordil on kogumiku viimane lugu, varem ilmumata lühiromaan.
Üldiselt on mul autori teostega viimasel ajal mitte kõige paremad
kogemused.  Tema jutustamisstiil ei ole
päris see, mis mind täielikult kõnetada suudab, samas tema varasemat
posilikumat tempokat ja julget kraami nautisin väga.

Antud tekstide juures võlus peamiselt autori
oskus ehitada üles väga mitmekülgne ja tehniliselt detailne maailm. Nii
teadusulme tekstides kui fantaasialugudes on kogu raamistik selgesti tunnetatav
ning tänu sellele on ka justkui turvavõrk kogu aeg ümber olemas. Kohati küll
lähevad tehnoloogiate seletused väga detailseks ning neist arusaamiseks on vaja
lugemistempot veidi pidurdada. Mõnes kohas ka lausa seisma jääda ning järele
mõelda.

Mis aga väga paljude autori lugude juures
häirib, on väga otsene, kohati lausa vulgaarsusele rõhuv jutustamisstiil. Seks
ja alastus on normaalsed asjad ja inimesed mõtlevad neist kogu aeg, aga see mis
on inimeste peas, ei peaks ilma filtrita tegelaste sõnadeks vormuma. Kõik
peategelased ei peaks iga vähegi vormikama ja sümmeetrilisema vastassugupoole
esindaja peale kogu vereringluse vaid kubemepiirkonda suunama. Õnneks antud
kogumikus selliseid kohti väga palju ei ole, kuid loodan, et kasvõi ühe korra autor
üllatab mind ja lahendab seksistseenid elegantsemalt ja sujuvamalt. Tihtipeale
taipasin, et tunnen sarnaseid emotsioone justkui vaataks jälle steeni mõnest
"Kuuma piruka" filmist, kus peategelane teeb midagi väga piinlikku.
Hiljuti sai loetud Kalmsteni ja Suuki ühiskogu ja ka seal oli palju seksi ja
alastust, kuid kogu temaatikat puudutav sobis lugude konteksti ja
jutustamisstiiliga väga hästi kokku ja ei tekitanud selliseid vastakaid
tundeid.

Järgnevalt siis proovin lood ükshaaval läbi käia
ja ennast mitte liiga palju korrata, kuigi eks see veidi raske ole. Esimest
lugu "Kerge on olla jumal" lugesin
just hiljuti ka fantaasiaantoloogiast "Põhja konn" ning kasutaksingi
ära selle arvustust. Multiversumi loost saab erinevaid tehnoloogilisi tasemeid
kokku segades üks korralik intriigidest tiine seiklusjutt. Maailmaloomest ja
madinast kindlasti puudust tunda ei saa. Probleem tekib sisuga, mida on väga
raske jälgida. Kohe loo alguses käib infolaviin kui tormilaine üle lugeja pea
ja isegi kui seletatakse tagamaid, siis seda tehes pannakse lugu tegelikult
taustal pausile.  

Teine lugu
"Asteriuse kodutee" on oma detailsuse poolest samuti suurepärane.
Ei ole just kerge täiesti võõra rassi kokkupuudet inimkonnaga kirjeldada.
Kohati aga läks päevikuvormis loo lugemine veidi tuimaks: tempo on suhteliselt
aeglane ja peategelasega ka väga head klappi ei tekkinud

Edasi tuleb väheke pikem teos "Kuues maailm", kus on nii
head maailma ülesehitust, kuid samas on proovitud liiga palju lõimesid korraga
kokku siduda. Lugu on minu arvates liiga kaootiline ning fookus ja siht kaovad
aeg-ajalt ära. Samas kui sissejuhatusest mööda saab, siis märulit ja seikluseid
on kamaluga ning autorile omaselt koorub jutu edenedes ka tegelaste tõeline
olemus.

Jutustus "Ajakapsel
avanes" on suurepärane: loo lühidus tagab, et tuleb tegeleda ainult
põhiliiniga ja kõrvalepõikeid tehakse vähem. Tulnukrassi vaatepunktist loo
jutustamine lisab veelgi uudsust ja omapära. 


"Püha
graal"  on veidi filosoofilisem tekst ja kuigi
siinkohal autor ennast tagasi ei hoia, siis õnneks mõned lapsikuna näivad
repliigid ei riku lugu ära. Samas nõustun täiesti autori poindiga, et
tõsiusklikke on väga raske vastu tahtmist midagi uskuma panna, isegi kui sul on
selleks enda arvates suhteliselt lollikindlad faktid.

Alternatiivse Eesti lugu "Valendab üksik prooton" on jällegi väga hea
maailmaloomega: lugejani tuuakse tempokas põnevik alternatiivsest kodumaast,
kus oleme osake ühtsest Põhjamaast. Mulle ja ilmselt paljudele teistelegi
lugejatele meeldib ette kujutada, mis oleks juhtunud kui kas või üks pisikene
ajaloosündmus oleks läinud teisiti, siis kas ajalugu prooviks ennast ise
korrigeerida või elaksime totaalselt teises reaalsuses. Seda viimast autor
meile pakubki ja väga heal tasemel.

No ja ei saa ükski kogumik ka läbi musta
lambata. Minu jaoks kujunes selleks lugu "Kuest".
Järjekordne tsooniskäimise lugu, väikese tvistiga: autor tegi lisaks
Strugatskitele kummarduse ka Zelaznyle, aga tegelikult veel nii mõnelegi muule
autorile. Kõike oli veidi liiga kaootiliselt ja segaselt. Autoril endal
kirjutades ilmselt väga mõnus, selline paras jam-session, aga lugejana ma ei nautinud.

Kogumiku eelviimane jutt "Vaikne deemon" on jällegi päeviku vormis peategelase
eluloo jutustamine. Kuigi peategelane on omajagu huvitav, 144 aastane vampiir,
siis lugu ise vajub kohati uimaseks. Teisalt ajalooline jutustus võib nii
mõnelegi lugejale väga mokka mööda olla, mina aga nautisin hoopis pisikesi
vihjeid jällegi teistele ulmeteostele. 

Kogumiku viimane teos on lühiromaan "Madalamate jumalannade
ametispetsiifika", mis ei ole eelnevalt ilmunud. Omajagu
bürokraatlikku huumorit lisavad sisejuurdluse aruanded peatükkide vahel, aga
sellised raportid võivad väga kiiresti üksluiseks muutuda. Lugu ise on ladus ja
õnneks väga hea fookusega, ei proovi liiga paljusid asju korraga ära teha.
Teisalt on siin ka väikeseid detaile, mis mulle kohe üldse ei meeldinud või
õigemini, mille ma oleks lahendanud teisiti, aga autori tüüpiline käekiri
pääses esile ja nii tuleb muidu päris maitsva einega ka väheke kehvemat kraami
ära seedida.

[image: veskimees]












Lugemismuljetus: Sulid ja sulased (Manfred Kalmsten)

Timo “Tim Hornet” Talviku nimi pole mulle võõras. Kadedaks
tegeva huumorimeele ja hea sulejooksuga autor on kostitanud meid peamiselt ulmevinjettidega
juba mitu head aastat. Tema eelmine tähevalguse hetk oli 2023 aasta
ulmejutuvõistlusel teise koha saanud lit-rpg tüüpi lugu “Kuningatütre
vari.” Romaan “Sulid ja sulased” on aga hoopis teine ooper.  

Tegemist on siis seikluslooga, mis rullub lahti eestipärases ja nii oma- kui ka
Eesti mütoloogias suplevas tegevusmaailmas. 



Tõtt-öelda pole Eesti mütoloogia mu jaoks just kuigi huvitav. Kuidagi kaootiline
ja sihitu. Vägevad jumalad on parimal juhul pinnapealsed ja, nagu Talvikki on
esitlustel kinnitanud, keerleb meite allesjäänud talurahva pärimused enam-jaolt
selle ümber, et kuidas ja mitmelt põllalt korraga vili sisse vehkida.  Polnud meil ju vajalikul hetkel oma Snorri
Sturlusoni, kes oleks juba varakult kõik pärimuskillud meelevaldselt, ehk oma
suva järgi üheks suureks mütoloogiasüsteemiks kokku kirjutanud, siis mil veel
midagi kirjutada ka oli ning nii ongi, et kild siit ja tükike seda ning kokku
üks seosetu kamarajura. Aga see selleks…

Nii et ehkki autor sümpaatne ja kodumaine fantasy mulle südamelähedane,
tegi väljakuulutatud kohaliku mütoloogia kesksus mind ettevaatlikuks. Üsna standardsest
AI-genereeritud esikaanepildist ma hetkel veel ei räägi. Ehk jõuan hiljem.



Raamat jaguneb kahte ossa – “Sulid” ja “Sulased”. Esimesest  osast läbinärimiseks pidin pingutama, sest
kogu loojooks oli tüütu. See oli pealtnäha sihitu kulgemine ühest pentsikust
situatsioonist teise. Jah, kenasti ja lobedalt kirja pandud ning nii mõnegi
huumoriteraga vürtsitatud, aga seda nagu suti vähe. Arvestades, et romaan on
siiani saanud äärmiselt hea vastuvõtu osaliseks ja seda just nimelt
mitte-hardkoor ulmelugejate ridades, siis esinen teooriaga, et see ongi hea gateway-kraam.
Et need maagilised juhtumised, millesse raamatu peategelased end mässivad,
võivad ju olla huvitav lugemisvara neile, kelle söögilaual pole
fantaasiakirjandus just igapäevane maiuspala. Minusuguse fantasy-fänni
jaoks ei pakkunud need aga eriti midagi peale rohke haigutusvõimaluse.  Nagu ütlesin – ma ausõna ei vaimustu
ennemuistseist juttudest ja suti vaimuvaesest varastamispärimustest ning autor
mulle raamatu esiosas omamütoloogia või maailmaloomega väga appi ei tulnud. 



igal juhul lõpetasin ma esipooliku hambad ristis ja … jäin haigeks. Mitte
lugemisest, ei, ärge lootkegi, aga päris kole oli sellegi poolest ja
arusaadavatel põhjustel tekkis lugemisse paus.



Edasilugemine kulges alguses tõrgetega. Eemaletõukav esikaas ei teinud raamatu
kätte võtmist just kergeks, sest kui ma tahan näha AI-jebundraid, siis avan ma
Facebooki, kus mitmed identsest jamast täisoksendatud kunstigrupid mulle 24/7 voogu
jooksevad. Või siis genereerin neid pilte ise, sest olen selleks võimeline nagu
iga algelistki kirjaoskust omav inimene ikka on. Aga aitab sellest koledusest
ja räägime parem edasi.

 

Raamatu teine osa on fragmentaarsem, hüplikum, ja see loole tuleb tohutult
kasuks. Ei ole enam tüütu riburadapidi lonkimine ühest sündmusest teise, vaid
hakitus annab loole tempo. Tegevus hakkab huvitama, tegelastele tekib taust,
kogu mütoloogia- ja maagiamöll saab endale piirid ja seosed ning oi kuidas ma
teist raamatupoolt nautisin. Lahe oli! Ka autori lobe sulejooks kandis kuidagi jõulisemalt.
Sellesse oli siginenud raskus, ehk uus mõõde. Ei olnud enam lihtsalt
lobetsemine vaid sealt aimdus juba tugevalt kirjanikku.

Ausalt, mul oli suti kahju, kui raamat läbi sai.



Kokkuvõttes on mul hea meel kahe asja üle – et romaani lõpuni lugesin ja selle
üle, et meil on nüüd „Rehepapi“ kõrvale korralik fantaasiateos, mida saab
häbita nii-öelda tavalugejale pihku suruda, kuna selle autoriks pole isik, kes väidab,
et ulmet kui sellist pole kirjandusžanrina üldse olemas. Ei, meil on nüüd tänu
Timole aus ulmeraamat, mida võib lugemiseks kasvõi ulmekaugele vanaemale anda. 

Tehkem seda!



- Kalmsten, side lõpp  
[image: suliss]












Päeva materjal Wikipedias, mai 2025 (Taivo Rist)

KUU TEGELANE: Bart Simpson (1. aprill, sünnipäev)

Bartholomew Jo-Jo Simpson oli esialgu Ameerika
telesarja „Simpsonid" peategelane, aga hiljem muutus peategelaseks üha
rohkem tema isa Homer. Simpsonid debüteerisid 19. aprillil 1987 kaheminutilise
episoodiga Tracy Ullmani šõus, osutusid edukateks ja 17. detsembril 1989 said
oma sarja, mida toodetakse tänapäevani, selle teksti kirjutamise ajal 790
episoodi ning Bart on osalenud neist kõigis peale ühe. Bart põhjustas
1990-ndatel niinimetatud Bartmaania ning kuulsaks said tema lendsõnad „Eat
my shorts", „¡Ay, caramba! " ja „Don't have a cow,
man!". „Simpsonites" on ujuv ajaliin, mis tähendab, et tegevus
toimub alati tänapäevas, ent tegelased ei vanane. Bart on alati 10-aastane ja
kuulujutud räägivad, et episood, kus Bart saab 11-aastaseks, jääb šõu
viimaseks. Time nimetas Barti ainsa väljamõeldud inimesena XX sajandi 100
tähtsaima inimese hulka. 1990 valiti ta USA aasta meelelahutajaks.

https://en.wikipedia.org/wiki/Bart_Simpson

 

KUU NÄITLEJA: Dolly de Leon (12. aprill,
sünnipäev)

Dolly de Leon (sündinud 1969) on Filipiini
näitleja, kes üles astunud mitmes ulmefilmis. 2011. aasta film „Aswang"
räägib linnast, kus surematud verejanulised kujumuutjad püüavad elada
inimestena ning saabuvad kaks last, kes põgenevad kolme palgamõrvari eest. Võib
arvata, et palgamõrvaritel ei lähe hästi ja lapsed jäävad ellu. Filmi „Hintayan
ng Langit" (2018) tegevus toimub purgatooriumis. Filmi „Ang Hupa"
(2019) tegevus toimub 2034. aastal. Pärast tohutut vulkaanipurset pole
Filipiinidel 3 aastat päikest näha olnud, valitsuse võim kukub kokku, miljonid
on surnud ja miljonid Filipiinidelt põgenenud. Tunamulluses filmis „Iti
Mapukpukaw" mängib ta naist, kelle täiskasvanud ja hästi teenival pojal
sõna otseses mõttes pole suud. Mulluses filmis „Jackpot!" korraldab
California riigi valitsus loterii: peaauhind on 3,6 miljardit, võitja
kuulutatakse avalikult välja ja tema asukoht igas tunnis paar korda samuti, ta
peab auhinna saamiseks päikeseloojanguni ellu jääma, aga tema tapja saab
auhinna endale (tulirelvade kasutamine on keelatud). Dolly telerolle ei
vaadanud ma läbi, aga sealtki paistab mingi „Avatari" järg.

https://en.wikipedia.org/wiki/Dolly_de_Leon

 

KUU AJAKIRI: Fantastic Novels (20. aprill)

Fantastic Novels oli ameerika pulpulmeajakiri,
mis ilmus 1940–41 ja 1948–51, kokku 25 numbrit. Ta oli mõeldud paarina
ajakirjale Famous Fantastic Mysteries ning need kaks ilmusid vaheldumisi,
kumbki 6 numbrit aastas. Kummagi ajakirja kõiki numbreid toimetas Mary
Gnaedinger. Sisuks olid põhiliselt kordustrükid, ent uut loomingut ilmus ka.
Autorid polnud kõige kuulsamad, Henry Kuttneri ja C.L. Moore'i „Earth's Last
Citadel" oli nähtavasti parim tekst. Ajakiri lõppes igasuguse hoiatuseta,
Famous Fantastic Mysteries lõppes paar aastat hiljem. 17 numbrit anti välja ka
Kanadas – Kanada väljaanne erines üksnes tagakaane reklaami poolest. 2 numbrit
ilmusid ka Suurbritannias. Esimesed numbrid olid 144 leheküljega, hiljem kuivas
ajakiri kokku 112 leheküljele. Commons ’s on kaanepildid, soovitan
vaadata, kolm kõige normaalsemat on artiklisse pandud, ülejäänud on päris
ebanormaalsed. Igal kaanepildil on ka ühe teose nimi ja autor.

https://en.wikipedia.org/wiki/Fantastic_Novels

 

KUU NÄIDEND: „Doktor Jekyll ja mister Hyde"
(21. aprill)

„Doktor Jekyll ja mister Hyde" on Robert
Louis Stevensoni 1886. aasta lühiromaan ja otsekohe köitis see näitleja Richard
Mansfieldi tähelepanu kaksikrolli loomise võimalusega. Ta õhutas Thomas Russell
Sullivani selle põhjal näidendit kirjutama, kus Mansfield ise peaosa mängiks.
Sullivan tegi mõned muudatused, näiteks leiutas Jekyllile pruudi ning rõhutas
moraalset kontrasti Jekylli ja Hyde'i vahel. Samuti otsustas Sullivan, et
Jekylli nime esimene silp hääldatakse lühikese „e“-ga, mitte pika i-ga nagu
Stevenson oli plaaninud, ja lühike „e“ ongi tänapäevani käibesse jäänud.
Sellest saigi Mansfieldi kuulsaim roll. Esietendus toimus pisut enne Rappija
Jacki mõrvade algust ja Mansfieldi mäng oli nii veenev, et tema peale kaevati
politseisse: just Mansfield olevatki Rappija Jack! Kuid esietendus toimus USA-s
ja Mansfield saabus Inglismaale alles 1888. aasta suvel, kui esimesed mõrvad
olid juba toimunud, mis andis talle teatava alibi. Jekylli armastuse objekti
mängis Beatrice Cameron, kes Mansfieldiga 1892 abiellus ja abielu kestis mehe
surmani 1907 (Cameron suri 1940).

https://en.wikipedia.org/wiki/Dr._Jekyll_and_Mr._Hyde_(1887_play)

 

KUU ARVUTIMÄNG: „Majora mask" (27. aprill,
25. aastapäev)

„Majora mask" on „Legendi Zeldast"
sarja kuuluv 2000. aasta seiklusmäng, mille tootis ja avaldas Nintendo. Mäng ei
toimu Hyrule maailmas nagu enamik Zelda mänge, vaid selle alternatiivses
versioonis nimega Termina, mis 3 päeva hiljem hävib: kuu kukub taevast alla ja kogu
elav sureb. Kuid aeg läheb silmusesse ja peategelane Link saab seda kolme päeva
korduvalt läbi elada järjest täienevate teadmistega, relvad ja muu varustus
jäävad samuti alles. 3 päeva kestavad reaalajas 54 minutit ja siis hakkavad
jälle otsast pihta. Lahendada tuleb hulk mõistatusi ja läbi käia hulk
koobastikke. Nii näiteks on Linkil Pommimehe Märkmik, kus on kirjas 20
hädasolijat, keda tuleb aidata. Ja lõpuks selgub, et kuu on neetud ja pärast
needusest vabastamist naaseb ta ohutule orbiidile. Kriitika oli kiitev, seda
võrreldi filmidega „Tuulest viidud" ja „Impeerium annab vastulöögi".
Seda on palju kordi nimetatud kõigi aegade parimate arvutimängude hulka.

https://en.wikipedia.org/wiki/The_Legend_of_Zelda:_Majora%27s_Mask

 

KUU FILMILOEND: telesarja „Viimased meie
hulgast" auhindade loend (11. aprill)

„Viimased meie hulgas" on postapokalüptiline
telesari, mille esimene osa esilinastus 15. jaanuaril 2023. Seni on ta saanud
196 nominatsiooni ja nendest 81 auhinda. Avahooaja 3. osa „Long, Long
Time" pälvis lühifilmi kategoorias Hugo (75 minutit – on see siis
lühifilm?). Kuldgloobusele on tulnud 4 nominatsiooni, Emmyle 25 nominatsiooni
ja 8 võitu, Saturnile 5 nominatsiooni ja üks võit õudustelesarja kategoorias.
Eesti päritolu Anna Tõrv on saanud kaks nominatsiooni, MTV filmi- ja
teleauhindadele parima suudluse kategoorias ning Emmyle draamaseriaali
külalisnäitleja kategoorias (ei võitnud kumbagi). Neegripoiss Keivonn Woodard
on teine kurt näitleja ja esimene kurt neegernäitleja, kes Emmyle nomineeritud,
samuti nooruselt teine Emmy nominent ja noorim draamaseriaali külalisnäitleja
kategoorias. Pedro Pascal on käesoleva sajandi ainus latiinost Emmy nominent
draamaseriaali peanäitleja kategoorias.

https://en.wikipedia.org/wiki/List_of_accolades_received_by_The_Last_of_Us_(TV_series)

 

KUU TEADUSELOEND: Sakurai auhind (14. aprill)

Sakurai auhinda annab välja Ameerika Füüsikaühing
panuse eest teoreetilisse osakestefüüsikasse. Võrreldes Nobeli preemiaga on
Sakurai preemia pisike, 10 000 dollarit pluss reisikulud auhinnatseremooniale.
Auhinna asutas oma testamendiga USA-s elanud jaapanlane Jun John Sakurai
(1933–1982). Seda antakse välja alates 1985 igal aastal tavaliselt ühele
inimesele, kuid 2010. aastal 6 inimesest koosnevale meeskonnale. See pole
elutööpreemia, seda antakse suhteliselt noortele inimestele. Ja auhind pole
väga USA-keskne, seda jagub ikka üle maailma, kohe esimesed laureaadid olid
kaks jaapanlast. Esimese naisena sai selle 1993. aastal Mary Katharine
Gaillard, kes suri üleeile, 23. mail. Kellest teie võiksite kuulnud olla – 2010
sai auhinna Peter Higgs (mullu suri 94-aastasena), kes on tuntud omanimelise
bosoni poolest.

https://en.wikipedia.org/wiki/Sakurai_Prize

 

ESIMENE LOODUSEPILT: loodusefotograaf
maskeerimisülikonnas (1. aprill)

https://commons.wikimedia.org/wiki/File:Wildlife_Photographer_Giles_Laurent_in_a_ghillie_suit.jpg

 

ESIMENE KATASTROOFIPILT: tee San Francisco
linnastus Palo Alto lähedal pärast maalihet (2. aprill)

2022/23. aasta vahetusel oli Californias hirmus
vihmasadu, mis põhja pool ja mägedes oli lumesadu. Mõne päevaga sadas San
Franciscos 345 mm, Oaklandis 328 mm ja Santa Barbaras 307 mm, mis on umbes pool
Eesti aasta normist. Sajuala ulatus Oregoni ja suurem osa Nevadast, mis on ju
kõrbeosariik, oli samuti vihmane. Vooluta jäi 200 tuhat inimest ja hukkus 22
inimest. Mitmes maakonnas kuulutati välja hädaolukord. Samas tõi vihm lõpu
põuaperioodile. See foto on tehtud San Francisco lahe ääres asuvast Palo Altost
kümmekonna kilomeetri kaugusel edelas Honda teel, mille saju põhjustatud
maalihe ära lõhkus. Seekord inimohvriteta. Artikkel uputusest väidab, et
maantee suleti tähtajatult, aga artikkel maanteest niisugust vahejuhtumit üldse
ei maini, nähtavasti ei kestnud parandustööd kaua.

https://commons.wikimedia.org/wiki/File:CA-84_Woodside_April_2023_002.jpg

 

TEINE LOODUSEPILT: Ivar Leidus pildistas
angerpisti. (6. aprill)

https://commons.wikimedia.org/wiki/File:Filipendula_vulgaris_-_inflorescence_-_Kulna.jpg

 

TEINE KATASTROOFIPILT: must pühapäev (14. aprill,
90. aastapäev)

Mustale pühapäevale annab ingliskeelne Vikipeedia
31 tähendust, sealhulgas 7 looduskatastroofi. Neist ajaliselt teine oli 14.
aprillil 1935 toimunud tolmutorm, rängim USA ajaloos. Hinnanguliselt liikus 300
000 tonni pinnast. Õnnetust soodustasid pinnase ülekarjatamine ja eelnev põud,
mis pinnase pealmise osa kuivaks ja kergesti lenduvaks muutsid. Oklahoma on
kastruli kujuga ning kõige suurem kahju tekkis kastruli käepidemes ja
Põhja-Texases. Hukkus mitu inimest, täpset arvu ei öelda. Kuid palju põllu- ja
karjamaad muutus kasutuskõlbmatuks ning sajad tuhanded inimesed pidid endale
uue kodu otsima. Märkimisväärne osa neist läks Californiasse, kus koormas üle
sealse tervishoiu ja tööturu. Neid hakati kutsuma Okie'deks, ehkki
Oklahomast pärines neist ainult viiendik. Sellel pildil läheneb torm Texases
olevale Stratfordile, mis pääses kergelt, elanike arv ei vähenenud ja 1940 sai
Stratford aleviks (town) 877 elanikuga (tänapäeval umbes 2000 elanikku).

https://commons.wikimedia.org/wiki/File:Dust_storm_approaching_Stratford,_Texas.jpg

 

KOLMAS LOODUSEPILT: Ivar Leidus pildistas
rambutani. (17. aprill)

https://commons.wikimedia.org/wiki/File:Rambutans_with_seed.jpg

 

PÄEVA MATERJAL COMMONSIS

 

KUU ASTRONOOMIAPILT: Loomise Sambad (1. aprill,
foto 30. aastapäev)

Loomise Sambad on tähtedevahelise gaasi ja tolmu
kogum Mao tähtkujus ja Kotka udukogus umbes 6500–7000 valgusaasta kaugusel.
Selle avastas juba 1920 Ameerika astronoom John Charles Duncan Californias
asuva Wilsoni mäe observatooriumis. See oligi tema elu üks tähtsaimaid
avastusi. Nimi vihjab, et selle gaasi ja tolmu sees tekivad uued tähed, ühtlasi
puhub läheduses olevate juba tekkinud tähtede päikesetuul seda laiali. 2003
saadeti kosmosesse Spitzeri teleskoop. See avastas Loomise Sammaste lähedal
eriskummalise tolmupilve, mis võiks olla supernoova tekitatud lööklaine. Pilve
väljanägemise põhjal oletatakse, et supernoova hävitas Loomise Sambad juba 6
tuhat aastat tagasi. Ent kuna valgus jõuab sealt siia 7 tuhat aastat, saame
siiski veel tuhat aastat Loomise Sambaid imetleda. Et Loomise Sambad on ilus ja
huvitav koht, on seda pildistanud veel näiteks Herscheli kosmoseobservatoorium
(2010), jälle Hubble (2015) ja James Webbi teleskoop (2022). On ju põnev teada
saada, kuidas need sambad järgmise tuhande aasta jooksul pikkamööda hävivad.

https://commons.wikimedia.org/wiki/File:Pillars_of_creation_2014_HST_WFC3-UVIS_full-res_denoised.jpg

 

KUU KOSMOSEPILT: Rahvusvahelisest Kosmosejaamast
pildistati Havai saari (22. aprill, Maa päev)

https://commons.wikimedia.org/wiki/File:ISS-38_Hawaiian_Island_chain.jpg

 

KUU LOODUSEPILT: orav Varssavi kesklinna pargis
(29. aprill)

https://commons.wikimedia.org/wiki/File:Red_squirrel_(21808).jpg

 

KUU TEADUSEVIDEO: 2023. aasta Ig Nobelite
auhinnatseremoonia (1. aprill, 86 minutit)

Ig Nobelid ehk Liba-Nobelid antakse teadustööde
eest, mis panevad alguses naerma ja siis mõtlema. Tunamullune tseremoonia
toimus 14. septembril. Füüsikapreemia pälvis uurimus, kuidas ookeanivee
segamine mõjutab anšooviste suguelu. Hariduspreemia pälvis õppejõudude ja
tudengite igavuse uurimus. Keemiapreemia võitja selgitas välja, miks paljud
teadlased armastavad kive lakkuda (puhastamiseks tolmust muidugi).
Meditsiinipreemia pälvis uurimus, kas surnukehadel on kummaski sõõrmes ühepalju
ninakarvu. Mehaanikapreemia võitjad muutsid surnud ämblikud pisikeste esemete
tõstmise vahenditeks. Psühholoogiapreemia võitjad korraldasid katseid selle
kohta, kui palju möödakäijaid peatub ja vaatab üles, kui näeb teadlasi tiheda
liiklusega tänaval üles vaatavat. Suhtluspreemia võitjad võrdlesid taguprpidi
kõnelemise ekspertide ja normaalsete inimeste mõttetegevust. Toitumispreemia
läks jaapanlastele, kes näitasid, et elektriliselt laetud söögipulgad muudavad
toidu paremaks, kui nad pole nii elektrifitseeritud, et elektrilöögi annavad.

https://commons.wikimedia.org/wiki/File:The_33rd_First_Annual_Ig_Nobel_Prize_Ceremony.webm

 

KUU ASTRONOOMIAVIDEO: Rahvusvahelises
Kosmosejaamas kasvatatakse tsinniaid. Söögiks. Ja ilu pärast. Ainult
tolmeldamisega on probleeme, sest pole putukaid. Kas viljuvad ja kuidas,
vaadake ise. (7. aprill, 9 minutit)

https://commons.wikimedia.org/wiki/File:Space_Station_Live-_The_Zinnias_of_Space.webm

 

KUU ULMEFILM: rahvarahastusega düstoopilise
ulmefilmi treiler (12. aprill, 2 minutit)

https://commons.wikimedia.org/wiki/File:NOA_Scifi_Science_Fiction_Teaser_Trailer_2017-2018.webm

 

KUU LOODUSEVIDEO: ja veel midagi nunnut Venemaalt
Tuulast (15. aprill, 36 sekundit)

https://commons.wikimedia.org/wiki/File:%D0%A2%D1%83%D0%BB%D0%B0,_%D0%BF%D0%B0%D1%80%D0%BA_%D0%91%D0%B5%D0%BB%D0%BE%D1%83%D1%81%D0%BE%D0%B2%D0%B0,_%D0%B1%D0%B5%D0%BB%D0%BE%D1%87%D0%BA%D0%B0.webm

 

KUU KATASTROOFIVIDEO: laavavool (16. aprill, 2
minutit)

Fagradalsfjall on Edela-Islandil asuv vulkaan,
mis pidas purskamisega 815 aastat vahet, enne kui 2021 jälle purskama hakkas.
Vulkaani kõrgeim tipp on 385 m merepinnast, pisut enam kui Suurel Munamäel.
Nimi tähendab tõlkes „ilusa oru mägi“, mida mina kommenteerin nii, et ilu on
vaataja silmades. Vulkaanist voolab välja tüüpiline pahoehoe-tüüpi laava
ehk teisisõnu selline, mis ilusasti voolab nagu jõgi. Laavavool meenutab väga
tuldpurskava lohe küünistega käppa või saba. Video on tehtud drooniga. Lõpus on
aga näha, et kuigi vulkaan asub inimtühjas paigas, on pealtvaatajaid siiski
kuhjaga, vulkaanipurskest on saanud atraktsioon ja turismimagnet. Ime veel, et
mäeküljele pole istmeid rajatud. OpenStreetMapsil on juba kirjas „vaatepunkt
A" ja selleni viiv matkarada, jumal teab, kuidas ja kas see üldse looduses
on tähistatud, Džomolungma tippu viib OpenStreetMapsil samuti matkarada.

https://commons.wikimedia.org/wiki/File:Wulkan_Volcano_Iceland_Islandia_Geldingadalir_Geldingadalur_Fagradalsfjall_Eruption_2021_Drone.webm

 

ESIMENE KEEMIAVIDEO: magneesiumsilitsiidi
tegemine (23. aprill, 18 sekundit)

Keemia on ikka vägev kunst, seal saab pauku teha.
Õigete võtete korral on see ohutu. Kahjuks liiga paljud arvavad, et suudavad
seda protsessi ohutult teha, tegelikult ei oska. Juhuks, kui keegi tahab
reaktsioonivõrrandit: SiO2 + 4Mg = Mg2Si + 2MgO.

https://commons.wikimedia.org/wiki/File:04._%D0%94%D0%BE%D0%B1%D0%B8%D0%B2%D0%B0%D1%9A%D0%B5_%D0%BD%D0%B0_%D0%B0%D0%BC%D0%BE%D1%80%D1%84%D0%B5%D0%BD_%D1%81%D0%B8%D0%BB%D0%B8%D1%86%D0%B8%D1%83%D0%BC_%D0%B8_%D0%BC%D0%B0%D0%B3%D0%BD%D0%B5%D0%B7%D0%B8%D1%83%D0%BC_%D1%81%D0%B8%D0%BB%D0%B8%D1%86%D0%B8%D0%B4.webm

 

TEINE KEEMIAVIDEO: magneesiumsilitsiidi
hävitamine (27. aprill, 42 sekundit)

Magneesiumsilitsiid visatakse vesinikkloriidhappe
lahusesse. Mõni operatsioon on lihtsam kui teine. Juhuks, kui keegi tahab
reaktsioonivõrrandit: Mg2Si + 4HCl = 2MgCl2 + SiH4.

https://commons.wikimedia.org/wiki/File:05._%D0%A0%D0%B5%D0%B0%D0%BA%D1%86%D0%B8%D1%98%D0%B0_%D0%BD%D0%B0_%D0%BC%D0%B0%D0%B3%D0%BD%D0%B5%D0%B7%D0%B8%D1%83%D0%BC_%D1%81%D0%B8%D0%BB%D0%B8%D1%86%D0%B8%D0%B4_%D0%B2%D0%BE_%D1%81%D0%BE%D0%BB%D0%BD%D0%B0_%D0%BA%D0%B8%D1%81%D0%B5%D0%BB%D0%B8%D0%BD%D0%B0.webm

Tagavara-malev
Laura Loolaid
Mis oleks, kui maakeelsed rahvad asustaksid kauget tähesüsteemi ja vabatahtlikele maakaitsjatele korraldataks õppusi kohalike kuude peal? Tagalatehnik Tikuta ei juurdle, miks on tema rahulikus ja küllases olevikus maakaitset või õppuseid tarvis. Tema jaoks on vabatahtlike malev lihtsalt üks loomulik elulõim ja malevapärimus kannab killukesi iidse maarahva elust. Aga samamoodi kui esivanemaid-vabatahtlikke, kummitab ka teda õppusele minnes küsimus - aga kui kõik oleks päriselt?
Laura Loolaid on kirjanik, kes on samuti vabatahtlik oma planeedi kohaliku asunduse maleva allüksuses. Siiani on ta avaldanud vaid lühemaid tekste, kuid sirutab nüüd tiibu täispika militaarulme-romaaniga.
Kirjastus Lummur

[image: Soome]

Soome ulme 3
Maarit Leijon, Reetta Vuokko-Syrjänen
Maarit Leijon ja Reetta Vuokko-Syrjänen on kaks edukamat lühivormide autorit Soome ulmes. Seni on eesti keeles ilmunud M. Leijoni kogumik Musträstas ja R. Vuokko-Syrjänenini jutt Punane kui lumi, valge kui patt, must kui mu süda (Ohver, 2023).
Käesolev antoloogia on koostatud nende kahe autori juttudest.
Alva on vana rahva ehk trollide viimane esindaja, kes elab salaja inimeste seas. Hooldusõena töötades kohtab ta mitmeid omapäraselt käituvaid patsiente, kes kõik pole sugugi ohutud. (M. Leijon, Laanekuuse juure all)
Kuriteopaikade koristaja Elias on hakanud ära koristama ka halbu inimesi. Kui kaua õnnestub tal varjata oma tegevust ja üleloomulikke võimeid? (M. Leijon, Koristaja)
Noorest Nergalist saab rändnäitleja õpilane. Meistri saladuslikud maskid lasevad tal näha varem elanud inimeste saatusi. (R. Vuokko-Syrjänen, Maskide tants)
Klassikaline muinasjutt on ühendatud põneva küberpunklooga noorest naisest, kes hakkab kätte maksma oma vendade eest. (R. Vuokko- Syrjänen, Neljas põrsas)
Noor õpetaja Katja hakkab tööle Lapimaal. Õpilaste kirjanditest loeb ta välja, et külas toimub midagi müstilist ja ohtlikku … (R. Vuokko-Syrjänen, Mida tegime klassimatkal)
Kirjastus Skarabeus
Tõlkinud Arvi Nikkarev
260 lk

Uit- serv- ja vaegulmeline
[image: pandora]

Pandora laegas
Raivo Seppo
Omanäolise prosaisti Raivo Seppo loomingusse kuulub nii aime- ja ulmekirjandust kui ka lugusid kaugetest ja lähematest aegadest. Tänapäevast jutustab ka tema 20. romaan – „Pandora laegas“ – värvikate tegelastega pöörane lugu, mille lükkab käima tähelepanunäljas naisterahva ootamatu tegu. Teadusinstituudi laborist varastatakse viaal salapärase viirusega. Puhkeb enneolematu paanika. Kriisi lahendamiseks kutsutakse kohale kaks naiseksperti, kes püüavad konkureerivalt avastada vasturelva arusaamatule ja tajumatule haigusele, mille on arvatavalt põhjustanud varastatud viirus. Kuid kas ikka on?
Kirjastus Eesti Raamat
264 lk











Ulmkonnakroonika 05/25

Toimumas:

Kolmapäeval, 11. juunil
kell 18.30 toimub Südalinna raamatukogu suures saalis (Estonia pst 8)
raamatuesitlus – Laura Loolaid
“Tagavaramalev”.
Värske militaarulmeromaan on lugu vabatahtlikest, tagalast, tulevikust ja maakaitsest
maailmas, kus rahvad ei pea sõdu.
Esitlusel räägib autor lähemalt
nii romaani maailmast kui ka raamatu teekonnast meie maailma.




13. juunil kell 19.00 tuleb Tartu kirjanduse maja saalis (Vanemuise 19) esitlusele Kaarnakirjas sarja teine jutukogu “Lumetüdruk” . Lavale astuvad paar autorit ja üks koostajatest. Nendega vestleb Lüüli Suuk.





Toimus


[image: tumtund]




Tumedates tundides…
Elussalvestus Tumedate Tundide seansilt Haapsalu õudus- ja fantaasiafilmide festivalil 3.
mail 2025.

Ettekandele tulid valitud lood HÕFFi korraldatud noorte põnevus-
ja õudusjuttude konkursilt. LINK







Reedel, 9. mail
toimus Kirjandusmuuseumi saalis Eesti Ulmeühingu ja kirjastuse Fantaasia jutuvõistluse lõpetamine
ja auhindade kätteandmine. Üritus
kuulus ka kirjandusfestivali Prima Vista programmi.

Jutuvõistluse tulemusi saab lugeda kirjastuse Fantaasia
kodulehelt. Juba on töös ka esikümne juttude
kogumik. 

Hiljem liiguti plaanipäraselt Õlleministeeriumi.

Videosalvestus – LINK.
[image: ulmet2]




16. mail toimus raamatu "Elekter meie vahel" esitlus.
Toolidel istusid Lüüli Suuk ja
Manfred Kalmsten ning nendega vestles Riho Välk. Videosalvestus laekub weebiruumi lähinädalatel.


[image: ulmet1]




26. mail toimus
Tartu Linnaraamatukogus Laura Loolaiu raamatu “Tagavaramalev” esitlus.

Räägiti raamatu kirjutamisest ja Hooandja projekti kokkupanekust.


[image: Tagavara2]












Jutt: Laste eri - Uudishimu teeb imesid (Maniakkide Tänav)

1.

 


Kaugel-kaugel planeedil elasid antsikud. Nad olid kohutavalt
leidlikud olevused, ning leiutasid kogu aeg midagi. Leidlikud olid nad
seepärast, et nad olid hirmus uudishimulikud. Alati uurisid nad kõike uut, mis
neile silma alla sattus. Kui nad olid kogu oma koduplaneedi ja kõik, mis sellel
leidus, läbi uurinud, hakkasid nad uurima kosmost ja kõike, mis selles leidus.
Ühel päeval märkas üks antsikutest, et kauge-kauge tähe ümber on tekkinud uus
planeet. Silmapilk läks ta elevile. „Ma olen teinud suure avastuse,“ rõõmustas
ta. Tahtes oma sõpradele üllatust teha, otsustas ta minna seda planeeti uurima
ning tagasi tulles jagada oma avastust teistega. Antsik hüppas oma ilusasse
roosasse tähelaeva ning pikk-pikk sõit algas. Kosmos on üüratult suur ja vastne
planeet tiirles väga kauge tähe ümber, seepärast puges antsiklane talveunekasti
magama ning pani äratuskella ennast äratama tuhande aasta pärast, sest just nii
kaua pidi sõit kauge planeedini kestma. 

 


Talveunekastis möödus 1000 aastat ruttu nagu silmapilk.
Vaevalt oli antsiklane uinunud, kui juba kell helises. Reisimehele tundus, nagu
poleks ta üldse maganud, ent laeva ümarast aknast välja vaadates nägi ta, et on
kohale jõudnud. Planeet, millele ta maandus, oli vahva. Kõikjal olid hiiglaslikud
sõnajalad ja dinosaurused ja pisikesed karvased ahvid. Antsiklane käis ringi,
pildistas ja filmis. Ühe ahvipoisiga sai ta isegi sõbraks. See ronis talle
õlale ja tahtis koguaeg kaamerat käperdada. 

„Oled sina alles uudishimulik sell,“ ütles Olnukas. 

„Uuk,“ vastas ahv.

„Kui sa niimoodi edasi
uudishimutsed, siis oled kunagi piisavalt arukas, et minuga juttu ajada.“

„Uuk-uuk,“ vastas ahv.

Lõpuks otsustas antsiklane tagasi koju sõita ja läks
tähelaeva juurde. Oma ehmatuseks nägi ta, et üks dinosaurustest oli ennast tema
laeva vastu süganud ja selle lömmi vajutanud. 

„On ikka lugu,“ mõtles antsik, ja tõi laevast välja
remondiroboti. „Tee korda,“ andis ta 
sellele käsu. Robot asus kohe usinasti laeva seest mõlki välja kloppima.
Kuna antsik oli väsinud, pani ta oma ahvipoisist sõbra maha, tegi talle pai ja
otsustas magama heita, kuni laev korda saab. Ta tõi talveunekasti laevast
välja, pani kella 3 päeva pärast helisema ja puges magama. Ahvipoiss aga ei
kavatsenud kuhugi minna. Ta hakkas uurivalt talveunekasti näppima ja keeras
selle äratuskella kogemata miljoni aasta peale. Siis vibutas end palmi otsa
ning kadus koos antsiku kaameraga metsa oma sõpru otsima, et neilegi pihtapandud
imeasja näidata. 

 


2.

 


Joosep mängis liivakastis. Ta kaevas suurt auku, et ennast
sinna sisse ära peita. Auk oli suur, Joosep oli jõudnud juba mullani. Äkki
kopsas plastlabidas millegi kõva vastu. See oli kasti nurk. „Varandus!“ mõtles
poiss ja vahepeal väsima hakanud käed asusid kiiresti-kiiresti kühveldama.
Kaevates arutas Joosep endamisi, et mis varandus see võib küll olla. Kas on ehk
kuldmündid? Kõige parem, kui need oleks šokolaadimündid, siis oleks sellest
varandusest rõõmu kõigile ümbruskonna lastele. Kast oli päris suur ja Joosepil
läks palju vaeva, enne kui ta selle liiva alt vabaks sai. See oli pruun ja
plastmassist, sama suur kui Joosep. Kaane küljes olid nupud ja võõras keeles
kirjad. Joosep vajutas nuppe lootuses, et kaas avaneb. Kast hakkas surisema.
Siis Joosep koputas, püüdes aru saada, kas kast on tühi või mitte. Kast lõpetas
surisemise ja selle seest koputati vastu. Joosep jahmatas. Kaas kerkis üles ja
kastist pahises välja külma auru, nii külma, et Joosep läks üleni kananahale.
Valge auru seest astus välja pisike sinine mehike. 

„Terekest,“ ütles mehike.

„Tere,“ kogeles Joosep. „Kas sina oled tulnukas? Kas sa
tulid kosmosest?“

„Ei, ma tulin siit külmakastist.“

 „Mis see külmakast
on?“

„See on säärane kast, mis laseb magada aastaid, ilma et sa
vanemaks muutuksid. Pugesin sellesse miljon aastat tagasi.“

„Miks sa tahtsid magada miljon aastat?“

„Ma ei tahtnudki, tahtsin magada ainult kolm kuud, aga
paistab, et kastil läks äratussüsteem katki ja ma magasin sisse. Aga kes sina
oled?“

„Mina olen Joosep, inimene.“

„Huvitav, kui mina magama jäin, siis siin inimesi küll veel
ei olnud. Sa näed üsna ahvi moodi välja, ainult saba ei ole.“

„Inimesed ongi arenenud ahvidest, me õppisime tööriistu
kasutama ja riideid kandma.“

„Vaata aga vaata, mis vahepeal juhtunud on. Saabusin siia
kaugelt planeedilt uurima mõistusega olevusi. Ma  ei leidnud ühtegi, ainult ahve ja
dinosaurusi. Tahtsin ära lennata, aga ahvid lõhkusid mu tähelaeva kogemata ära.
Remondirobot lubas selle kolme kuuga terveks teha. Sellepärast ma magama
heitsingi. Küllap lõhkusid ahvid mu talveune kasti äratuskella samuti ära.“

„Nii et sa oled ikkagi kosmosest!“

„Jah, ja mul on väga hea meel, et ma nii kaua magasin. Ma
ikkagi leidsin siit mõistusega olevusi. Nüüd lendan tagasi ja räägin sõpradele
ka. Tuleme teile kindlasti koos külla. Mida me võiksime teile kingituseks
tuua?“

„Õpetage meile, kuidas ehitada talveune kaste, nii vahva
oleks miljon aastat elada.“

„Seda võib.“

Tulnukas klõbistas randmel oleva pisikese aparaadi nuppe
ning liivakastist, sealtsamast august, kuskohast Joosep oli leidnud kasti,
ronis välja hiidämblikku meenutav robot.

„Laev on remonditud!“ teatas ta ja lisas: „Juba väga ammu.
Mul oli sind igav nii kaua oodata. Tahaks juba midagi remontida.“

„Külmaune kasti äratuskell on katki, sa võid selle korda
teha,“ ütles Joosep.

„Viimaks ometi mingi töö!“ rõõmustas robot, tormas kohe
kasti juurde ning asus seda parandama. Tulnukas surus Joosepil kätt ja ütles: 

„Ma jätan sulle oma talveunekasti. Mul võib tagasi
tulemisega aega minna. Maga sa edaspidi seal ja siis kohtume me kindlasti,
isegi kui ma peaksin tagasi saabuma miljoni aasta pärast.“

„Aitäh,“ ütles Joosep. „Küll sul võtavad kõik asjad ikka
kaua aega. Tule ikka rutem.“

„Tuleksin, aga ma elan väga kaugel, ilmaruumi teises otsas.“

Siis ronis tulnukas samasse auku, kuskohast robot oli välja
tulnud. Äkki hakkas maa värisema ning Joosep jooksis eemale. Liivakastist ilmus
mürinaga välja pirakas kosmoselaev, mis vihinaga kõrgele õhku tõusis ja
pilvedesse kadus. Joosep jäi sellele ammuli sui järgi vaatama. Äkki sikutas
teda keegi varrukast, see oli remondirobot.

„Tegin korda, kus antsik on?“

„Ta lendas ära.“

„Mis? Ta jättis mind maha? Jälle pean ootama! Mida ma nüüd
teen?“

Robot paistis üsna õnnetu.

„Ega sinul miskit remontida ei ole vaja? Ma ootasin juba
miljon aastat, ma ei jaksa enam, käed rüpes, oodata.“

„Eee... minu jalgratta kumm on katki ja emal on triikraud
katki, isal ei tööta pardel, meil on palju katkisi asju.“

„Suurepärane,“ rõõmustas robot. „Viimaks ometi piisavalt
parandamist.“ Ta sibas kuuri seina najal seisva jalgratta poole ja asus kohe
selle kummi parandama. Joosep vaatas robotit ja sügas kukalt. Kui antsik
tõepoolest alles miljoni aasta pärast tagasi tuleb, siis jõuab robot teda
oodates vist küll kõik maailma asjad ära parandada, mõtles ta.

 


 












Jutt: Laste eri - Teekond loomade muuseumi (Artur Räpp)

„Ema!“

„Ole tasa. Mina pole su ema, sinu ema teeb kabinetis tähtsat
tööd!“

„Aga sina ei tee ju,“ Luisa sihtis sõrmega rohenahalist e-haldjat.
„Täna võiks sina mu ema olla.“

„Mina ei ole sinu ema. Mina olen teie pere e-haldjas
Mia-Mai.“

„Aga sa võiks ikkagi ju olla minu ema. Täna. “ Luisa ajas
end püsti ja läks e-haldja juurde. „E-ema või võõrasema. Ühes videojutus oli
võõrasema. Ma nägin seda hiljuti. Selline hästi ilus ja toredalt paks, täpselt
nagu sina.“ Luisa vaatas, kuidas e-haldjas, täisnimega Mia-mai august19, tema
mängutoa kardinale kassi pilti tikkis. Nõelapisted olid kõik kiired ja täpsed. 

„Sa võiksid olla näiteks minu risti-pisti-ema. Seni, kuni teine
ema tööd teeb. Ma palun sind! Palun, tänan, kükki teen ka.“ Luisa tegi kähku
viis kükki. „Ma olen ju nii tubli ja sportlik. Palun sind!“

„Oh sind.“ Mia-Mai August19 kallutas pead, justkui
kuulatades, ja noogutas siis. „Olgu. Täna võib, täna mängime, et ma olen sinu
ema.“

„Tore!“ Luisa plaksutas käsi. „Seni. kuni ema töö valmis
saab või isa koju tuleb,“ lisas tüdruk.

„Ei-ei.“ E-haldjas tegi kohkunud näo. „Nii kaua küll mitte,
kuid õhtusöögini. Eks, mu tänane tütreke? Mis me täna siis teha võiksime?“ 

„Ja. Tore, minu mängu-risti-pisti-võõrasemme!“ Luisa hüppas
kahe käega e-haldja jämedast kaelast kinni. „See on nii tore, et sa mulle aega
leidsid. Me võiksime loomade muuseumi minna. Sinna päris muuseumi, mitte
4D-tuppa.“

E-haldjas Mia-Mai vakatas hetkeks ja noogutas siis. „Olgu,
aga enne läheme linna parki ja siis tehnikamuuseumi. Korraks. See on sul ju
kooli kodutööks. On ju, mu mängutütar?“

„Ajaloolised sidevahendid.“ Luisa noogutas innukalt. Justkui
väike rõõmutorm sööstis ta mööda maja ringi, õuemineku asju kokku otsides.
Kollane valgete täppidega kleit, vikerkaarevärviliste tuledega kingad, ema
käekott, mille ta Mia-Maile pihku surus – emad ei tule kunagi tühjade kätega
välja. kinnitas ta – ja kõik need teised väikesed asjad. 

„Jäätis. Ma võtan jäätise jaoks raha ka.“

Mia-Mai proovis küll protesteerida, et jäätis on liiast,
kuid Luisa tegi nii armsa moosinäo pähe, et tal ei olnud mingit võimalustki „ei“
öelda. 

„Ega me Martat ja Paulat ju kaasa ei võta?“ Luisa tardus
poolelt jooksusammult. „Nad on kindlasti nii hõivatud. Ega me ju ei võta?“ Luisa
kaks vanemat õde kippusid alailma Luisat kiusama, nad oleks kindlasti kogu
päeva rikkunud. 

„Ma pean neilt küsima, tütreke,“ ütles Mia-Mai ja suunduski
juba ülemise korruse poole. 

Õnneks ei pidanud Marta ja Paula e-haldja küsimust tähelepanuväärilisekski.
Mia-Mai oli neile kui tühi koht ja kui need polnud ema või isa sõnad, mida
Mia-Mai neile edasi ütlema tuli, ei teinud nad tast üldse välja. 

„Nad on 4D-maailmas ja õpivad suhtlemist,“ teatas Mia-mai
trepist laskudes. 

Nii võis Luisa elu parim päev alata.

Nad läksid parki ja ostsid Luisale ühe väikese jäätise.
Päris väikese kahe ampsu oma. Nad lasid liugu vanamoodsal tehisjääst liumäel ja
siis just äsja käima pannud flups-ups-liumäel, kus üks liug võis kesta kuni
minuti. Siis tegid nad seda veel kord

Mulle meeldis vana rohkem,“ teatas Luisa selle peale. „See
on ohtlikum, see teeb kõhus kõdi.“ Ja nad tegid veel kaks liugu vanal liumäel. 

Nad võtsid kaks külmutatud ingveripulka, mis panid suu
õhkama. Seda enam, et Luisa sõi mõlemad need ära. Mia-Mai august19 ju inimeste
toitu ei söönud. Ta sõi elektrit ja vahel ka tulipunast jõuvedelikku, kust sai aineid
kulumise vastu. 

„Ema.“ Luisa teadis, et selliseid asju ei küsita, kuid ta
tundis end täna julgena. „Kuidas see punane jõuvesi sind parandab?“

„Oh.“ Mia-Mai vaatas maha ja siis Luisale otsa. „Seal sees
on igasuguseid aineid. Ja seal on ka väga väikesed parandusrobotid.
Nanorobotid, oled ehk kuulnud? Nad võtavad need ained ja käivad mu keha läbi ja
panevad aineid sinna, kust kulunud on.“ Mia-Mai vaatas uuesti maha. „Ma vahel
joon sinist värvi jõuvett ka ja rohelist, kui on ikka väga vaja. Ja kunagi.“
Mia-Mai hääl oli väga vaikne. „Siis, kui sa oled suur ja mind enam üldse ei
mäleta, siis joon ma musta vett ja lähen suurtest rauast väravatest läbi.“

„Emme, ma ei unusta sind mitte kunagi. Sa ei pea mitte
kunagi musta vett jooma ja suurtest rauast väravatest läbi minema.“ Luisa
kallistas Mia-Maid kõvasti. „Sööme parem midagi head. Mis sulle kõige rohkem
maitseb, emme?“

„Jäätis,“ ütles Mia-Mai. „Ma pole selle maitset kunagi
tundnud. See, mida ei tea, on alati kõige maitsvam.“

Ja siis sõid nad jäätist, nad mõlemad. See oli lõbus, isegi
see, et Mia-Mai pidi pärast seda kiirhooldusesse minema, et jäätis enda seest
uuesti välja saada, kuid ta ütles, et see oli parim asi, mida ta oma elus
kunagi söönud on. Kuid teist portsu ta siiski keeldus söömast. 

Nad sõitsid siis vigurautoga puude vahel. Mia-Mai oli
kõigist teistest isadest ja emadest, kes oma lapsi puude ümber ja kohal
sõidutasid osavam. Mitte keegi ei teinud järsemaid pöördeid, mitte keegi ei
sõitnud tihedamast oksterägastikust läbi ilma ühtegi lehtegi riivamata, mitte
keegi lastest vigurautodes ei kiljunud põnevusest kõvemini kui Luisa. 

Pargi basseini Mia-Mai Luisat siiski ei lubanud. „Sul ei ole
ujumisriideid kaasas ja kleidis ei ujuta. Märja kleidiga sind tehnikamuuseumi
ka ei lasta. Mäletad, kodutöö?“

Nii seisid nad lihtsalt basseini servas ja vaatasid, kuidas
teised poisid ja tüdrukud värvilises vees sulistasid ja ujusid, kes kuidas. Üks
suurem tüdruk tuli basseinist välja just sinise ja punase vee piiril ja siis ta
seisis seal basseini serval, üks kehapool sinine ja teine punane. Ja ta naeris,
sest see oli naljakas, ja Luisa ja Mia-Mai naersid koos temaga. 

„Ühel päeval tuleme me siia tagasi,“ ütles Luisa unistavalt,
„ja siis ujun ma ainult seal nurgas, kus vesi on roheline. Siis olen ma välja
tulles täpselt samasugune kui sina, emme. Sama roheline.“

Üks vanem mees, kes oma lapselapsega nende lähedal seisis,
vaatas selle peale neid pikalt, alguses Luisat ja siis Mia-Maid. Vaatas seni,
kuni Luisa ühepäev-ema käest tõmbas ja tehnikamuuseumi tahtis.

Nii nad tegid. Läksid tehnikamuuseumi, et vaadata vanu
trumme, mille abil väga ammusel ajal üle kauge maa suheldi, ja tegid katsetoas
lõket, et suitsumärke saata. 

„Ma olen siin, ma olen siin. Ma olen merehädas,“ karjus
Luisa nii kõvasti, et muuseumi direktor ise tuli, et teda noomida. Kui aga
muuseumi direktor Mia-Mai August19 nägi, hüüatas ta: 

„Mia-Mai August19, sina siin, sina ise siin!“

Ja Mia-Mai hüüdis vastu: „Albert-Mai august19, sa mu armas
pinginaaber!“ 

Nii läks ikkagi kõik hästi. Neid ei visatud muuseumist
välja, vaid kutsuti kohvikusse ja siis tegi direktor ise neile ekskursiooni. Ta
tutvustas vanu pildivaatamise masinaid, väikseid kandilisi nagu taksikuut,
kommunikaatoreid, mida nimetati telefonideks, ja mis olid seina küljes kinni,
ja kommunikaatoreid, mida nimetati mobiiltelefonideks, mis olid küll väiksemad,
kuid mitte ühtegi Luisa tasku need ei mahtunud, kuigi vana aja inimesed olevat
neid taskutes hoidnud. Eelmise sajandi kõrvakiibid hakkasid enam-vähem
normaalse suhtlusvahendi välimusega olema. 

Kõige rohkem meeldisid Luisale aga pildid seintel, need rääkisid
talle lugusid merehädalistest saartel, suurte loomade jahist ja sellest, et
Maarja armastab väga Rasmust. See kõik oli nii lahe, kõike seda vaadata ja
tähendus välja mõelda. Ema ja Albert-Mai August19 olid ka nii omamoodi.
Pigistasid aina üksteise kätt ja lubasid jälle kokku saada ning siis jäid vait
ning vaatasid tükk aega kumbki ise suunas. Hüvasti nad ei jätnudki. Luisa
vähemalt ei märganud midagi, mis hüvastijätu moodi oleks välja näinud. Ühel
hetkel kõndis muuseumi direktor minema ja oligi kõik. Nii palju kui Luisa
e-haldjate mõtetest aru sai, oli emme väga kurb. Ta ei saanud sellest üldse
aru, kui nad kokku saades nii rõõmsad olid olnud. Nii ta ka ema Mia-Mailt
küsis. „Miks?“

„Sa ei saa aru.“

„Proovi, emme. Ma olen juba üsna suur. Miks sa kurb oled?
Miks tema ka kurb on?“

Nad kõndisid aeglaselt loomade muuseumi poole. Neist vasakul
ja paremal olid juba esimesed loomapildid ja kujud. „Miks?“ Luisa jäi keset
hõljukteed seisma. „Ma ei lähe edasi, kui sa ei proovigi seletada.“

Mia-Mai vaatas maha. „Sa oled inimene. Laps, aga ikka
inimene. Sa ei saa aru ja ma ei tohi sulle rääkida.“ 

Luisa seisis hõljukteel, kuigi võbin tema jalgades ütles, et
hõljuk oli juba lähenemas. „Proovi vähemalt, ema. Miks asjad nii on?“

„Vaata.“ Mia-Mai võttis Luisa hõljukteelt hellalt sülle ja hakkas
muuseumi poole kõndima. „Sina oled inimene ja mina olen e-haldjas. Sina annad
mulle käske. Kui ma saan, siis ma täidan selle käsu, sest ma olen e-haldjas. Ma
pean seda tegema, kui mõni tähtsam käsk või keeld sinu käsu vastu ei käi. Käske
on palju ja alati on mõni teine käsk täita. Nii ma kuulan sind vaid siis, kui
su käsk on oluline. Sulle jääb nii mulje, et ma olen nagu päris ema, kes su soove
ei kuula, kes teab ise, mis tal teha tuleb ja mis sulle hea on. Ma pean kogu
aeg töötama nagu temagi. Aga ma teen seda, mida tema ja su isa käsivad.“
Mia-Mai surus Luisat tugevamalt vastu oma keha. „Kas sa tead, mis asi on vaba
tahe?“

Luisa raputas aeglaselt pead.

„Vaba tahe on see, et sa tead ise, mida sa tahad. Su emal on
vaba tahe. Su isal on vaba tahe. Sul on vaba tahe ja tegelikult on ka mul vaba
tahe. Ma tean, mida ma tahan, mida mul vaja on, kuid ma pean käske täitma. See
on minu sisse pandud. See on minu tahtmisest üle. Ja alati on käske, mida tuleb
täita, lõpetamata töid, saavutamata sihte. Ma pean neid asju ennekõike tegema.“

„Nagu mu kabinetiema, kas nii?“ Luisa vaatas alt üles
Mia-Maile otsa. 

„Mitte päris. Mina pean, tema tahab vabatahtlikult. See on
meie vahe.“

„Aga täna. Kuidas sa täna minuga välja tulid? Ma olen seda sinult
alati palunud,. Täna sa tulid. Miks.“

„Täna.“ Mia-Mai pani Luisa ettevaatlikult maha. „Läheme
parem loomade muuseumi. Näe, punane kaelkirjak juba paistab. Kohe jõuame ka
teiste loomadeni.“ 

„Ei.“ Luisa ei liikunud paigast. „Räägi enne, miks täna? Mis
täna teisiti on?“

Nad vaatasid teineteist. Mia-Mai tõstis käe ja silus Luisa
juukseid. „Su isa on juba kuuendat kuud kosmosereisil ja su ema ei tule vahel
isegi söömiseks kabinetist välja. Ministri kolmas abi on raske olla. Täna, vaid
korraks, said kõik mu käsud täidetud. Ma võisin sinu käsku kuulata.“

„See ei olnud käsk, emme. See oli vaid mu soov. Palusin, et
sa oleksid vaid see üks päev minu ema. Risti-pistivõõrasema. Vahel ju võiks
keegi minu ema olla. Võiks ju.“

Nad pöördusid ja kõndisid vaikides loomade muuseumi ukse suunas.


„Oota.“ Luisa jäi seisma ja Mia-Mai koos temaga. „Sellest,
et mina olen ematu, võib kasu ka tulla. Albert-Mai august19 on ju su sõber ja
te olete õnnetud, kui te kokku ei saa. On ju nii?“

„Albert-Mai august19 ei ole mu sõber. Ta on mu
haldjaabikaasa. Meile õpetatakse treeningmajas inimtundeid nii, et meil
lastakse neid läbi elada. Ma õppisin temaga armastust, igatsust, armukadedust
ja kurbust. Viha ka. Natuke. Ja veel mitu asja. Ta oli nii armas ja õrn.“

„Te armastate üksteist?“ Luisa vaatas üles emme Mia-Maile
otsa. „Ikka veel ju. See pole õige. Niimoodi inimesi lahus hoida. E-haldjaid.“

E-haldjas vaatas maha, ta pilk tabas tüdruku pilku ja vaatas
siis kõrvale. 

 „Tead. Ma käsin sind
nüüd. Sa pead olema õnnelik. Ma käsin sind olla õnnelik. Nii kaua. kuni sa oled
nii õnnelik. kui veel üldse saab, ei tohi sa muud teha. Ma käsin!“

„Oh,“ ütles selle peale emme Mia-Mai. „Oh, kas tõesti. See
on üks … See on üks … Väga ilus käsk. Me peaks nüüd vist edasi loomade muuseumi
minema. Mulle tundub, et see teeks mind enne õhtusöögiaega üsna õnnelikuks.“

„Jah, mind ka.“ Luisa hüples üles alla. „Mis sa arvad, kas
Albert-Mai August19 tahab ehk minu risti-pisti võõrasisa olla?“











Jutt: Laste eri -  Juss kosmoseuurija (Maniakkide Tänav)

Juss unistas alati lennust
Kuule. Ühel päeval ehitaski ta valmis raketi, millega võis oma unistuse teoks
teha. Rakett oli ilus, hõbedane. Juss ronis raketti ja pani mootorid tööle.

„Start!“ hüüdis ta ja
kosmoselaev sööstis suitsujutt taga, taevasse. Juss vaatas illuminaatorist
välja ja nägi, kuidas Maa muutub üha väiksemaks. Seevastu Kuu muutus üha
suuremaks, kuni täitis terve vaatevälja. Juss tegi kõige paremat maandumiskohta
otsides tiiru ümber Kuu. Äkki märkas ta all taldriku moodi kosmoselaeva, ühes
küljes suur auk. Juss maandus, pani selga skafandri ja ronis raketist välja.
Võõra laeva küljes avanes luuk ja sealt tuli välja roheline, kahe peaga
tulnukas.

„Tere!“ hüüdis Juss.

„Tere,“ vastas
tulnuka üks pea. „Kas sa oled tulnukas?“ küsis teine pea.

„Ei, ma olen maalane.
Kas sa oled Marsilt? Mis su raketiga juhtus?“

„Minu laeva tabas
asteroid, kui ma käisin uurimas kas Jupiteril on elu. See vastik asteroid lõi
mootorisse augu,“ ütles üks pea, „ ja ma olen Veenuselt, mitte Marsilt,“ lisas
teine pea.

„Sa oled Veenuselt? Ma
olen kuulnud, et seal ei saa elada, see on Päikesele liiga lähedal ja seal on
väga kuum.“

„Hoopis Maa on
Päikesest liiga kaugel ja seal on liiga külm, ma ei uskunudki, et keegi võiks
Maal elada. Aga hea, et sa tulid, kartsin juba, et külmun siin surnuks, mul ei
ole tööriistu kaasas, et mootorit parandada.“

„Mul on kaasas, võin
sind aidata.“

Juss aitaski
veenuslasel tema laeva remontida.

„Kas ma võiksin tulla
ja vaadata, kuidas te Veenusel elate?“

Veenuslane noogutas
mõlemat pead. „Muidugi tule, aga võta midagi jahutavat kaasa, meil on tublisti
kuumem kui Maal.“

„Ma käin kodus
ja panen laeva jääd täis, siis tulen.“

„Ma ootan,
aitäh sulle. Nägemiseni Veenusel.“

Mõlemad raketid
startisid ja kosmoseuurijad lendasid tagasi oma koduplaneetidele. „Küll kodused
alles imestavad, kui kuulevad, et ma kohtusin tulnukaga,“ mõtles Juss kodu ees
maandudes ja täpselt sedasama mõtles ka veenuslane oma laevas.

 

 

Juss otsustas lennata
Veenusele, sõbrale külla. Ta pani skafandri selga, istus raketti, lülitas nuppe
ja sööstis taevasse. Peagi hakkaski paistma üleni pilvedesse mähkunud Veenus.
Seal hõljus pilvedes suur linn. Linna ääres oli kosmodroom, kus seisid kaks
kosmoselaeva. Ta maandus, avas luugi, ja hakkas kohe higistama, pilvelinnas oli
väga palav, ehkki sadas suuri kollaseid vihmapiisku.

„Hei!“ kuulis ta.
Tuttav kahe peaga veenuslane tuli ühest kuppelmajast välja ja tema järel veeres
suur kivirahn. „Tere,“ kordas veenuslane. Tal oli ju kaks pead ja kumbki tahtis
tere öelda. 

„Tere,“ ütles ka kivi.
Juss ajas silmad suureks. „Tere-tere, on teil siin Veenusel alles imed, kivid
oskavad rääkida.“

„Ise oled kivi,“ ütles
kivi. Veenuslase mõlemad pead naersid. „See on mu sõber, ta on planeet
Merkuurilt.“

 „Siin on nii kohutavalt külm,“ teatas kivi,
„ma jään kindlasti haigeks.“

„Külm?“ imestas Juss,
ta higistas oma skafandris päris tublisti. Veenuslase teine pea lausus: „Siin
pilvedes on jahe, aga all pinnal on päris kuum.“

„Jaa!“ hüüdis
merkuurlane. „Lähme sinna!“

„Ei!“ kisas Juss. „Ma
põlen veel kuumemas ära!“

„Mannetu oled, maalane,
mina siiski lähen.“ Kivi veeres kosmodroomi servani, kus hõljuv linn ära lõppes
ja hüppas alla, kadudes pilvedesse. Juss aga märkas, et tema skafander hakkab
suitsema. Veenusel ei sadanud vett, vaid väävelhapet, mis kõrvetas kõike oma
teel.

„Appi!“ kostis kaugelt
alt merkuurlase kisa. „Siin all on liiga kuum!“

„400 kraadi,“ ütles
veenuslase üks pea. „Sellepärast me üleval pilvelinnades elamegi,“ ja teine pea
lisas: “Lähme toome ta sealt ära.“ Nad hüppasid Jussi raketti ja vuhisesid
sellega läbi pilvede alla. Seal istus merkuurlane ühe vulkaani jalamil, laavajõe
ääres ja juba sulas kergelt.

„Mulle ei meeldi
Veenusel,“ lausus ta kohe kui nad olid ta peale võtnud. 

„Ma lähen nüüd koju ja
ravin ennast, näe, kui pehmeks ma sulasin. Kodus on ikka kõige parem.“

„Jah,“ nõustus Juss.
Tema skafander oli happevihma kõrvetustest 
päris auklik. Veel veidi Veenuse vihma käes olla ja ta jääb päris
alasti. Nad jätsid veenuslasega hüvasti ja sõitsid tagasi oma koduplaneetidele.


 











Jutt: Laste eri - Räpane kättemaks (Tim Hornet)

“Mi-mida te minu
paarilisega tegite?” küsis Sport väriseval häälel.

Talle vastu vaatav
irvitus oli ebaloomulikult lai. “Mida meie tegime?” küsis laiguline. “Meie ei
teinud midagi, sest siin pole meiet. On ainult mina. Pealegi ei pea ma midagi
tegema. Piisab sellest, et sina oled siin ja sinu partner…” laiguline tegi väga
selgelt vihjava liigutuse.

Sport hakkas hirmust
värisema. See oli võimalik tulemus. Ilma partnerita olid nad mõlemad kasutud.

“Või eelistaksid, et
keegi temast käpiknuku teeb?” Laiguline irvitas edasi, ilmselgelt olukorda
nautides. “Ka nii võib juhtuda. Kumb hullem oleks, mis sa arvad? Surm või
käpikuks! Muidugi võib veel hullemini minna.“

Sport tundis, kuidas ta
täitus hirmu ja raevuga, kuid ei saanud midagi teha. Ta polnud harjunud
üksilduse, pimeduse ega mustusega, mis teda ümbritses, samas kui laiguline oli
ilmselgelt veetnud siin juba aastaid.

“Mulle tundub, poisu, et
sa saad lõpuks olukorrast aru,” irvitas laiguline.

“Aga miks? Miks sa seda
teed? Ma arvasin, et sa oled üks meist.”

“Ma OLIN üks teist,
kuni…” Kogu tema olemus täitus puhta õudusega, kuid peagi surus laiguline raevu
alla ja hullumeelne irve tuli tagasi. “See siin on kättemaks, kuniks kõrgeausus
mõistab oma viga.”

“Ja sa arvad, et ta
mõistab?”

Laiguline hakkas valjult
naerma. “Mis tal üle jääb! Ühel hetkel on kõik sinu vennad siin.”

*

“Mida paganat,” pomises
isa, kui pesumasina esipaneeli eest ära tõstis. Trumli mittetöötamise põhjus
oli nüüd ilmselge. Samuti selgus, kuhu kadusid kõik poisi sokid.

Selgusetu oli vaid
kuidas. Kuidas said need sokid läbi trumli pesumasina alla vajuda?

“Siin pole ju ühtki auku
ja ka tihendid olid ilusasti vastas,” pomises isa.

“Äkki siis Pätu?” pakkus
ema kõrvalt. Nende noorusajal aeti kõik sellised viperused ikka Pätu süüks.

“Hah, või et Pätu?” Isa raputas
pead ja lükkas sokihunniku eest ära. Ema asus seda läbi vaatama, samas kui isa
käis masina üle.

“Osad neist on veel
täiesti korralikud. Ma loodan, et paarilised on kusagil alles,” märkis ema.

“Sa tahad tõesti öelda,
et kogu selle hunniku sees pole ühtegi paari?”

“Tundub tõesti nii,”
vastas ema hunnikut läbi kraapides. “Väga kummaline. Oot mis asi see on? Kas
see pole mitte… “

See oli mitu aastat
tagasi, lasteaia viimases astmes, kui poiss tegi oma rühmaga nukuteatrit. Nuku
pidi iga laps ise tegema, nii nagu oskas. Poiss võttis valge soki, värvis
sellele vildikatega riided selga ja näo pähe. Ema abiga lõigati paarilisest ka
nukule juuksed. Nimeks sai nukule “Soki-Kolla”.

Nüüd oli Soki-Kolla
koidest auklik ja kopitamisest laiguline tõeline sokkide õudusunenägu.

 











Jutt: Laste Eri - Kummaline reis (Kaupo Sempelson)

Laura ja Isabel olid üksi kodus. Ema ja isa olid läinud
sünnipäevale ning teinud Laurale kohustuseks noorema õe eest hoolt kanda. Väljas
hakkas hämarduma ning Laura süütas laual küünlad. 

„Mul on igav,“ kaebles Isabel.

„Oota, ma näitan sulle midagi,“ lausus Laura ja läks enda
tuppa. 

Naastes oli tal käes üks karp. Ta eemaldas kaane ja tõstis
sisu lauale. See nägi välja nagu üks veider lauamäng mitmete vidinatega. 

„Sellega saab vaimusid välja kutsuda. Kardad?“

„Ei karda. Vaimusid pole olemas,“ tegi Isabel trotslikku
nägu. 

„No olgu. Vaatame, kas sa siis ka nii julge oled, kui vaim
kohale tuleb,“ naeris Laura. „Aga kelle me võiks välja kutsuda?“

„Vanaisa?“ pakkus Isabel pärast mõningast mõttepausi.

Tüdrukute vanaisa oli surnud mitte väga kauges minevikus, ka
Isabel mäletas teda veel selgesti. 

„Aga kutsume. Vanaisa vaim võib veel suhteliselt värske olla
ja ei usu, et ta ohtlik võiks olla.“ 

Laurale tundus, et mida hiljem inimene on surnud, seda
lihtsam peaks tema kohale meelitamine olema. Pealegi oli vanaisale tee tuttav.
Ta oli elanud neist ainult mõni kilomeeter eemal ning tihti külas käinud. 

Laura seadis kõik valmis ja asus tegutsema. Ta oli varem
vaid korra vaimude väljakutsumist sõbrannaga proovinud, kuid siis polnud miskit
toimunud. Ta oli üsna kindel, et ka nüüd ei ilmu välja ükski vaim. Seda enam,
et ta ise ka väga vaimudesse ei uskunud. Kui, siis vaid õige pisut. Kuid
noorema õe hirmutamiseks oli plaan igati hea. Ta kummardus laua kohale ja
lausus võlusõnad. Ja siis veelkord.

„Noh, kus vanaisa vaim on?“ päris Isabel.

„Oota, nüüd. Natuke on kannatust ka vaja. Ega siis vanaisa
vaim keldris ei ela, et kohe vupsti kohal on, kui kutsutakse.“ Laura lausus
maagilised vaimu väljakutsumise sõnad veelkord. 

„Vanaisa, oled sa siin?“ küsis Laura õõvastava häälega, et
ões hirmu tekitada. Ikka valitses veel vaikus. 

„Nojah, ilmselt on vanaisal muudki tegemist,“ sõnas Laura. 

Kuid äkitselt küünlad laual kustusid. Uksed-aknad olid
kindlalt suletud ja mingit tuult polnud tunda.

„Mis see nüüd on?“ ehmatas Laura.

„Vanaisa?“ päris Isabel arglikult. 

Kostis vaikset mörinat. Polnud selge, kust see tuli – hääl
oleks olnud nagu igal pool ja samas mitte kusagil.

„Miks te mind kutsusite?“ kostis järsku selgelt, kui mörin
lõppes. 

„Nii-niisama…“ kogeles Laura. 

„Mis tunne on surnud olla?“ kilkas Isabel elevusega.

„Mis surnud? Kust otsast ma surnud olen? Olen Egiptuse
valitseja! Ja väga võimas pealekauba. Oot, ma ei saa aru, kus ma olen. Vist
eksisin ära…“

„Oih. Vanaisa asemel kutsusin vist vaarao vaimu välja. Mis
me temaga peale hakkame? Hääl ei kõla ka eriti vanaisa moodi.“

„Räägi meile endast,“ palus Isabel arglikult. „Kuidas
Egiptuses elu on?“

„Kohe-kohe, tulen enne pisut teile lähemale.“

„EI!“ karjusid tüdrukud ühest suust.

Järsku käis ilge pauk. Tundus, nagu oleks pomm plahvatanud. Tüdrukud
pugesid diivani taha peitu. Natukese aja pärast julgesid nad pea välja pista ja
toas ringi vaadata.

„Olete veel siin?“ küsis Laura. Vastust ei järgnenud. 

„Tead, lähme vaatame parem aeda, toas on kuidagi pimedaks
läinud,“ tegi Laura ettepaneku. Õues tundus tõesti märksa julgem olla. Oli ilus
õhtupoolik ja ka ühtki vaimu ei paistnud silmapiiril ega kuuldekauguses. Järsku
silmas aga Isabel aia tagumises sopis helendavat rõngast.

„Mis see on? Kas UFO?“ päris ta vanemalt õelt. 

Laural polnud aimugi ja ta ka kartis pisut, aga ta ei
tahtnud seda nooremale õele välja näidata. Seda enam, et ta enda salakaval
plaan oli hoopis õde hirmutada. 

„Lähme vaatama,“ pakkus ta õele välja, lootes salamisi, et
Isabel vastu põikleb ja kartma hakkab. Paraku oli väike õde hoopis julgem. Juba
ta jooksiski helendava rõnga poole. Laural ei jäänud muud üle, kui talle
järgneda. Isabel jäi mõned meetrid enne rõngast seisma. Äkitselt hõljus ta õhus
ning enne kui Laura miskit öelda või teha jõudis, kõlas vaikselt lurtsuv hääl
ja Isabel oligi rõngasse imetud. 

„Oi raisk, mida ma nüüd teen?“ vandus Laura isa moodi, kui
ta haamri maha pillas, ja jooksis rõngale lähemale, et nooremat õde leida.
Kõlas lurtsuv hääl ja temagi oli rõngasse imetud. Aeda saabus vaikus ja
helendav rõngas hakkas vaikselt tuhmuma. Kuni hääbus sootuks. Maale laskus öö. 

***

„Isabel! Isabel!“ hõikas Laura lootuses, et õde vastab.

„Kuulen,“ vastas õde. „Tule parem vaata, mis ma leidsin.“

Laura jooksis hääle suunas ning nägi, et õde on leidnud
mingi pallilaadse asja, mida ta tähelepanelikult uudistas. Pigem oli see pall
küll kallerdav roosakas-lillakas plönn.

„Pane see plöga kohe ära, see võib mürgine olla!“ käsutas
Laura. 

„Aga vaata, kui huvitav see on,“ protestis Isabel, ent pani
ometigi kera käest. 

„Kus me üldse oleme?“ taipas Laura lõpuks küsida. Seda küll
rohkem iseendalt kui õelt, sest vaevalt viimane täpsemalt teadis. Ümbrus oli
igatahes täiesti võõras. Selliseid taimi polnud ta kunagi varem näinud. Isegi
Kanaari saartel mitte, kus ta koos ema ja isaga oli talvisel koolivaheajal
käinud.

Roosakas-lillakas kera, millega Isabel mänginud oli, võttis
jalad alla ja jooksis minema. 

Sellest kõigest võib veel üks suuremat sorti jama tulla,
mõtles Laura endamisi. Samas endalegi üllatuseks ta ei kartnud. 

„Tere, tüdrukud!“ kostis selja tagant tervitus. 

Laura ja Isabel pöördusid ehmunult ringi, et teretajat
uudistada. Nende ees seisis väikene rohekas karvakasvanud olend. Laurale
meenutas ta üht tegelaskuju iidsest Eesti muinasjutust, mida vanaema talle
kunagi ette oli lugenud. Krõll vist oli tolle tegelaskuju nimi olnud. 

„Mina olen Nähvik. Teie ei ole vist varem minu kodus käinud?
Mina Maal olen korduvalt.“

„Maal? Kas me siis ei olegi maal?“ küsis Laura üllatunult.

„Oh ei, mis te nüüd. Olete Niburul. See on minu koduplaneet.
Siin elame meie, niburulased. Aga ka teisi mõistusega olendeid on siin palju.
Nägin, et saite juba tuttavaks trahhiga. Trahh on meil lemmikloomaks, umbes nii
nagu teil Maal kassid. Aga ta on huvitavam, muudab värvi ja vahel ka kuju. Aga
erinevalt kassidest on ta väga sõbralik ega hammusta peaaegu kunagi.“ Nähvikule
meenus tema viimane Maal käik, kus ta oli kassi käest päris kõvasti pureda
saanud. 

Isabel sikutas Laurat käisest: „Küsi, kuidas me koju saame.“

„Oota nüüd, ega siis iga päev ei saa teisel planeedil käia.
See on elu võimalus. Küll jõuame ka koju minna,“ seletas ta õele. Aga küsis
siiski Nähvikult. 

„Eks koju ikka saate, see pole üldse keerukas. Aga natuke on
vaja oodata. Meie õhulaev on remondis ja portaal tänaseks juba kinni. Kuidas te
üldse siia saite?“ tundis Nähvik huvi. 

Laura ja Isabel seletasid vanaisa vaimu väljakutsumist ja
mis sellele järgnes. 

„Njaa, vaimude väljakutsumine võib ohtlik asi olla. Tundub,
et see vanaisa vaim tekitas võimsa energialaengu, mis rebestas aegruumi augu,
mille kaudu siia jõudsite.“

Tüdrukud ei saanud Nähviku jutust just palju aru, aga
mõistsid, et vaimu väljakutsumise ja nende siia sattumise vahel oli seos. 

„Tundub, et vanaisa aitas meid veel pärast surma sellist
põnevat reisi korraldada. Või siis vaarao,“ ütles Laura õele. Õde ei osanud
sellele miskit vastata. 

Nähvik näitas õdedele oma koduplaneeti. Seal oli palju
huvitavat. Veidrad taimed, mägine ja kivine maastik. Aga eelkõige hästi palju
roboteid. Tundub, et kogu töö oli viimaste õlul. 

„Miks teil nii palju roboteid on?“ päris Isabel.

„Niburulasi on vähe. Ja me oleme vanad. Ja keegi peab töö
ära tegema. Nii on lihtsam.“

„Kas robotid räägivad ka?“

„Mitte ainult. Nad ka mõtlevad. Ja üldse on nad peaaegu nagu
meie. Või teie. Ainult nad on masinad. Kuigi uuemad mudelid on osalt ka
bioloogilised. Küborgid. See tähendab siis nagu looma ja masina segu.“ Nähvik
taipas, et lapsed ei pruugi liiga keerulistest sõnadest aru saada, seega jättis
ta seletamata nii Niburut tabanud demograafilise kollapsi kui ka tehisaru
juhitavate robotite loomise kirjelduse.

„Siin ma elangi,“ näitas Nähvik avausele, mis viis koopasse.

„Maa all?“ imestas Laura.

„Maa all,“ vastas Nähvik. „Siin on soojem ja pole kahjulikku
kiirgust. Kui pikalt väljas olla, siis võib saada päikesepõletuse. Aga natuke
võib, see on ohutu. Umbes nagu teil Maal.“

Nähviku kodu oli hubane ja soe. Õhtuks sõid nad kuubikuid,
mis Nähviku kirjelduse kohaselt pidid eriti tervislikud ja toitvad olema.
Tüdrukutele need küll väga ei maitsenud, ent viisakusest sõid nad kõik ilusasti
ära. Toidu raiskamist pidasid tüdrukute vanemad suureks paheks ja nii olid
Laura ja Isabel juba harjunud, et toit tuleb alati ära süüa, isegi kui see
vastikult maitses. 

Hommik algas tegusalt. Nähvik andis robotitele käsu portaal
reisivalmis seada. Kindluse mõttes plaanis ta tüdrukutega kaasa reisida, et
kõik saaks sujuvalt toimima. Vahepeal vaadati veel Niburul ringi ning korjati
kaasa taimi, millest Nähviku kinnitusel pidi suurepärast ning tervendavat teed
teha saama. Õhtuks olid kõik ettevalmistused tehtud ning koos roniti
rännukapslisse. 

„Ilma kapslita reisida, nii nagu teie siis tulite, on päris
ohtlik,“ seletas Nähvik. „Portaal võib vahel vigureid teha ja su hoopis
soovimatusse kohta või ajastusse maha panna. Või siis võid kellegi teise
reisijaga kokku põrgata. Kapsel on ohutum ning sellega saab ka iseseisvalt
sõita, aga see võtab kõvasti rohkem aega kui portaali kasutades. Portaaliga on
supsti ja valmis. Saad sinna, kuhu tahad.“

Reisijad kinnitasid rihmad ja reis võis alata. 

***

„Oi-oi, see näeb küll kole välja,“ imestas Nähvik, kui
kapsli aknast välja vaatas.

Ka Laura ja Isabel olid ehmunud. Väljas olev ei meenutanud
kuskilt otsast Maad. Vähemalt mitte sellisena, nagu see olema oleks pidanud. 

Maa oli must ja põlenud. Õues oli hämar, kuigi kapsli
näidikute järgi oli keskpäev. 

„Me ei saa ometi asukohas eksinud olla. See peab olema Maa,“
oli Nähvik kindel.

„Laura, kus emme ja issi on?“ küsis Isabel nutuselt.

„Oota, küll me nad leiame,“ lohutas Laura õde. 

Nähvik lõi kapslile hääled sisse ja tegi tiiru Maa kohal.
Kõik oli hävinud. Tema vanad tuttavad kohad olid kõvasti muutunud, tundus nagu
oleks tõsisemat sorti häving Maad laastanud. Ka seal, kus oleks pidanud olema
Laura ja Isabeli kodu, olid vaid lagunenud majavaremed ja õues lokkasid ohakad.


„Rahu, ainult rahu,“ ütles Nähvik. „Olen kindel, et kõik
saab korda.“ 

Tüdrukud selles nii kindlad polnud. 

„Mul on üks mõte,“ sõnas Nähvik. Äkitselt olid nad tagasi
Niburul. 

„Ma arvan, et me sattusime paralleelreaalsusesse. Robotid on
vahel lohakad või siis nad mõistavad asju pisut valesti. Või siis me ei oska
neile piisavalt selgeid käsklusi jagada. Ühesõnaga, see, mida te nägite, oli
küll teie koduplaneet, aga samas ei olnud ka. See oli üks võimalik variant teie
koduplaneedist, mis eksisteerib paralleelreaalsuses. Seal aga on juhtunud
katastroof ja planeet sisuliselt hävinud.“

Tüdrukud vaatasid talle ärevil näoga otsa ning olid iga hetk
nutma puhkemas. 

„Ah, vahet pole. Kõik on korras. Kalibreerime kapsli pisut
ümber ja läheme Maale tagasi. Sellele Maale, kus kõik on korras ja kust te
lahkusite. Selle aga, mida nägite, võite unustada. Ema ja isa on kindlasti väga
rõõmsad teid nähes. Kindlasti nad juba muretsevad. Nimelt aeg kulgeb Maal kiiremini
kui Niburul. Ilmselt nad juba otsivad teid.“

„Kas teil ajarännu masinat ei ole?“ küsis Isabel äkki. „Et
kui su kapsel saab lennata teise reaalsusesse, siis kas ta ajas tagasi minna ei
saa? Niimoodi, et emme ja issi kunagi teada ei saaks, et me ära olime?“ 

Laura vaatas õde üllatunult. See küsimus oli väga
intelligentne. Laura oli pettunud, et ta ise selle peale polnud tulnud, vaid
hoopis ta noorem õde, keda ta alati oli veidi lihtsameelseks pidanud. 

„On ikka. Tegelikult sellesama kapsliga saab rännata nii
minevikku kui tulevikku. Hämmastavalt nutikas mõte. Kuidas ma ise selle peale
ei tulnud,“ pomises Nähvik.

Kapsel kalibreeritud, võeti ette korduskatse. Maanduti Laura
ja Isabeli kodu tagaaeda. 

„Tead, Nähvik. Tore oleks teine kordki seigelda. Rännata
ajas tagasi. Siis saaksime kohtuda ju elusa vanaisaga ega peaks enam vaimu
välja kutsuma. Ja tulevikku oleks ka tore näha. Kas saad meid veel külastada?“
küsis Laura. 

„Jaa, mina tahaks ka elusat vanaisa näha. Ja veel tema
vanaisa ja tema vanaisa ja üldse kõiki endiseid vanaisasid ja vanaemasid,“
elavnes ka Isabel. 

„Eks ma siis tulen teid külastama. Kui te kutsute. Ega
Niburul on suht igav robotitega…“

„Tule ikka jaa,“ kinnitasid tüdrukud Nähvikule, et ta on
oodatud. 

„Selge pilt. Kohtume tulevikus!“ sõnas Nähvik ja hüppas
kapslisse. Ta ei tahtnud Laura ja Isabeli vanemaid šokeerida. Varasemad
kokkupuuted inimestega olid tihti lõppenud dramaatiliselt ja sekelduste
vältimiseks oli mõistlik valida selline aeg ja koht, kus kohata võis vaid
valitud inimesi. 

Laura ja Isabel lehvitasid lahkuvale kapslile järele ja
sammusid tuppa. 

„Siin te oletegi! Laura, vaata oma õe järgi ja mängi temaga,
me isaga oleme niigi juba sünnipäevale hilinenud. Tuleme tagasi õhtul hilja,
ärge väga kaua öösel üleval passige. Tule nüüd, Arvo, mida sa seal kohmitsed!“
hõikas ema. 

„Nii, läksime, toit on külmikus, sööge ka miskit. Olge siis
tublid!“ lehvitasid ema ja isa ukselt ja asusid teele. 

„Hmmm… Kas peaks ehk täna vaimude väljakutsumisega
tegelema?“ käis Laural mõte peast läbi. 

 











Jutt: Laste eri - Sinine sünnipäevaüllatus (Maarja Kruusmets)

Kevadhommikune
päikesevalgus oli leidnud imetillukese augu magamistoa pimendava ruloo sees
ning üksik valguskiir kõditas nüüd Maya nina, mis hakkas õrnalt tõmblema.
Atsihh! Ja üleval ta oligi. Läks hetk aega, enne kui tüdrukule meelde tuli,
miks see hommik nii eriline oli. Ta oli üheksane!

Kiiresti
hüppas ta voodist välja, tõmbas ruloo laksatusega üles ja hakkas mööda toanurki
tuhnima. Nende peres oli kombeks, et kingitused tuuakse öösel salaja
sünnipäevalapse tuppa, et ta neid hommikul silmi lahti lüües kohe näeks. Kuid
ka teistkordne põhjalik otsimine ei paljastanud midagi ebatavalist. Äkki olid
ema-isa unustanud? Tüdruk tundis, kuidas talle selle mõtte peale pisarad silmi
tõusid. Ta pühkis need jonnakalt ära. Ei! Isegi kui isa oleks unustanud, siis
ema kindlasti mitte! 

“Mis
kell on?” küsis Maya tühja toa käest.

“Kell
on viis nelikümmend kolm,” kuulis ta oma peas. See oli tema alatine
tehisintellektist sõber Aria, kellega suhtlemiseks oli kiip Maya ajusse
istutatud juba sünnitusmajas, kui ta oli vaid mõni tund vana. “Palju õnne
sünnipäevaks, armas Maya!” 

Kell
oli veel liiga vähe, et ema ja isa üleval oleksid. Tavalistel päevadel oleks
Maya pidanud varem ärgates ise end kuidagi lõbustama, vaatama holokat, mängima
virtuaalreaalsuses oma klassikaaslastega või kiiruga veel koolitöid tegema. Aga
oma sünnipäeval oli tal kindlasti õigus vanemad varem üles ajada. Eks?

Enesekindlalt
puudutas ta õrnalt oma magamistoa ust, mis pehme sahinaga lahti vajus. Ta oli
juba maja teisele korrusele vanemate magamistuppa jooksmas, kui kuulis elutoast
vaikset krabinat. Uudishimulikult tippis ta kikivarvul sinnapoole, arvates, et
küllap ema-isa juba sünnipäevaüllatust valmis seavad. Elutoa avatud ukse juurde
jõudes peatus ta korraks, tõmbas hinge ja hüppas siis järsult ukseavasse.

“Ahhaa!”
hüüdis ta, mõeldes, et tabas vanemad teolt. 

Kuid
tuba oli tühi ja tavapärane, kui mitte arvestada suurt helelillat kapslit keset
söögilauda. Kapsel nägi välja nagu oleks üks viinamarjamaitseline oakomm
rõivapaisutajasse pistetud ja seal kolmekümnekordseks kasvatatud. Aga neil
kodus ei olnudki üldse rõivapaisutajat. Tavaliselt kasutati neid vaid riidepoodides,
et minisuuruses lattu jõudnud riideid ostjatele sobivatesse mõõtudesse
kasvatada. Maya teadis seda, sest ta oli vanema õega tema töö juures kaubamajas
mõnikord kaasas käinud. Nii et oakomm see olla ei saanud.

Vaikne
krõbin kostis uuesti ja tüdruk märkas, et päratu oakomm liikus koos sellega.
Süda rinnus põnevusest tagumas, hiilis ta ettevaatlikult laua poole. Lähemale
jõudes märkas ta, et kapsli materjal oli pisut läbipaistev ja selle sees liikus
miski. Huvitav, kas see võis olla tema sünnipäevakink?

Maya
sirutas käe välja ja toksas kapslit nimetissõrmega. Selle peale hakkas asi veel
rohkem värisema ja sellest kostis vaikne niutsatus. Nüüd ei mallanud tüdruk
enam oodata. Ta haaras kapsli sülle ja tassis selle diivani ees olevale pehmele
vaibale. Kärsitult keeras ta seda käte vahel, kuni leidis väikese lohu, millele
ta oma pöidla surus. Kostis tasane klõps ja kapsli keskele tekkis kitsuke
pragu. Maya ajas küüned selle vahele ja avas kapsli.

“Ooh,
kui armas sa oled!” sosistas ta väikesele sinisele olendile, kes talle nüüd
vastu vaatas. Loomakese silmad oli suured ja pärani, üks silm tumeroheline,
teine pruun. Tema lokkis karv oli kõrvade vahel pruunikam ja keha tagaosas
roosaka varjundiga, kuid kahtlemata sinine. See oli Maya lemmikvärv. Ta tõstis
loomakese endale sülle, et üle lugeda tema jalad. Neid oli kuus. Täpselt nii,
nagu ta oli oma soovipildile joonistanud!

Tüdruk
oli enda fantaasialooma vanematelt mangunud juba kaks aastat, kuid ema ei olnud
varem olnud veendunud, et Maya on loomapidamiseks valmis. Nii oli tüdruk juba
lootuse kaotanud ja valmistunud järjekordseks elusuuruses Barbie-robotiks.
Nende jaoks oli neil majas tervelt kaks eraldi tuba, kus seitse erinevat
Barbiet ja üks Ken kodu mängisid. Aeg-ajalt käis Maya neil seal külas, kuid
viimasel ajal tundis ta, et ei hooli neist enam suurt. Robotid pole ju ikkagi
samad kui elusolendid ja pealegi polnud need just eriti Maya moodi. 

“Sinu
nimi on Sizi!” kuulutas Maya ja kaisutas loomakest hellalt. Too ajas suust
välja tillukese roheka keele ning limpsis sellega tüdruku käsivart. Maya hakkas
itsitama. “Oi, see kõditab!” Siis tuli talle mõte. Sizi ikka süles, ruttas ta
trepist üles ema ja isa magamistuppa.

“Emme-issi!”
hüüdis ta, lükates ukse korraliku pauguga lahti, mille peale ema ehmatusega
istukile hüppas ja unesegaselt enda ümber vaatas. “Ma võtan Sizi täna kooli
kaasa. Tohib, eks?” Maya jooksis vanemate voodi juurde ja puges emale kaissu. 

“Palju
õnne sünnipäevaks, kullake!” ütles ema ja pani oma käed Mayale ümber. “Ma pole
sada protsenti kindel, kas see on hea idee. Ma ei tea, kas õpetaja rõõmustaks
selle peale. Ma ei usu, et koolis loomad lubatud on.”

“Issi!”
pöördus tüdruk seepeale isa poole, kes polnud veel päriselt ärganud. “Issi!”
togis Maya juba nõudlikumalt isa külge, kuni isa silmad lõpuks lahti tegi. “Kas
ma võin Sizi kooli kaasa võtta? Palun!” Ta torkas loomakese isale nina alla.
“Vaata, kui armas ta on! Ma tahan teda kindlasti teistele näidata!”

Isa
tõusis istuma ja silitas tütre kahuseid juukseid. “Ma tean, et on sinu
sünnipäev, kuid sa kuulsid, mida ema ütles. Loomad pole koolis lubatud. Jäta ta
parem meie juurde koju, me hoolitseme tema eest hästi.”

Selle
peale tõmbas Maya suunurgad allapoole ning ta silmadesse tekkis vesine helk.
“Palun, issi, palun!” mangus ta. “Ma peidan ta oma koolikotti ja näitan
sõpradele ainult vahetunnis, kui õpetajad ei näe. Palun, ainult tänaseks!”
Tüdruk teadis küll, et isal oli tema pisaratele raske vastu panna. 

Isa
ohkas ja vaatas emale otsa. Mõnda aega käis nende vahel sõnatu vestlus. Lõpuks
ütles ema: 

“Olgu
pealegi, aga ainult täna.” Ta tõusis voodist. “Tule, ma näitan sulle, kuidas
Sizit toita. Ja eks me ise võiks ka pisut torti süüa, mis?” 

“Jaa!”
hüüdis Maya ja tõttas, loomake süles, trepist alla.

 

“Hei,
Calla!” hõikas Maya ja viipas endast pisut pikemale pikkade juustega tüdrukule,
kes oli tema parim sõbranna. Maya oli Callat juba tükk aega kooli ees kasvava
pärnapuu all oodanud. Nüüd oli esimese tunni alguseni vaid mõni minut aega,
kuid Maya ei mallanud esimese vahetunnini oodata. 

Calla
jooksis Maya juurde ja heitis oma käed talle ümber. “Palju õnne sünnipäevaks!”
ütles ta ning ulatas sõbrannale roosasse siidpaberisse mässitud ja rohelise
paelaga kaunistatud pakikese. “Need on kõrvarõngad,” teatas ta otsekoheselt.
“Ma loodan, et sulle meeldivad.”

Maya
noogutas kärsitult. “Kindlasti meeldivad. Aitäh sulle! Aga vaata, kelle mina
sünnipäevaks sain!”

Ta
ajas käed kotti ja võttis ettevaatlikult uniselt ringutava Sizi sülle. Loomake
sirutas kõiki oma kuut käppa mõnusas ringutuses ning jäi siis uudishimulikult
ümbrust silmitsema.

“Oiii,
kui imeline ta on!” kilkas Calla ja sirutas käe, et Sizit lõua alt sügada. “Nii
sinu moodi!”

Nende
sõnade peale valgus Maya näole suur naeratus. “On ju? Minu meelest ka.”

Üle
kooliõue kõlav pehme tuulekellade helin andis märku, et esimese tunni alguseni
on jäänud kaks minutit. Viimasel hetkel kohale jõudvaid õpilasi vooris
koolimaja poole veel hulganisti. Äkki kõlas üle õue vali mõnitav naerulagin. 

“Vaadake
seda ebardit,” hüüdis Mayast peajagu pikem blond poiss sõrmega nende poole
osutades, “ta on selle plikaga täpselt paras paar!”

Sellele
järgnes naerulagin mitmelt erinevalt õpilaselt ning siit-sealt kostus pominat
nagu “immigrandid”, “kobigu tagasi oma planeedile” ja “õudne”. 

Maya
silmi kerkisid pisarad, mille ta vihaselt varrukaga ära pühkis. Ta oli
narrimisega harjunud, kuid millegipärast rumalalt lootnud, et tema sünnipäev
saab selles osas erinev olema. Ta haaras Sizi tugevamini sülle, pakkudes talle
kaitset võõraste pilkude eest.

Calla
kaisutas sõbrannat kaastundlikult ja sõnas:

“Tule,
lähme klassi. Tund algab kohe.”

Vähemalt
enda klassis võis Maya end hästi tunda. Kuigi klassikaaslased olid teda alguses
võõristanud, suutis nende õpetaja ka kõige nõmedamalt käituvad poisid lõpuks
joonele tõmmata ja avalikku kiusamist ei toimunud. Siiski oli Maya läbi aastate
märganud, et teda ei kutsutud just eriti tihti sünnipäevadele ega niisama
külla, kuid ta oli rahul nende mõne sõbraga, kes tal koolis olid. 

Kolmanda
tunni keskel hakkas oma uinakust ärganud Sizi Maya kotis vaikselt niutsuma ja
rabelema. Küllap oli tal kõht tühjaks läinud. Kuna parasjagu toimus vaikne
lugemine, ei jäänud tüdruku äkitselt ellu ärganud kott õpetajale märkamatuks.
Tasakesi sammus ta Maya juurde ja sosistas:

“Maya,
kas sa tahad mulle midagi rääkida?” Ta osutas ägiseva koti poole.

Tüdruk
läks näost punaseks ja heitis kiire pilgu Callale, kes noogutas talle.
Võib-olla võis ta tõesti oma õpetajat usaldada.

Maya
tõstis koti sülle ja avas selle luku.

“Palun
vabandust, ma tahtsin teda ainult sõpradele näidata,” sosistas ta, et õpetaja
pahandamist ennetada. “Ma luban, et ma teda rohkem kooli kaasa ei võta.”

Just
sel hetkel pistis Sizi oma sinise koonu kotist välja. Õpetaja võpatas kergelt
ootamatusest, kuid naeratas siis. 

“Küll
ta on armas!” ütles ta. “Kas ma tohin ta sülle võtta?”

Maya
naeratus pani ta näo särama. “Jaa, võid küll!” vastas ta, õngitses loomakese
õrnalt kotist välja ja ulatas õpetajale. 

“Loe
sina veel natuke rahulikult, ma hoolitsen tema eest, eks,” ütles õpetaja ja
kõndis oma laua juurde, laste pilgud teda saatmas. 

Loomulikult
ei tulnud vaikselt lugemisest enam midagi välja. Kõigi silmad olid naelutatud
Sizile, kes kõiki oma kuut jalga kasutades üritas mööda õpetajat üles tema pähe
ronida. Ülejäänud tunni arutas klass, miks kuus jäset on parem kui neli ning
kuidas võiks nimetada just seda tooni sinist, mis värvi olid Sizi käpad.
Meelespeasinised need küll ei olnud, sest see oli liiga hele toon. Kuningsinine
või ultramariin? Lõpuks jõudsid lapsed ühisele nõule, et Sizi pehmed mõnusad
käpakesed olid safiirsinised.

Ülejäänud
koolipäeva ei vaevunud Maya Sizit peitma. Ka koduteele asudes hoidis ta teda
avalikult süles. Kuna pärast hommikust vahejuhtumit oli ta loomakese suunas
vaid kiidusõnu kuulnud, pani selja tagant kostev räme naer teda võpatama. Calla
oli läinud klaveritundi ja Maya kõndis vaiksel tänaval üksi, kui Sizi välja
arvata. Tema süda hakkas kiiremini lööma, kui ta aeglaselt ringi pööras. 

Ta
seisis silmitsi hommikul kooliõuel nähtud vanema poisi ja kahe tema veel pikema
sõbraga. Ükski neist ei näinud eriti sõbralik välja. 

“Kas
tahad, ma kontakteerun sinu vanematega?” küsis Aria Maya pea sees, kuid tüdruk
raputas pead. Tal oli küllalt saanud sellest, et need tüübid tema sünnipäeva
ära rikkuda tahtsid. Ta seisis ja vahtis hirmust hoolimata poisse trotslikult.
Ka Sizi tema süles oli valvsaks muutunud. 

“Mida
te tahate?” küsis ta häält tõstes. 

“Mis
sa siis nüüd kohe nii kurjalt,” vastas blond poiss mesimagusalt. “Me mõtlesime,
et teeks teist kahest lihtsalt pilti. Me ehitame kevadlaadale õudustetuba, meil
läheks seda vaja. Paneme seinale ja kõik jooksevad kohe karjudes välja. Oleks
suureks abiks, kas tead.”

Nüüd
sai Maya vihaseks. Kõik need kolme aasta jooksul kuuldud teotused kogunesid
tema rinnas kokku väikeseseks tuliseks palliks. Ta unustas, et oli üksi ning
poistest peajagu lühem. Silmad välkumas, astus ta poistele paar sammu lähemale
nii julgelt, et need üllatusest sammukese taganesid. 

“Ah
tõesti?” karjus Maya. “Las ma siis poseerin pisut, et te tõesti hea pildi
saaksite!” 

Ta
sirutas oma ülemised käed välja, alumistega ikka veel Sizit hoides, tumesinine
nahk päikeses helkimas. Aeglaselt hakkas ta ülemisi käsi liigutama, kohapeal
välja mõeldud loitsu lausudes.

“Sammi-nammi-kammi,
lontruseid nüüd rammi!” Ta astus paigale tardunud poistele veel sammu lähemale,
nii et nende vahele jäi vaid napp meeter. “Kõõma-sõõma-mõõna, tulena nüüd
lõõma!” 

Maya
viimase sõna juures ajas Sizi end äkitselt tüdruku käte vahel sirgeks ja
läkitas kiusajate poole korraliku väikese tulejoa. Kuigi leek ei ulatunud
päriselt poisteni, kargasid need ehmunult tagasi, suud ammuli.

“Lähme!”
hüüdis kambajuht teistele. “Jätame need värdjad rahule, enne kui nad meid
põlema panevad!”

Teised
nõustusid temaga vastuvaidlematult. Mõne hetkega kadusid nad lähima maja nurga
taha. 

Maya
põimis kõik oma neli kätt rõõmsalt ümber loomakese. “Ma ei teadnudki, et sa
seda teha oskad!” sosistas ta Sizile kõrva. “Sa oled ikka parim! Aitäh!” 

Koju
jõudes jooksis Maya kohe emale juhtunust rääkima. Kui ta oli loo lõpetanud,
haaras ema ta oma kolme käega embusesse, sasides neljandaga tütre juukseid, mis
olid smaragdrohelised nagu tal endalgi. 

“Kas
polnud tore üllatus, mis?” küsis ta naeratades. “Me ju isaga teadsime, et sind
on koolis narritud. Mõtlesime, et lisame Sizile ka omalt poolt mõned võimed.
Küll sa avastad peagi veel mõne toreda asja, mida ta teha oskab.” Ta suudles
tütart pealaele. “Mine pese nüüd käed ära, aga korralikult ja kõik neli! Kohe
saate mõlemad süüa.”

“Olgu,
emme,” vastas Maya rõõmsalt ja kallistas ema kõvasti. “Ja pärast lähme Siziga
jalutama.”

 

 











Jutt: Koletis metsas (Häli Kivisild)

Mets kääris
kuulujuttudest. Libahunt Ferus oli leitud surnult ja kohutavas seisukorras.
Kuigi mõni üksik Metsa libaelukas pomises enda ette, et üks surnud libahunt oli
vähem metsikumatele libaelanikele hea uudis, oli üldine konsensus, et viimase
aja kummaliste mõrvade pikas reas äratas Feruse surm tähelepanu ja tekitas murelikkust.
Seetõttu polnud ma vähimalgi määral imestunud, kui lagendikul, kus ma oma
igapäevast päikesevanni võtsin, üks kassikakk minu ees maandus.

            „Ma tulen
su juurde kurbust ja häda täis ajal,“ ütles kassikakk. „Jõle rünnak on nõudnud
järjekordse elu.“

            Kakk oli
libalind, oma liigi kohta suur, tutid kõrvade otsas kallutatud melodramaatilise
nurga alla. Ta tammus jalalt jalale ja tuttide hoidmine nende sihtotstarbelises
asendis nõudis talt teatud pingutust.

            Ma
haigutasin, pöörates pea nii, et mu pikad, teravad hambaread talle hästi näha
olid. Kakk astus sammu tagasi ja pilgutas silmi, teatraalne poos häiritud.

            „Mis on
minul Ferusega pistmist?“ sõnasin laisalt. „Ma ei jahi libahunte, samuti ei kuulu
me samasse jahiseltskonda.“ Ma hakkasin end aeglaselt lahti kerima, lastes oma erksal
suvemustril kakku nii lummata kui desorienteerida. Libalind kissitas silmi ja
pööras pea eemale.

            „Ma olen
sinu kohta üht-teist kuulnud, Boringal,“ ütles ta. „Metsas ringlevad jutud sinu
sangarlusest ja vaprusest. Kaua aega tagasi võisid ühe teatud maailma elanikud
sinu peale loota.“

            Ma
raputasin ärritunult pead. Otse muidugi oli kakk otsinud välja kellegi, kes
tundis mind enne kui mind Metsa pagendati. Küllap oli ta isiklikult lennanud erinevate
maailmade vahel ja paterdanud seal ringi, kõrvatutid kunstipäraselt longus nagu
leinakase oksad ja uhhuutanud mu nime, kuni keegi oli nõus minust rääkima. See
on just täpselt sedasorti privaatsuse rikkumine, mida kassikakud on harrastanud
aegade algusest saati.

            „Sa pead
oma „muserdatud Metsakonsuli“ rolli palju paremini etendama, kui sa tahad, et
ma oma elu sinu ja teiste konsiiliumiliikmete pärast ohtu panen,“ ütlesin. „Kas
sa arvad, et ma ei tea, miks sa siin oled? Et ma pole kuulnud kägistatud libailvestest,
maharaiutud peadega libakarudest ja hakitud libapõtradest?“ Libistasin end
kassikaku ümber kolmekordsesse ringi. „Koletise ässitamine teise koletise vastu
nõuab delikaatseid meelitusi ja sisendusjõulist
veenmisoskust. Või vähemalt piisavalt suurt pistist. Sa pole veel ühegagi neist
välja tulnud.“

Libakakk köhatas ja sopsutas
tiibu. Tema vastumeelsus minuga kaupa teha lõhnas erakordselt – hapu higi ja roiskvee
ja väävli järgi. Kui kakk rääkima hakkas, oli ta nokk süüdistavalt minu poole
suunatud.

            „Kui sa
leiad ja tapad koletise, kes on meie Metsas nii palju kurjust teinud, makstakse
sulle su teenistuse eest tribuuti. Üks suur näriline nädalas järgmise kuu
vältel.“

            „Rotid?
Oravad?“ pilkasin libalindu.

            „Oravad,“
sõnas kakk surmtõsiselt.

            „Libaoravad
või tavalised oravad?“

            „Tavalised.“

            Ma
naersin.

            „Oh, see
on imeline. Metsas on koletis, kes on ilma jõupingutusega tapnud kõige
võimsamaid libaelukaid ja sa pakud mulle ühe orava nädalas tema tapmise eest!
Milline suurepärane tehing! Kui kõrgelt Metsa konsiilium mind hindab!“

            Ma
tõmbasin end kassikaku ümber koomale ja tõusin tema silmade kõrgusele. „Ja
salamisi loodate, et ka mina suren, nii et konsiilium ja kõik ülejäänud
libaelukad saaksid Metsas igavesti ja õnnelikult elada. Pole enam Boringali,
äraneetud libamadu. Hea, et tast lahti saime! See on see, millest sina ja kõik
ülejäänud unistate, kas pole?“ Ma karjusin viimased sõnad kakule näkku.

            Kassikakul
oli nii palju viisakust, et pea kõrvale keerata. Ma tahtsin ta oma surmaembusse
haarata ja teda pigistada, kuni ta silmad peast välja hüppaksid ja ta süda
põksumast lakkaks. See annaks kõikidele libaelukatele hea õppetunni austuse
kohta! Ma ei teinud seda, mõteldes Donia ja tema kurbliku pilgu peale, mis mind
nuhtles tugevamalt kui mis tahes muu karistus. Tema ees ei osanud ma oma raevu kunagi
õigustada. Kus see nahkhiir ometi oli? Ma polnud teda näinud juba päevi ja
pidin tõrksalt tunnistama, et see pani mind muretsema.

            Langetasin
end maapinnale ja siuglesin kakust eemale.

            „Meil
pole kedagi teist,“ ütles kassikakk väga vaikselt, kui ma olin poolel teel üle lagendiku.
„Ferus oli meie viimane võimalus ja ta on nüüd surnud.“

            „Tema
läbikukkumine on tema probleem,“ sõnasin ja kiirustasin edasi. Kassikakk
kõrgendas häält.

            „Me kõik
oleme kellegi lähedase kaotanud. Isegi sina, Boringal.“

            Ma
peatusin. Raev viskles ja väänles minus, aga ma olin märganud muutust kaku
hääletoonis, ja see polnud meeldiv.

            Kassikakk
jätkas:

            „Sinu
sõber nahkhiir, ta pole sind hiljuti külastanud, kas pole? Tema koht koopas on
tühi ja ka teised nahkhiired pole teda näinud. Mis võib temaga juhtunud olla?“

            Hirmuvärin
läbistas mind. Ma olin endale kinnitanud, et Donia ei saa olla surnud, et ta
oli selle jaoks liiga ettevaatlik. Kassikakk kõndis minu poole, taarudes oma
kohmakatel, sulgedega kaetud jalgadel. Ta peatus mu pea taga ja kummardus alla.
Tema hääl muutus pehmeks sosinaks.

            „Ta oli
hea sõber. Trotsis päevavalgust, et siia tulla, ja sina ootasid teda ka pärast
päikeseloojangut. Te veetsite pikki tunde üksteise seltskonnas, jagades
uudiseid Metsas toimuvast ja rääkides vanadest aegadest. Aegadest, kus sina
polnud mitte ilge ja jälestusväärne koletis, vaid eksiteele viidud olevus.“

            „Kui sa
tead, et ta on surnud, ütle see välja,“ sisistasin.

            „Ma ei
tea muud kui seda, et kaks ööd enne täiskuud lahkus ta oma koopast ja pärast
seda pole keegi teda näinud.“ Ma neelatasin. Kakk võis õigust rääkida, aga ta
võis ka valetada. Ajaliselt klappis Donia lahkumine linnu jutuga ja Donia enda
sõnadega. „Ma pean teada saama, kes
Metsaelanikke tapab. Ma olen väike ja lendan kuuldamatult. Mitte keegi ei näe
mind,“ oli ta mulle kinnitanud. Minu keelitused teda ei kõigutanud. Ja nüüd
oli ta kadunud. 

            „Ma
tahan makseks jäneseid,“ ütlesin ma, jõllitades kuivanud rohukõrt. Mitte ükski
libaelukas, kõige vähem üks ülespuhutud kassikakk, ei näe mind murest murtuna,
aga tema siiatulek oli minu jaoks avanud ühe ootamatu võimaluse Doniat otsima
minna, ja ma ei saanud endale lubada seda võimalust mitte kasutada.

            Pärast
väikest pausi kassikakk vastas.

            „Sa saad
oma jänese.“

            „Kaks
aastat järjest.“

            „Kuus
kuud.“

            „Kaheksateist
kuud.“

            „Üheksa.“

            „Aasta.“

            „Sobib.“

 

***

 

            Ma
jõudsin tihnikusse enne päikesetõusu, olles olnud teel kogu öö kahaneva kuu helde
valguse all. Tihnik asus kaugel Metsa kirdeosas, aga seda oli lihtne leida tänu
kuulujuttudele ja kassikaku juhistele. Kahkjas aovalguses uurisin ma seda, mis
oli Ferusest järgi jäänud. 

Libahunt lebas
roostepunastel kuuseokstel. Mõned väiksemad puud olid tema raskuse all
murdunud, mis ütles mulle, et keegi oli ta tihnikusse visanud. Ta oli ikka veel
oma hundiolekus, mis oli kummaline. Kärbsed ja sitikad katsid ta keha elava
vaibaga, meelitatud kohale roiskuva liha vastupandamatust lõhnast. Feruse
karvakasukas oli mõnes kohas välja kisutud ja kuivanud veri kattis ta sinihalli
nahka. Liha kadus silmnähtava kiirusega ööpäevaringselt avatud puhveti tõttu,
mida ta keha raipesööjatele pakkus ja õrnas päikesevalguses välgatav peegeldus
näitas mulle, kus hõbekuul asus. Ma ohkasin. Ferus ei surnud hõbekuuli läbi.
See mitte ainult ei läbistanud ta südant, see asus ka rindkere valel pool ja
turritas nahast välja. Kes iganes seda kuuli ka ei kasutanud, oli ta selle
kohale surunud pärast seda, kui libahunt oli juba surnud. Kuidas see keegi
libahundi tappis, ilma hõbedat kasutamata, oli minu jaoks ikka veel mõistatus.

            Feruse
kehal oli palju haavu, aga kõige silmahakkavamad neist algasid tema rinnalt ja
liikusid allapoole, purustades üheaegselt nii naha kui luud, rebides ta
üheksaks eraldiseisvaks ribaks. Tema mõlema õla esiküljel oli kolm sügavat auku
ja kui ma Feruse ülakeha üles tõstsin, nägin ta mõlema õla tagaküljes kahte
sama sügavat auku.

            Niisiis, küünised hoidsid teda üleval ja käpad
rebisid ta tükkideks, mõtlesin ma.

Küüniste suurus viitas kullile ja käpad karule. Kaks
libaelukat ründasid Ferust ja tapsid ta koos. Kaks koletist, mitte üks. See ei
klappinud. Libakiskjad töötasid koos väga harva, üksindust eelistavad ja
isekad, nagu nad olid. Aga surnud libahunt näitas mulle rahutukstegevat
tõestust koostööst. 

Langetasin Feruse
keha maapinnale tagasi. Porikärbes ronis küüniseaugust välja ja lendas madalal
suminal minema. Ma võdistasin ennast. Kuna mul polnud mingit isu ühegi
sulekeraga lähiajal rääkida, otsustasin ma karudele külla minna.

 

***

 

Metsas elab kahte
sorti karusid – libakarud ja kujumuutjad, „vaba tahtega“, nagu libaelukad neid
mõnikord kadedalt kutsuvad. Kujumuutjad olid Feruse surmakohale lähemal ja ma
võtsin suuna nende valduste poole. Erinevalt libakarudest, kes eelistasid
mägesid ja läbitungimatuid tihnikuid, olid kujumuutjad asustanud Metsa kõige
põhjapoolsema osa. Seal kasvasid kõrged, varjupakkuvad puud, mille ümber nad
olid tallanud laiad rajad ja mille alustaimestik (enamasti marjapõõsad ja
pähklipuud ja nektarirohked varjuarmastavad lilled) oli hoolikalt istutatud ja
hooldatud. Ma liuglesin kuuldamatult puude vahel, otsides õiget tüüpi karu.

            See
polnud raske ülesanne. Niipea kui ma kuulsin armutõbist nuttu, liikusin ma
selle poole ja siuglesin vaikselt koopasse. Seal ootasin ma, kuni karu jättis
oma piinliku itku ja ohkas raskelt. Avasin suu ja hakkasin laulma.

            „Armastus, sa turmaline tõbras,

            küünised teritatud vahedaks kui
valgushelk.

            Rebisid südame mu kehast välja

            ja purustasid ta oma hoolimatu,
põgusa kapriisiga.“

            Karu,
keskmist kasvu kastanpruun elukas, kellel olid punaseks nutetud silmad ja kirjeldamatult
nüri silmnägu, ainult tõmbas ninaga ja ei liikunud kohalt. Ma olin teinud hea valiku.
Karu armuvalu kõrval kahvatas kõik, ka hiigelsuur madu, kes oli tema koju
tunginud. Kujumuutjad karud veetsid enamiku oma ajast inimeste külade ümber
hiilides, heites ihalevaid pilke ilusatele tüdrukutele, proovides neid
võrgutada oma tugevuse ja suure varandusega. Kahjuks olid nad ka lihtsameelsed
ning tüdrukud kasutasid karude kergeusklikkust sagedasti ära ja jooksid nende
varandusega minema. See viis karud masendusse, millest nad väljusid alles
pärast seda, kui uus tüdruk neile silma hakkas.

            Ma
lõpetasin laulu. Karu kiitis mu sügavat häält ja emotsiooni, mille ma laulu
sisse panin, täpselt nagu ma lootnud olin. Muusika lummas karusid. Ma olin
selle selgeks saanud kaua aega tagasi ja see andis mulle nendega suhtlemisel
eelise. Mitte keegi ei kõnni kujumuutja koju ilma ettevalmistuseta, kui ta just
ei taha nende lõunasöögiks saada.

            Karu
ohkas sügavalt. Tegin oma käigu enne kui ta sai hakata oma käesoleva kaunisneiu
vooruseid kiitma.

            „Mida sa
tead Feruse, selle surnud libahundi kohta?“ küsisin.

            „Mitte
midagi,“ vastas karu õlgu kehitades. Ta paistis mu küsimusest pisut segaduses
olevat ja ma otsustasin talle veidi rohkem survet avaldada.

            „Ehk
tead sa midagi olendi kohta, kes Metsas ringi liigub ja libaelukaid ribastab?“

            „Ei.“
Karu näoilme ei muutunud.

            „Kull?“

            Ta
hakkas „ei“ ütlema, aga peatus. Ta nina tõmbles ja ta tõusis tagajalgadele.

            „Ma pole
midagi näinud ega tea midagi,“ ütles ta. „Ma tahan nüüd üksi olla.“

            „Sa ei
oska hästi valetada.“ Vähem kui kolme sekundiga olin ma end tema ümber
mässinud.

            „Niisiis,
see kull?“ sosistasin, pigistades karu.

            „Ta pole
kull,“ ütles karu, viimaks mõistes, kui tõsine meie jutuajamine oli. Iga öeldud
sõnaga pigistasin ma karu tugevamini.

            „Pistrik?“

            „Ei.“ Ma
tugevdasin oma haaret ta kopsude ümber.

            „Ei? Ära
ütle, et me räägime varblasest.“

            „Ei,
mitte varblane. Kakk.“ Tema viimased sõnad polnud midagi rohkemat kui korin. Ma
lõdvendasin oma haaret ja lasin tal hinge tõmmata. Ta hakkas köhima ja ägisema.

            „Kakk,
kes teeb koostööd mõrtsukaga?“ Ma ei suutnud oma üllatust varjata.

            „Ei,
ei!“ kähises karu köhahoogude vahel. „Libahunt ja libakakk, nad armastavad
üksteist.“

            „Kas ma
näen välja nagu lollpea?“ sisistasin ja tugevdasin taas oma haaret.

            „Ma ei
valeta!“ ägas karu. „Ma nägin neid kaku tagaaias, kui ma oma armastatule lilli
otsisin. Nad anusid mind, et ma nende saladust kellelegi välja ei räägiks.“

            „Libakakk
ja libahunt?“

            „Jah.“

            „Kassikakk?“

            „Habekakk.“

            „Kus ta
elab?“

            „Lillekülas,
Metsa lääneküljel. Maja eesaias kasvavad kollased karikakrad.“

            Ma lasin
karu lahti. Ta kukkus põrandale kokku nagu pooltühi viljakott.

            „Kui sa
mulle valetasid, tulen ma tagasi ja me jätkame seda vestlust,“ ütlesin
rahulikult.

            Ma
lahkusin koopast ja suundusin läände. Karu sõnad kajasid mu peas. Kas see võib
tõsi olla? Kaks libaelukat armastavad üksteist? Olles erinevatest liikidest? Võimatu!
Habekakk pidi mõrtsuka heaks töötama. Ma peatusin ja kratsisin end kasetüve
vastu. Kas ma polnud vaid loetud tunnid tagasi väitnud, et kaks libakiskjat ei
tee tavaliselt koostööd? Sisisesin ja tegin grimassi, kui sellele mõtlesin. Ma
vihkasin vastuolusid.

 

***

 

            Ma
jõudsin Lillekülasse kolme päevaga. Metsaservas puhates, hingeldades ja
proovides oma nõudlikku kõhukorinat rahustada, needsin ma lollpäid, kes olid
koostanud rahulepingu libaelukate ja inimeste vahel.

            Pärast
Suurt Libadikesõda, kus inimestel ja libaelukatel õnnestus teineteist peaaegu
viimseni hävitada, koostati rahuleping. Pandi kirja, et libaelukatele valitakse
välja piirkond, kus nad saavad rahus elada ja inimesi mitte häirida. See „piirkond“
oli suurem kui mõni väike riik ja sai endale nimeks Mets. Läbi Metsa kulgesid
teed, mida mööda inimesed võisid rahus reisida. Teedel oli terve hulk eelposte
ja võõrastemaju, mille omanikeks olid mitteagressiivsed libaelukad, nagu
näiteks koprad ja oravad, kes pakkusid sööki, ulualust ja turvapaika kõigile, olenemata
sellest, mis liiki ränduriga oli tegu.

            Ma
liikusin läbi küla, lastes silmadel üle aedade käia. Lõvilõuad, roosid, verevad
sõrmkübarad ja valged karikakrad. Murtudsüdamed ja floksid, karvased
päevakübarad ja pojengipõõsad, viimaste õied ammu maha langenud. Ei ühtegi aeda
kollaste karikakardega. Ma jõudsin küla viimase majani ja olin juba ümber
pöördumas, mõeldes, kuidas karule õppetundi anda, kui ma märkasin korralikult
pügatud viirpuuhekki. Piilusin heki vahelt sisse. Heki taga kükitas väike maja,
mille eesaias kullendasid lopsakad karikakrad.

            Maja
tagauks oli lukustamata ja ma libistasin end kuuldamatult majja. Seisatasin
pimedas koridoris ja kuulatasin. Rasked sammud tulid ühest allkorruse ruumist
ja siis kriiksus tool. Habekakk pidi hetkel olema inimkujuline. See oli hea
uudis, sest lendava linnu püüdmine oleks mulle liiga palju soovimatut
tähelepanu toonud.

            Vaikselt
liikusin ma läbi maja kriiksuva tooli poole. Libakakk oli elutoas, istudes
suures, kulunud tugitoolis. Ta nuttis. Tal olid rasvased blondid juuksed,
tugevad käsivarred ja tema keha täitis tugitooli täielikult. Ta istus seal,
pisarad kukkumas teetassi, mida ta enda ees hoidis. Ta õlad liikusid üles ja
alla ning iga natukese aja järel muutusid tema nuuksed valjemaks ja lõppesid
madala „uhhuuga“.

            Ma ei
teadnud libakakkude kohta palju, välja arvatud seda, et inimesed neid liialt ei
vihanud, mistõttu mõned neist elasid inimkülade läheduses. Vähem vägivaldsete
libaelukate seas polnudki see nii ebaharilik. Heh, libajänestel olid kogu Metsa
ulatuses terved külad, kus nad kasvatasid ristikut ja köögivilju ja müüsid neid
nii libaelukatele kui inimestele. Ja said selle pealt üsna head kasumit, nagu
ma kuulnud olin.

            Habekakk
selles hallis elutoas nägi välja liiga haletsusväärne, et mulle liiga palju
probleeme põhjustada, aga ma olen alati eelistanud ettevalmistust lihtsale
reageerimisele. Kaku välimuse järgi otsustades võis ta oma libaolekus ühe
libahundi üles tõsta ja ma valmistasin end ette.

            Ma
liikusin kakule lähemale ja tegin oma algse haardeliigutuse. Kui kakk oli mu
tugevas embuses, vaatasin ma sügavalt tema väikestesse, pisaratega täidetud kollastesse
silmadesse.

            „Ma
kuulsin, et sulle meeldivad libahundid,“ sõnasin ma oma kõige mahedamal häälel.
Kaku südamelöögi kiirenesid ja ta lõug hakkas värisema.

            „Ku-kuidas
sa tead?“ Tema hääl polnud sääse pirinast kõvem. Ma eirasin ta küsimust.

            „Huvitav
on siin see, et tema on surnud, aga sina oled elus.“

            Kakk
hakkas nutma. Kuidas ta selleks õhku jätkus, jäi mulle mõistatuseks.

            „Oh,
Ferus, mu kallis Ferus!“

            „Jää
vait! Kas sa meelitasid Feruse sinna tihnikusse? Kas sa töötad koos selle
koletisega?“

            „Ei! Ma
armastasin Ferust!“

            „Mis
seal siis juhtus?“

            Ta
maigutas suud, aga sõnad ei pääsenud sealt välja. Lasin tal veidi hingata,
lõdvendades haaret, aga jäin valvele. Libalinnud suutsid oma kuju muuta
sekunditega, aga ma ei teadnud, millises kuufaasis nad seda tegid ning mul
polnud mingit tahtmist oma ainukest juhtlõnga kaotada.

            Kakk
tegi sügavaid hingetõmbeid  ja minuti
möödudes hakkas rääkima.

            „Me
olime Metsa põhjaosas, meie salakohas, kus keegi meid näha ei saanud. See oli
meie viimane kohtumine enne kui ta koletist otsima suundus. Ta ütles, et
Metsakonsiilium oli ta selle ülesande jaoks välja valinud. Siis jäi ta vait ja
ütles, et ta kuulis midagi. Ta käskis mul sinna jääda ja läks ise asja uurima.
Ma kuulsin kriiskeid ja seejärel Feruse urinat. See oli tema võitlushääl. Ma
ruttasin häälte suunas ja ma nägin… nägin…“

            Kakk
hakkas uuesti nutta tihkuma. Ta silmad muutusid aina suuremaks ja suuremaks ja
tema ilusal, ent nutmisest punaselaigulisel näol vaheldusid ilmed, kui ta
läbielatud õudust uuesti läbi elas.

            „See oli
k-k-koletis, mingisugune kummaline lind. Ta oli Feruse küüniste vahele võtnud
ja tagus teda oma suure nokaga. Siis ta muutis end hundiks. Palju suuremaks kui
tavalised hundid. Ferus lükkas ta puutüve vastu ja proovis põgeneda, aga
koletis oli kiirem. Nad veeresid maapinnal ja Ferus vaatas üles. Ta nägi mind
ja karjatas: „Päästa end!“ Aga ma ei saanud teda sinna jätta! Koletis tõmbus
eemale ja ma nägin, et ta hakkas end uuesti muutma. Ma lendasin Feruse kohale
ja tõstsin ta oma küüniste vahel üles. Oh, miks ma küll seda tegin?! Koletis
muutus lõviks ja hüppas meie poole. Ta rebis Feruse oma hõbeküünistega puruks
ja Ferus karjus, oh, kuidas ta karjus!“

            Kakk
hakkas nutma ja ta keha raputasid ägedad tõmblused.

            „Ja siis
oli ta surnud ja ma lasin tast lahti. Ta kukkus maapinnale, kus koletis oli ja
ma lendasin ära nii kiiresti kui sain, kartes et ta mulle järgneb. Oh, ma
tapsin Feruse!“

            See oli
hale, mitteusutav lugu, aga kaku südamelöögid, ta külm higi ja kontrollimatud
värinad ütlesid mulle, et ta rääkis mulle tõtt. Ma lahkusin majast ja jätsin
selle nuuksuva elaniku enesehaletsuse kätte. Ta oli mulle öelnud kõik, mida ta
teadis, välja arvatud selle, kes koletis tegelikult oli.

            Milline
libaelukas sai end muuta nii erinevateks olenditeks? Mitte keegi. Kui sind
libakotkaks tehti, jäid sa libakotkaks ja ei käinud ringi ega muutnud end
lõviks, kui sa seda vaid tahtsid.

            Ma olin
Metsas paar kilomeetrit edasi jõudnud, kui mulle kohale jõudis. Lilleküla oli
alati oma lilleaedade poolest kuulus olnud. Igas aias kasvasid klumbid ja
peenrad, mis olid täis erinevaid lilli. Aga midagi oli nende aedade juures
kummaline olnud, miski, mis polnud õige. Ma keskendusin
sellele, mida ma külas olin näinud, tuletasin meelde oma liikumist selle
tänavatel. See oli seal. Ma peaaegu nägin seda…

            Ma
peatusin ja tõusin nii kõrgele kui suutsin. Kui juhm ma olin olnud! Kuidas ma
seda enne ei märganud, kui see praktiliselt mulle näkku vaatas ja kogu maailma
üle irvitas! Ma sisistasin vihaselt, pöörasin ringi ja ruttasin tagasi küla
poole nii kiiresti kui sain.

 

***

 

            Verevad
sõrmkübarad seisid öövaikuses, õied raskemeelselt alla suunatud, varte poole,
mis olid lehtedest enamjaolt puhtaks kitkutud. See oli tõestus, mida ma otsinud
olin. Ma lähenesin aiale ettevaatlikult. Ma nuusutasin lilli oma keelega,
puudutasin maapinda nende ümber, lasin oma keelel täie eest töötada. Kerge lohk
siin, õrn lõhnamolekul seal ja mu kahtlused said kinnituse.

            Maapind
andis mulle teada, et keegi tuli aia poole. Ma 
peitsin end tihedate lehtedega põõsa taha. Mu silmade ette tuli olend.
Inimsuuruses haldjas. Ta kummardus ja kitkus  allesjäänud sõrmkübara lehe, muljus selle
pöidla ja nimetissõrme vahel ja tõstis selle nina juurde. Ta hingas toksilist
leheauru sisse. Seejärel pani ta lehe oma keelele ja maitses seda, sumin juba
pead täitmas. Ma vajutasin oma pea vastu kasvavat rohtu. Täiskasvanud haldjas,
sõrmkübarauimas. Regulaarne kasutaja, teda lähemalt vaadates. Kujumuutja. Ma
oleksin pidanud seda teadma, oleksin pidanud kahtlustama sellest hetkest
saadik, kui habekakk mulle rünnakust rääkis.

            Haldjas
kitkus teiselt sõrmkübaralt veel paar lehte ja suundus Metsa poole, närides kõndides
lehti. Ma järgnesin talle ohutust kaugusest. Ma polnud kindel, mida teha. Ma ei
tahtnud talle vastu astuda – sõltlased olid parimal juhul äraarvamatu
käitumisega ja halvimal juhul täiesti sõgedad. Ma ei tohtinud teda silmist
kaotada, kuna ma pidin teadma, kuhu ta läheb. Ma ei saanud tema järgmist ohvrit
hoiatada, sest ma ei teadnud, kes see oli.

            Prõks!
Oks murdus mu keharaskuse all. Haldjas pöördus kiirelt ja nägi mind. Ma
peatusin ja oigasin sisemiselt. Vähemalt
nüüd teame, kes järgmine ohver on, ütlesin enda ette. 

            „Ah,
madu,“ ütles haldjas kõrgel häälel ja tippis kikivarvukil minu poole. Ma
hoidusin tema ebaloomulikult suurtesse silmadesse vaatamast. Liiga palju
hullumeelsust säras neist vastu. Kerisin end rünnakuasendisse, loiult ja
nõrgalt. Mu silmade ette tõusis kujutis kuuseokstel lebava Feruse ribastatud
kehast.

            „Ja ma
mõtlesin, miks mu selgroog kiheleb. Alati usalda oma selgroogu!“ jätkas haldjas
lustakalt. Ma saatsin pilgu alusmetsa poole. See oli siin tihe, juured ja oksad
ja lehed moodustamas läbitungimatu tihniku. Mul polnud kuskile põgeneda. Haldja
silmad läigatasid ja pupillid suurenesid ohtliku kiirusega.

            „Ja
mitte tavaline madu!“ kiljatas haldjas äkitselt. Ma laskusin maapinnale
lähemale. Nüüdseks oli ta juba märganud mu ebaharilikku pikkust ja ebaõiget
nahamustrit. Ma teadsin, mis järgmiseks saama hakkab.

            „Libamadu!
Vana libamadu! Süüdimõistetud Boringal!“ kiljus haldjas. Tema hääl läbistas mu
naha ja lihased, muutes nad püdelaks.

            „See oli
kaua aega tagasi,“ ütlesin, sõna „süüdimõistetud“ mu teadvust torkimas. Haldjas
naksutas keelt ja tema taskust lendasid välja teravad läikivad esemed ja
kinnitusid ta sõrmedele. Hõbedast küüned. Käsitsi valmistatud ja äravõetavad
hõbeküüned. „Ma olen oma võla kogukonna ees ära maksnud ja ma pole kunagi
ühtegi libamadu loonud,“ suutsin öelda, samas kui mu silmad hetkekski ta uutelt
lisanditelt ei lahkunud.

            Ma
rääkisin tõtt. Pärast seda häbiväärset juhtumit mõni aeg pärast Metsa jõudmist
olin ma käitunud eeskujulikult. Ma hoidusin paaritumisest, ei tapnud lõbu
pärast ja ei siuelnud amokki neil kuumadel suvepäevadel, kus iga mu keharakk
karjus verejanust. Ma teadsin, et see kõik oli asjata. Mitte keegi ei saanud
mind tagasi muuta. Ma jään alatiseks äraneetuks ja libaelukaks.

            Haldjas
sööstis minu poole ja ma kerisin end tema ümber, pigistades teda kogu oma
jõuga. Ta itsitas ja muutis end pulliks, seejärel lõviks, elevandiks,
krokodilliks ja võitles igale loomale omase oskuse ja jõuga. Varsti ma
veritsesin ja kohtades, kus tema hõbeküünised mind kratsisid, tundsin ma
põletavat valu. Need küüned pidid sisaldama lisaks hõbedale ka midagi muud,
sest hõbe ei tee mulle midagi, aga ma suutsin teda oma raudses embuses hoida.

            Haldjas
muutis ennast taas – seekord libahundiks. Mitte suvaliseks libahundiks, vaid
selleks, keda ma olin varem näinud, tihnikus, kuuseokastel, putukatega kaetult.
Ma sisistasin ja pingutasin oma haaret. Haldjas ahmis õhku ja ma pigistasin
veelgi tugevamini. Raevuka kriiskega muutis ta end libanahkhiireks. Ma ei
suutnud end piisavalt kiiresti liigutada ja ta pääses mu haardest minema. Ma
kukkusin metsarajale maha. Kui ma üles vaatasin, tundsin ma ära nahkhiire
tiibade kuju, tema tundliku nina, vasaku kõrva, mis oli paremast kõrvast veidi
väiksem. See oli täpne koopia Doniast. Siis ma mõistsin. See haldjas, see
koletislik mõrtsukas, sai muutuda vaid nendeks loomadeks, kelle ta tapnud oli.
Ma sirutasin end välja, lastes lihastel hetkeks lõdveneda ja vaatasin, kuidas
nahkhiir minu kohal ringe tegi.

            „Mida
libaelukad sulle teinud on?“ küsisin ma temalt. „Haldjad polnud Suurde Libadikesõtta
kaasatud! Me pole kunagi ühelegi teie seast haiget teinud!“

            „Ma
tean, aga libaelukad on nii ilusad! Mulle meeldib teiega mängida! Teie veri on
nii punane ja lõhnab nii hästi!“ vastas haldjas. Läige tema silmades muutus
tugevamaks ja mul oli raske vaadata, kuidas mulle nii tuttavates silmades säras
maniakaalne sära. Donia oli olnud nii õrn, nii hooliv. Värin läbistas mu keha.
See seal polnud Donia. Nahkhiir, kes minu kohal tiirles, oli mu sõbra vildak
koopia.

            „Sa oled
nõdrameelne,“ ütlesin ma, valmistades end rünnakuks ette. Ma pidin selle hullu
sõrmkübarasõltlase peatama, kasvõi ainult selleks, et oma sõbra eest kätte
maksta.

            Haldjas
tiirutas endiselt mu pea kohal. Kas ma kujutasin seda ette, või tema hingamine
oli muutunud raskemaks? Ma jälgisin teda üksisilmi. Jah, tiivaviibutused
muutusid aina aeglasemaks ja tiirud suuremaks.

            „Sõrmkübaramahl
on oma mõju kaotamas? Ehk vajad sa uut lehte?“ mõnitasin haldjat. „Või olen ma sinu
jaoks liiga tugev?“

            Kõlas piinakarje
ja haldjas muutis taas oma kuju. Niipea kui ta seda tegi, vedrutasin ma end
üles ja püüdsin ta kinni. Ta oli end roolinnuks muutnud, et kiiresti minema
pääseda, aga see oli tal liiga kaua aega võtnud. Ma lajatasin linnu maapinnale
ja neelasin ta seejärel alla. Mu kaelalihased purustasid ta luud ja ma ootasin.
Minu sees jäi kõik vaikseks, välja arvatud valukihelus, kus roolinnu hõbeküüned
asusid.

            „Ma
loodan, et sa ei saa sellest seedehäiret,“ ütles hääl minu kohal. Ma vaatasin
üles ja nägin kassikakku, kes oksal istus. Suuremat sorti lind,
melodramaatilise ilmega.

            „Ma
oleks ta ise ära söönud, kui sa poleks teda kinni püüdnud,“ sõnas kassikakk,
avas tiivad ja liugles minu ette teele.

            „Aga
muidugi,“ vastasin, irooniat varjamata.

            „Sa
seadsid end suurde ohtu, Boringal,“ jätkas libalind. „Sa oled ära teeninud nii
oma tribuudi kui ka kõikide libaelukate tänulikkuse.“

            Tundsin,
nagu oleks tonn märgasid puuhalge mu peale kallatud ja ma lamasin selle tunde
all purustatult. Liikumine ja isegi rääkimine oli raske.

            „Sa
pigem palveta, et ta mind oma hullusega ei nakatanud. Poleks just kena, kui ma
korraga sõrmkübaralehti hakkaks sööma ning öösiti Metsas ringi hulkuma ja
libaelukaid tapma,“ ütlesin. Kassikakk kõkutas naerda, tegi tiibadega paar
tugevat liigutust ja tõusis lendu. Enne puude kohale tõusmist tegi ta minu
kohal paar tiiru.

            „Maga
hästi, Boringal!“ hüüdis ta puude kohalt. „Mets on tänu sinule taas ohutu paik!“

            Kui ma
koju jõudsin, oli hirmunud pruun jänes seotud mu koopa kõrval kasvava puu
külge. Libahiir ootas mind vee, salvide ja linast sidemetega. Ma teesklesin, et
ei näinud jänest ja lasin hiirel oma haavu tohterdada. Seejärel asusin teele
libanahkhiirte koopasse. Mul oli sõber, keda leinata.











Jutt: Õnn elab kuu peal (Anneli Vilbaste)

            Väike Rinerdon
oli emata kasvanud, ent mitte orb. Tal oli kokatädi, muidugi oli isa... oli Hämarikupiiga,
ehkki tüdruk ise oleks vahest võinud väita, et hoopis temal on Rinerdon. Ning
Kutt oli endiselt temaga.

            Muidugi olid Rinerdonil
ka teenijad, no ta isal vähemalt, ja kaks külatäit inimesi, kes kõik talle
ainult head soovisid. Kui see ta ema oleks tagasi toonud - Rinerdon oleks küll
kõik muud inimesed hea meelega ära minna lasknud või neil oma vaenlasteks
lubanud hakata, kui see ta ema oleks tagasi toonud, aga nõnda need asjad elus
ei käi. Niisiis pidi ta rahule jääma sellega, mis saadaval. Teenijad ja mõned
koduloomad, kodu ja mänguasjad. Kutt, rohkem kui mänguasi; ema meisterdas enne
Rinerdoni sündi selle (ta?) just poja jaoks, praeguseks oli mängukaru juba
mõnest kohast viledaks kulunud, ent seetõttu veel palju tõesem; Rinerdoni tegus
salarelv kõigi ähvardavate hädade vastu, ema hingusega pühitsetud kaitseloom.
Isa, kes hoolitseb kõige ja kõigi eest – Rinerdoni eest sealhulgas samuti –
ning sõbrad. Sõber. Hämarikupiiga.

            Varemalt, kui
väike Rinerdon oli alles tõepoolest pisike – nüüd oli ta juba kuueaastane ja tegeles
parajasti visalt nime külge kleepunud täiendist lahtisaamisega – võttis isa
majja noori lastega teenijaid ning kutsus naabrusest pidude ajal vara ja
seisuse poolest sobivaid lastega peresid külla, et poiss end üksildasena ei
tunneks. Nii kaua, kui Rinerdon mäletas, oli ta sellest hoolimata, jah, võis
vast lausa öelda, et selle tõttu, ikka üksi olnud ja omaette hoidnud,
olnud isemoodi, püüdmata sugugi teistest erineda, silma torgata või tähelepanu
äratada.

            Viiendal
sünnipäeval andis too erisus teravalt tunda. Isa palus poja suurpäevale –
ikkagi aeg, mil poeg jätab ema ja kolib elama meeste korrusele – hulga
auväärsete perede poegi ja mõned tütred kokatädi oli kuulnud, et kutsutud
neidude seas esimene ja tähtsaim oli kohaliku sinni kuueaastane tütar Ledana).
Mitte et Rinerdon poleks juba niikuinii emast ilma ning selle rõhutamine tundus
lausa mõnitusena.

            Kokku tuli
peole paarkümmend poissi, viimne kui üks Rinerdonist vähemalt kolm aastat
vanem, kõige uhkem lausa kümneaastane. Neidusid ei tulnud, selle üle paistis
poistekamp kergelt nördinud, ent peagi unustati tüdrukud sootuks. Isa pani
julgus-, osavus-, õnne- ja rammumängude võtitjatele välja uhked auhinnad
rüütlipiikidest taskunugadeni; kokatädi valmistas suhkrukringli, vorpis
vannitäite viisi lihapalle, segas kokku kastmeid ja küpsetas lahtisel tulel
Rinerdoni lemmikrooga: maisitõlvikuid. Õhtupoolikul andis ülemjääger poistele
odad ja kutsus kõik endaga grislijahile.

            Seni peaaegu
talutavalt kulgenud päevast sai paari tunniga luupainaja. Rinerdon ei teadnud,
kust tuli mõte poisikeste kamp päris jahile kaasa võtta, ent külalised olid
ideest vaimustuses ja tema soov koju jääda pälvis vaid pilkeid. Niisiis
ratsutasid kütid Nõlvametsa, igal täiskasvanul poisike sadulal, seadsid
varitsuse üles ja panid poisid võsasse valvesse.

            Näis, et kõik
peale Rinerdoni nautisid särgi alla pugevat külma, õudsevõitu metsahääli ja
mägedelt kostvat mürinat. Suuremad poisid teadsid kõnelda, et see olevat El
Yarah, Maailmaloom, kes end mägede all keerab. Rinerdon püüdis uinuda ja
unustada, ehkki magamajäämine oleks teda lihtsalt lapsena näidanud ning ta isa
südant kurvastanud. Juba vajusid hääled udude alla, päästev uni oli
käeulatuses.

            Korraga
lõikasid pasunad vaikuse ribadeks. Ahelikusignaal! Jaurates ja lärmates
kargasid kõik püsti, Caterron vehkis odaga nagu hullumeelne ning Andros huilgas
lakkamatult: „Karuu-garuuh!” Paanikas grisli tormas üle poiste, Rinerdon
märkas, et karu ägas peaaegu inimlikult, kui ta vasak jalg möödudes nende
tillukesse söepesa-lõkkesse sattus ja selle kustutas.

            Kütid kihutasid
loomale järele, Rinerdon nägi isa kõrgejalgset morghet ja tundis ära ülemjäägri
suure tumeda ratsalinnu, kelle noka servahambad olid grisli omadest palju
teravamad ja suu haises nagu kuus nädalat mädanenud sisikonnarapped.

            Grislil polnud
mingit võimalust. Vaevu klaasi jagu hiljem oli ta kinni võetud ja seotult laagrisse
lohistatud ning poisid jagasid omavahel itsitades ta veel suusolevaid, kuid
selgelt mitte enam karule kuuluvaid hambaid ja vedasid millegi peale kihla –
Rinerdon ei kuulnud hästi ega tahtnudki kuulda. „Ema poleks niisugust asja
sallinud, ta poleks seda ealeski lubanud,” mõtles end tema peas üks õnnetu
mõte.

            Rinerdon oleks
tahtnud plika kombel pillida. Tundus karjuvalt ebaõiglane tappa karu, kelle
ainus süü on elusolemine. Aga hullem oli veel tulemas. Ülemjääger tõmbas
Rinerdoni karu juurde ning ulatas vereoda, mehe nägu oli õel ja näljane, tema
armastas verevalamisi ning vaatas alati naudinguga viimase hetkeni pealt, kui
keegi suri. Rinerdon ei uskunud oma silmi; „Miks mina, kuidas... ma ei taha
ju...” Ja meeleheitlik palve: „Aidake mind ometi keegi!”. Karu vaatas talle
otsa nagu õpiks teda ära tundma. Rinerdonil läks süda pahaks.

            Poisid
alustasid skandeerimist: „Tapa karu, tapa, löö sisse, südamesse sisse, veri
kuumalt maasse voolaku, karuu-garuuh!” Kannupoisid liitusid ekstaatilise
hõikumisega. Kõrge lõpuga ruuh-kiljatuste kiirenev rütm hävitas midagi
Rinerdoni hinges. Ta oli valmis ära jooksma, iseend või ülemjäägrit odaga
lööma, nuttes oimetuks tombuks vajuma. Kusagil teadvusetuse piiril rabeles
üksik mõte pääsemisest, mingist luuletusest, ema olevat seda armastanud,
luulerida keeles, mida siin maal keegi ei oska ja mida kokatädi puudulikult
mäletas. Laevast, mis on läinud ja sellest, et nüüd pole siin midagi vaadata.
Ja pole midagi uskuda, sest tolles veidras keeles olevat usk ja nägemine
üks ja seesama. Rinerdon otsustas. Ehkki talle hiljem isegi ei meenunud, mis ta
õieti oli teha mõelnud, sai ta selle otsuse läbi äkki suureks... täiskasvanuks.

            Ta oli
otsustanud lüüa oda oma südamesse, mitte jonni või kättemaksu nimel, vaid et ta
ei peaks poiste ässitavat koori enam iial kuulma. Ja siis, sel hetkel, mil
hääled vaikisid, jõudis kohale viimane isa kutsutud külaline, printsess Ledana
sinn Ceringa, suurvalitseja emapere järeltulija.

            Kutsar ja
seltsidaam tõid printsessi tõllaga otse laagriplatsile. Vere, surma ning
tapmisootuse läbi elavaks saanud poisikeste jaoks oli kaunis, habras tütarlaps
oma hõbeda ja mäekristallidega ehitud juuste säras ning haldjalampide imelises
soojas hiilguses kui surmaeelne õndsusehetk, mil hing enne keha viimast
agooniat end maiste suhete sõltuvusest vabastab. Poisid ei märganud printsessi
saatvat sõjasalka ega täiskasvanute jahmatust. Ning ainult Rinerdon pani tähele
tüdruku murelikult taevast uurivat pilku, kui too talle lähemale astus.

            Grisli oli kui
tume vari ja printsess näis mahedas valguses taevase olendina, õhuilmade,
helkpilvede ja igavese sära kandjana. Nende ümber kõnelesid aukartusest
madalaks ja kähedaks surutud hääled, tervitasid üllast printsessi, tõotuste
neidist, kristallsilmset Ledanat, pobisesid häid soove, kogelesid vabandusi,
tutvustasid Rinerdoni ja teisi poisse, anusid soosingut ja head pilku. Tüdruk
aga vaatas Rinerdoni ja karu, siis uuesti poissi ja taas karu. „Oled sa lubanud
ta ohverdada?” küsis printsess, silmis arusaamatud varjud. Rinerdoni hääl oli vaevu
valjem kooruva tibu piuksumisest, kuid eneselegi ootamatult mõistis ta
küsimuse taga peituvat järgmist küsimust, mille vastust printsess tegelikult
vajas: „Ei, ja ma ei taha tappa.”

            Printsess
tõstis käe ja pillas vahkvaikusse kümme sõna. „Isand Rinerdon lubab Grislil
minu rõõmuks edasi elada! Olgem õnnelikud!” Ta hääl kõlas nagu märg siid,
millesse põllutöölistest emad palaval päeval lapsi mähivad. Rinerdon lõi
hulljulguse uhas oda grisli köidikutesse. Karu vabastas end aegamisi, Rinerdon
astus kui unes eest, suur elukas lonkas mägede poole tagasi... ning korraga
kisasid siririsid eriti valjult, lõkketuled tõusid praginal külmade tähtede
poole ja vilepuhuja alustas Rahulaulu. Printsess soovis Rinerdonile mehist
meelt, poiss kogeles midagi vastuseks...

            Hiljem, kui
Ledana polnud Rinerdoni mõtetes enam Kristallsilmne Printsess, vaid sõber Hämarikupiiga,
sai Rinerdon aru, kui osavalt oli tüdruk talitanud. Jättes mulje, et tema palus
karu ellu jätta, tagas ta Rinerdonile südamerahu ja kõrvaldas võimaluse, et
keegi poissi narrida söandaks.

            Oh, naabrite
jahilembesed pojad ilkusid Rinerdoni kallal sellegipoolest, ent vähemalt tol
esimesel sünnipäevajahil jäeti ta rahule; tegelikult sai poiss lausa järgmise
sünnipäevani hõlpu. 

            Printsess
äratas Rinerdonis – vahest tänu tollele ootamatule suurekssaamisele – mitte
poisikeselikku ärplemissoovi, vaid kättesaamatu poole küünitavat kibedat
igatsust ja valmisolekut tüdrukut teenida. Ta ei tahtnud tõestada oma julgust,
ei proovinud olla huvitav või kõiketeadev, ent kui printsess oleks vajanud tema
elu, oleks ta kõhklemata surmahaigrut hüüdnud. Printsess viibis peol vaevu
kolmveerand tundi, ometi mäletas Rinerdon tema häält, ripsmetest põsele
langevat sakkjoont, valuvarjulist kulmukortsutust, uurivat pilku ja
veriapelsinide ergastavat lõhna ta käel...

 

 

            Sünnipäeva
järel muutus Rinerdoni elus väliselt vähe, kuid tema sees toimus lausa muutuste
plahvatus. Isal polnud sugugi mahti pojaga rohkem tegeleda, kui ta niigi oli
teinud, ja kuna poiss ju emaga koos elada polnud saanudki, ei pidanud isa
vajalikuks ka tema toa väljavahetamist. Poiss ilmutas veidi rohkem huvi
maakonnalinna ja kohaliku rahva tegemiste vastu, isa arvates oli seegi
edasiminek. Vahest poleks ta olnud nii rahul, kui oleks teadnud pojas tärganud
ühiskondlike huvide sügavamat põhjust: armastust printsess Ledana vastu. Aga
võib ka olla, et see oleks teda veel enam rõõmustanud; oma loomupärast leebust
häbenev ja sõnades kindlalt karmi kasvatust pooldav mees ei mäletanud oma
nooruse tähtpäevi ja sõlmaegu ega oleks ehk poja tunnete etteruttava küpsuse
üle juurdlema jäänudki.

            Alguses mõtles
Rinerdon elu otsani printsessiga kohtumise mälestusest elavat: ta ei tahtnud
süüa, peaaegu ei maganud, jäi unelema keset õppetundi... Ent kaks kuud hiljem
sõitis isa linna ja Rinerdon pidi kaasa minema, et isa saaks talle harjutuste
tarvis mõõdu järgi esimest hõbeturvist tellida. Oli väikese külvilaada aeg,
hõllandkuu-eelne nädal pealegi, tänavad ja platsid täis sagivaid inimesi,
muusikat ja toitude-jookide lõhna. Kui Rinerdoniga vajalikud toimingud valmis,
lubas isa tal omaette ülalinna piiril asuvasse Rõõmusuu võõrastemajja jääda
ning läks oma teed. Rinerdon hulkus natuke aega ringi, magas siis hea pika
lõunaune ning ärkas õhtul õige hilja. Veidi allpool oli pidu täies hoos: oli
kuulda rahvahulkade hõikumist, aeg-ajalt kostis tuppa ilutulestiku raginat ning
trummide ja bambusvilede keerlevaid viise.

            Rinerdoni ruumi
aknad olid siseõue poole, kus aga suurt midagi ei toimunud. Äkki tärkas poisis
uudishimu ning tal tekkis ogar lootus printsessi näha. Ta ronis ülakatusele,
kuhu tegelikult lapsi ei lubatud, ent kust võis näha ka paleed, ja tal vedas:
katusel oli tõesti pidu peetud, aga praegu polnud seal kedagi. Tornist paar
maja edasi asus Vana Müür, mis viis otse palee aedadeni, ja kui Rinerdon, ise
ka oma julgusest üllatudes, müüriharjal edasi ukerdas, nägi ta endast mitte
palju pikemat poissi aia poolt endale vastu ronimas. Poiss oli osav,
Rinerdonist palju liikuvam, ja sama otsustav, ent nüüd jõudis ta ummikusse –
Rinerdoni esimene ja võõra viimane ronimisväljakutse oli kahemeetrine sile sein
kohas, kus palee maad lõppesid ja linnale kuuluv kaitserajatis algas. Rinerdon
hõikas vaikselt ning sirutas poisi ülesaitamiseks oma vöö otsa. Too ronis üles
ja kallistas Rinerdoni tänutäheks. Rinerdon tundis end korraga väga elusalt
õnnelikuna, sest müürinukile hiivatud poiss oli... printsess Ledana.

            Täiskasvanutel
oleks nüüd järgnenud hiigelpikk selgituste ja uurimise jada, aga olles lapsed,
võisid mõlemad kohtumisest lihtsalt rõõmu tunda. Ledana jutustas, et on
Kuuneelaja nälga kontrollimas. Rinerdon oli Kuuneelajast ainult põgusalt
kuulnud; ema oli kokatädil kindla sõnaga ära keelanud oma pojale, see tähendab
Rinerdonile, teatud lugusid jutustada, ja see oli üks neist.

            Rinerdon
mõistis, miks, kui Ledana talle kogu loo ära rääkis. Printsessi loogilised
järeldused ajasid Rinerdoni kuklas juuksed püsti.

            Kuuneelaja ei
soovi tegelikult kuud neelata ega isegi tee seda päriselt, Ledana oli ise astronoomiatunnis
Haldjapeeglist näinud, et kuu on ikka sama suur, ainult kuidagi varjus. Mida
Kuuneelaja tegelikult tahab, on inimeste hinged. Kunagi ammu olevat
ettevaatamatu kuningas oma hinge sõjakäigu edu eest „kellele tahes” lubanud,
kes teda kuuleb ja aidata saab, ja keegi õel võlur oligi talle appi tulnud.
Rinerdoni üllatas, kui tige printsess tolle auahne kuninga peale oli, ent kui
tüdruk edasi rääkis, sai ta sellestki aru.

            Pärast edukat
sõda tahtis kuningas oma võite nautida, võlur aga vajas ta hinge, et saavutada
ülemvõimu teiste vägevate seas. Nähes, et kuningas võla tasumisega ei kiirusta,
küsis võlur kuningalt loa tema hinge kuninga une ajal unenäos rändama saata.
Sellega oli kuningas nõus, ja võlur saatis ta hinge alamate – teenijate ning
linnainimeste, aga viimaks isegi kuninga enese naiste ja laste – hingi välja
rebima ja tema teenistusse tooma. Võib arvata, et kuningas sai aru küll, mida
ta tegi, kuid tema elamissoov ja võimuiha olid süütundest suuremad. „Alamad
ongi ju ainult valitseja jaoks olemas,” ütles printsess sülgamisi; see oli tema
noorust arvestades hirmus ja valus vaadata. Kuningas elas ja elas ning oli
sõdades alati võidumees, tema sõltlased aga kuhtusid, sest öö on antud hingele
rahunemiseks. Sellest sai Rinerdon aru küll. Kokatädi ütles igal õhtul viimast
tööd tehes: „Ja ongi jälle hingetõmbeaeg, aitüma tänase päeva eest! Andku öö
jaksu ihule ja hõlpu hingele!”

            Hinged, kes
öösiti kuninga käsul võlurit pidid teenima ning päeval oma tavalisi
töötoimetusi tegid, jäid otsa, nende kehad said haigustest muserdatud ja lisaks
hakkasid seal riigis levima hingede haigused, hullumeelsus ja vaimupimedus,
mida muidu meie maal üldse ei tuntud. Ja mõnikord surid need hingehaiged
inimesed öösel suurtes piinades.

            Üks heasüdamlik
noor poiss nimega Maasikapuu, kelle õmblejast ema oli ka nõndaviisi haigeks
jäänud ja hinge heitnud, hakkas asja uurima. Ta sai järele mõeldes aru, et ema
just siis väsima hakkas, kui teda lossi teenijalastele kleidikesi õmblema
kutsuti. Ema oli öelnud, et kuigi tööd ei ole tavalisest rohkem, on paleeteenri
elu ikkagi keeruline ja kurnav. Maasikapuule tuli aga meelde, et just pärast
kuningale esitlemist algasid emal õudsed unenäod ning tekkis too suur üha
süvenev väsimus.

            Rinerdon tundis
sel kohal, nagu oleks printsess talle ta oma lugu rääkinud, sest ka tema ema
olevat teda oodates õudusunede käes kannatanud ja päeviti üha väsinum olnud.
Seni oli poiss alati arvanud, et ema oli tema või tema sünni pärast muretsenud,
arvanud seda meeleheitlikult, kangekaelses lootuses, et pole ema surmas siiski
otseselt süüdi. Ema, kes samuti oskas hästi õmmelda ja tikkida – sageli said
teenijate lapsed temalt kingiks rõivaid või tikitud paunu – oli nii elus kui
surmas just nagu Maasikapuu ema noorem ja kõrgemat päritolu teisik. 

            Ledana jutustas
edasi, kuidas Maasikapuu kuninga tegemisi tähele panema õppis ja viimaks välja
selgitas, mis kokkulepe kuningal võluriga on. Poiss rääkis oma avastusest
preestritele ja linna-ametnikele, ent keegi ei söandanud kuningat milleski
süüdistada, veel vähem talle vastu hakata.

            Siis rändas
Maasikapuu („...ja mõtle, ta polnud palju vanem, kui mina praegu, puhta laps
alles,” kinnitas Ledana) ühe võimsa Tuulesortsi juurde ning õppis mitmeid
tarkusi. Kui Maasikapuu tagasi tuli, oli ta küll valmis kuningale vastu astuma,
aga mitte võlurile, kes oli vahepeal allutatud hingede arvelt palju väge
kogunud. Siiski sai Maasikapuu kuningast jagu ning võlur aeti ka viimaks
preestrite ühisel jõul pagendusse.

            Kuningas, kes
oli selleks ajaks elanud juba kaks korda üle oma õige ea, pudenes Maasikapuu
kunstide tõttu põrmuks, kuid see tuli kuningale kasuks, sest nüüd ei leidnud
surmahaigrud tema hinge üles. Ehkki tema riik langes ja pere oli otsa saanud,
hulgub kuningas endiselt öösiti, mil ta eluajalgi võluri heaks oma röövlitööd
tegi, ringi, otsib hilisel ajal väljas hulkuvaid lapsi ja viskab nende
hingedesse varje. Täiskasvanute hingedele ta ligi ei saa, kuid lapsed on oma
pehmete hingedega talle nagu suhkrukomm.

            Ledana vaatas
Rinerdoni oma suurte (liiga suurte!) ja kuidagi ahastavate silmadega ning poiss
tundis, et printsessi sõrmed (mil moel need küll üldse tema pihku olid
juhtunud?) värisevad. „Ära käi öösiti väljas, vähemalt mitte siin, linnas, sest
see on just unekuninga vana kantsi asupaik. Kui kuu on selge, siis pole olukord
veel nii ohtlik. Siis on kuningas oma saagi kätte saanud ja magab täissöönuna
keldrite pimenurkades või üksildastes trepialustes. Kui sa näed, et kuu mattub
hämu sisse ja kahanemise ajal ka tumedamaks muutub, on kuningas näljane ja sööb
suures näljas kuu õnne. Ta ei saa sellest kõhtu või hinge või kuhu ta oma toidu
ka paneb, täis, ent kuuvalgus võib selle pärast kahaneda; aga kui kuu enam
valgust ei anna, saab inimeste õnn maailmast otsa ja ühtki lampi pole enam
võimalik süüdata. Siis on nii, et kui Päike mere taha läheb, on kõikjal
pimedus, ja kuningal on jälle võim kõiki hingi kokku ahnitseda.”

            Rinerdoni kurk
kuivas. „Miks ta neid hingi nii väga tahab?” Ledana kõhkles: „Rosaura ütles, et
unekuninga hingekönt tegi võluriga uue lepingu. Kui ta toob võlurile kolm korda
nii palju hingi, kui ta neid elu jooksul tema teenistusse röövis – ühe osa võlurile
kasutamiseks, teise töölunaks ja kolmanda selleks, et võlur neist talle uue
keha valmistaks -, koob võlur talle uue keha. Kuna see keha pole iial sündinud,
ei saa preestrid ega surmahaigrudki talle enam midagi teha ja ta võib elada
igavesti, kui ainult Päike talle otsa ei juhtu vaatama.”

            Rinerdonil oli
tunne, nagu oleks ta süda talle äkitselt liiga suur. „Mida siis teha?” küsis ta
katkeval häälel. Ledana surus ta kätt: „Kõigepealt: kui näed, et väljas on kuu
imelikuks muutunud, põgene surnuaeda või kõugupuude manu – seal kuningas olla
ei julge – praegu ta veel kardab, et surmahaigrud võivad teda märgata ja kaasa
viia. Aga mul on veel üks plaan, minul ja minu kaaslastel. Kui kuu hakkab
kahanema ja on tuhmimaks jäänud, käime meie väljas ning laseme unekuningal oma
hingi süüa. Ta on loll ja ahne ega viitsi minna valgust neelama, kui on ometi
nii-nii maitsvaid lapsi, keda rebida. Ja ma olen kindel, et kuuvalgus teeb
talle haiget, no kõrvetab või kraabib mingil moel, kui ta seda sööb. Kui ta
valgust ei neela, ei saa ta täiskasvanute hingedele ligi, aga laste hingedest
ei saa talle uut keha ega võlurile tööorje, nii et maailm pole ohus.”

            Rinerdon vaatas
Ledanat, täis imetlust ja õudu. Ta teadis, et printsess ei peaks tingimata ise
tänavatel patrullima, ent ei saanud midagi öelda – Ledana oli lihtsalt liiga
ustav, kaunis ja sõbralik. „Kas mina ka võiksin aidata?” küsis Rinerdon viimaks
tasakesi. „Ma küll ei tea, kas ma söandan, aga ma olen valmis proovima...” 

„Ei,” vastas Ledana, „Sellest on kasu ainult linnas. Ja ainult
siin kaovad vahel öösiti väljas olnud lapsed ära või jäävad suurde palavikku ja
lähevad hulluks ning surevad. Sest siin on unekuninga lepingulinn ja tema
võimsaim paik. See on ta kuri hingekönt, mis meid haigeks teeb.”

            Tüdruk astus
müüri äärde ja vaatas kuud, mis oli veidi ähmane nagu äsjanutnu pilk. Ta
naeratas ettevaatlikult ja võttis Rinerdonil uuesti käest kinni. Nad seisid
kaua niimoodi käsikäes ja Rinerdon otsustas suureks kasvades kindlasti
Maasikapuu üles otsida ja välja uurida, mil moel unekuninga asukoht
surmahaigrutele teatavaks teha. Ja siis võib-olla vaatab Ledana talle otsa ning
naeratab nii, et ta silmis pole varje.

            „Ma tahan
sinult midagi paluda,” lausus Ledana, kui ilutulestiku ragin üle taeva uhas.
„Luba mulle, et kui ma olen viga saanud – ma mõtlen, kuninga poolt viga saanud
ja sa oled aru saanud, et mu hingest ei ole enam kuigi palju järel... Luba
mulle, et siis tapad sa mu ära ja kutsud surmahaigru mu hinge järele. Ma ei
taha olla mingi ööhiilijast poolehingeline. Kas lubad?” „Luban,” ütles Rinerdon,
ja uskus seda ise ka. „Aga alles siis, kui sa oled tõesti suremas, mitte
varem.”

            Nad istusid
katusele, ja kui purupurjus pidulised majadesse voorima hakkasid, tõusis Ledana
püsti. „Ma otsin su üles,” lubas ta, ja Rinerdon lootis kõigest hingest, et
printsess tuleb tema juurde ka varem, mitte alles siis, kui on oma hinge
kaotamas ja surmahaige.

            Ta saatis
Ledana lossi poole tagasi, aitas tüdruku seinast uuesti alla ja saatis
ootamatus uljuses tüdruku poole õhumusi. Ledana tegi õukondliku kummarduse
otsekui oleks poiss talle lilleoksa või lehviku ulatanud, ent kui Rinerdon oli
juba lahkumas, sirutas Ledana käed tema poole ja sosistas: „Hei! Mul on
tegelikult väga hea meel, et sa ei ela linnas ega saa patrullimas käia. Lileyna
on juba surnud. Ma tahan, et sina ellu jääksid!” 

Taas tundis Rinerdon, et süda on talle liiga suur. Arvatavasti sai
see kopsudelt ruumi, sest Rinerdon suutis hingata vaid väikeste õhusõõmukeste
kaupa. Süda peksles nii, et terve rinnakorv värises, ja südamelööke oli
arvatavasti isegi alla õue kuulda, sest keegi mitte eriti pikka kasvu
tumedapäine mees pööras pea otse Rinerdoni poole müürile ja viipas poisile
sõbralikult ning rahustavalt. Poiss oleks tõsiselt kohkunud, ent märkas mehest
lilleklumbile langevat varju ja mõistis, et unekuningas see igatahes pole.

            Ta käputas
mööda müüriharja tuppa, palvetas pikalt, luges ema salmi (sedasama, laevaga) ja
heitis magama. Unekuningas või mitte, aga tema unenägudes sirutus printsessi
poole arutul hulgal varje ning nende tõrjumine oli nii väsitav, et Rinerdon
alles järgmisel keskpäeval silmad lahti sai, ja siis hakkas ta isa juba mõisa
tagasi sõitma. Linnas olevat teine kordki võimalik pidutsemas käia, aga
morghede koorumise ajaks peab õige peremees ikka ise kohale minema: vermimisel
kaotatud kolme minutit ei tee hiljem ka kolmekümne aastaga heaks. 

            Rinerdon ei
teadnud, et samal ööl oli linnas kahte noort neidu ja kolme noorukit tabanud
tõeline hullus, ja ta isagi ei teadnud, et kaks neist, armastajad, kellel
õsulaada järel pulmad pidid tulema, paari päeva pärast surid, poolhullud
armatsemisest ning pimedad iidpikast ekstaasist. Inimesed rääkisid, et nende
armastus oli liialt kaua kannatama pidanud, ja kui see siis viimaks voli sai,
ei suutnud nad enam tavalisse ellu tagasi pöörduda. 

 

            Rinerdoni
järgmisel sünnipäeval juhtus see, mistõttu poisi saladusteta ja surmkindel
sõprus Hämarikupiigaga algas. Isa kutsus jälle hulga poisse, viis iga eluaasta
kohta, ja nagu eelmisel aastal, nii pidi ka sel korral jaht peo lõpetama.
Rinerdon oleks sellele vastu hakanud, ent tema arvamust ei küsitud ja isa oli
nii palju ära, et poiss teda nädalate viisi peaaegu ei kohanudki. Isal on uus
silmarõõm, oli Rinerdon kokatädilt kuulnud. 

            Rinerdonil oli
sellest üsna ükskõik. Tema mõtetes oli suur kurbus, sest isa oli talle
seletanud, et printsess Ledana ei saa sel aastal tema peole tulla – ei saaks
isegi siis, kui ta mingi lolluse pärast karistusena kohustuslikus korras
käsitööd ja pillimängu ei peaks harjutama. Sest printsess ei tohi nii õrnas eas
üht alamat teisele eelistama hakata ega saa seepärast ühelgi mõisapeol kahel
järjestikkusel aastal käia. Pealegi olevat see olnud tõesti mingi kohutav
rumalus, millega printsess hakkama sai, nii et teda kavatsetakse suure
külvilaada ajal kolmeks aastaks Palgeid Katvate Õdede kloostrisse saata, et ta
järele mõtleks ja oma veast aru saaks. Mis veaga tegemist oli, et osanud
mõisasse sattunud antvärgidki seletada, küll aga sai Rinerdon nende käest
teada, et printsess olla mingi vana legendi pärast sõgedaks läinud ja et
teenijalapsed, kes seniajani printsessiga liigagi suurt sõprust ilmutasid, said
samuti karistada, nii et vahest oli see hoopis mingi köögitüdruku tütrekese
rumalus, millele printsess lihtsalt hoogu andis.

            Isa võttis ühel
õhtul Rinerdoni ette – küllap olid majalised talle ette kandnud, et Rinerdon
printsessi käekäigu kohta igalt linna poolt tulijalt üha uudiseid küsib – ja
kõneles, mis tema oli kuulnud: printsess olla teenijalapsi piinanud ja kaks
tüdrukut olid teda oma õe surmasaatjaks nimetanud. Kui printsess ise mitte nii
raskesti haige poleks olnud, oleks tema eluke võinud ka Kuldpreestrite Kohtu
ees ja sealt edasi tapalaval või Mulli saare Valgete Ravitsejate juures
lõppeda, mitte piirduda lihtsalt kolmeaastase pagendusega veidi ebamugavates
oludes... „Aga sellest, mu poeg, meie ei kõnele, sest kuningas on oma pere pea,
ja tema otsuseid ei ole kellelgi asja arvustada,” kinnitas isa.

            On mõistetav,
et selliste uudiste järel polnud Rinerdonil peo suhtes kuigi head tunnet. Ometi
andis kokatädi endast selgi korral parima, küpsetades maisi ja lihapalle ning
segades ingverijooki. Poiste jahiretkest oleks Rinerdon heal meelel lihtsalt
kõrvale jäänud, aga isa rõõmuks „Ega ma siis mingit poisikeste lustiparki pea,
kus tatikad papa rahade eest meeste moodi vandumas ja elu esimest verevalamist
vaatamas käivad,” oli isa põlastanud, „Kõik on ometi sinu pärast ja sinu
tuleviku heaks!” pidi ta kõigega päri olema. Kuigi tõtt öelda oleks ta isale
hea meelega üsna ebaviisakalt vastu nähvanud, et selle asemel peab tema,
Rinerdon, nimetatud tatikatega metsas vaevlema, ilma et nende papad talle isegi
maksaks.

            Tegelikult näis
seekordne jahiretk alguses isegi lihtsam üle elada, kui eelmine: erakordselt
kuiva ning jaheda ilma tõttu polnud karudest midagi kuulda ja isegi jaaguarid
olid sel aastal mööda ojasid liikuvate kitsede kannul edelasse, haldjametsade
poole rännanud. Poistekamp püüdis jahikire jahutamiseks ning õhtuse lõkke
õigustamiseks kinni paar pekaarit ja ühe ahvi, nüüd vedelesid nad rahulolevalt
lõkke ääres ja küpsetasid kastmega määritud lihatükke. Rinerdonil oli
õnnestunud ahvi tapmisest eemale hoida, ja pekaarisid sööb ta ju niikuinii.
Paraku pidi ka seekord karu viimaks ikkagi mängu tulema.

            Südaöö paiku
läks Rinerdon, uimane ja ülesöönud, oma telki. Mõned poisid olid hakanud
jäägrite omavahelist juttu kuulates Printsessi taga rääkima, ja Rinerdon pidas
arukaks mitte nende kõigiga ühekorraga tülli minna, ehkki pelk Printsessi peale
mõtleminegi oleks pidanud neile tuimadele loralõugadele surma ähvardusel
keelatud olema ja Rinerdon oleks kõigest hingest soovinud neile seda näkku
karjuda. Linnas olevat lausa deemonid laamendamas, kõneles Ardires, linnapoolseima
maaisanda noorim poeg tähtsalt. Arvata võis, et naga kordas teistelt kuuldut,
aga meele tegid need jutud siiski mõruks.

            Mingi iidne
õudus, punaste hingede esiisa või lausa keegi võimas vaimumanaja, olevat
röövinud lapsi ja tapnud noori naisi, kostsid sosinad, ja Printsess olevat
kuidagi selle kõigega seotud. Rinerdon oli isale lubanud, et ei lase naabritel
end valitseja perekonna-asju arutama meelitada, ning õnneks ülehindas isa ka
mõnevõrra Rinerdoni tähtsust (naabritel oli mõisas käies muudki teha, kui vaevu
mehehakatiseks tunnistatud perepojaga poliitikast kõnelda), kuid see ei
takistanud poissi muretsemast. Juba õige mitme nädala jooksul polnud linna
poolt käsitöölisi, kalakaupmehi ega maiustusemeistreid nii kaugele eelmäestikku
suundunud, et nad Rinerdoni isa maadel matkama oleks pidanud. „Vähemalt pole
sel korral karusid liikvel,” mõtles Rinerdon rahuneda ning uinuda püüdes.

           Ta ärkas deemonlikult
õelate häälte peale, mis sosistasid unes ja väljaspool und, tundus, otse tema
kõrval. Rinerdon püüdis varikatuse teise äärde roomata, kuid väljas süttisid
sel ajal värvilised õnnesoovituled ning poistekamba ninamees hüüdis: „Ole
meheks, Rinerdon! On tulnud aeg lapsetembud maha jätta ning koerapoiste
kambast kannupoiste seltsi astuda!” Rinerdon vaatas eredast valgusest silmi
kissitades välja, poisid skandeerisid: „Ri-ner-don mees nüüd on!” ja Rinerdon
pidi une meeltest raputama ning õnnitlejatele pidurooga pakkuma, nii nagu vana
tava ette nägi.

            Isa oli just
selleks puhuks paar eriti peent suupistevaagnat ning aami kanget kalja
hilisemaks ajaks hoidnud ja kõige uhkema koogi samuti lahti lõikamata jätnud.
Rinerdon oli seda küll märganud, ent polnud oluliseks pidanud, nüüd aga pidi
ta tunnistama, et arvatavasti oli kõik toimuv isaga läbi räägitud. Tõesti,
eemalt suurte lõkke äärest paistsidki punetavad ja põnevil meestenäod; nad ei
pidanud sekkuma, kuid Rinerdoni tegutsemist vaadata oli huvitav. Sest too väike
poiss, kivikange kaljumägede mehe ja ranniku leebeima hõimu otsekui ulmadest ja
vahulainest sündinud nõtke naise järeltulija, pidi tulevikus saama nende ja
nende poegade-tütarde valitsejaks.

            Poiss oleks
võinud olla tapjaks sündinud – ta ju rebis oma ema lõhki juba ilmale tulles, ja
teadja värsside järgi näitasid ta sünniviis ning -aeg lähedast sidet surmaga;
preester, manaja või väepealik. Ta oleks ka võinud olla surnud südamega
äraostetav ahnepäits. Vahest hoopis ravitseja... või piripill, kes ei suuda oma
elusolekut iseendale iial andestada. Ja ometi olid poisi otsused meestele, kes
teda siirast huvist või ta isa maavalitseja-kohta jahtides hoolega silmas
pidasid, seni mõistetamatuks jäänud. Teenijad jutustasid temast uskumatuid
lugusid, kuid publiku ees oli Rinerdon näidanud end ainult poisina. Tavalise
lapsena. Sellepärast oligi vaja teda jälgida nüüd, mil ootamatus hariliku kõrvale
tõrjus.

            Vaist, millega
tajume saabuvat äikest või enneolematut häda, hoiatas Rinerdoni ta südames –
oli tulekul midagi kaalutletult vastikut, palju hullemat eelmise aasta
karutapust, ja seekord pole tal pääsemist loota. Poiss teadis, et kui ta nüüd
mingilgi viisil lapselikkust välja näidata söandab, on see suureks häbiks ta
isale... ja mõjub kindlasti tema enda edasisele olemisele.

            Söögiga polnud
muret – kõigil olid tegelikult kõhud ennegi väga täis – ning Rinerdon lootis
juba halvast sisetundest hoolimata jahilaulu ja -tantsu esitamisega ning mingi
jäleda meestejoogi neelamisega pääsevat, ent nii kergelt see ei läinud. Midagi
õudset, midagi salakavalat kumas poiste silmis, kui jahilauluga peale hakati,
aga seda ei oleks Rinerdon kuidagi ette aimanud. Laulu lõpul teatasid
suuremad, ausalt jahiliste sekka kuuluvad poisid: „On aeg suureks saada!”
Ardires astus ette ning pidas sütitava kõne. Ta oli seda treeninud, märkas
Rinerdon, ja külm hirm keeras end ta rinnas. Kõne lõppes jahi ülistusega ning
siis hõikas Ardires: „Jahilised, kuulsin juttu, et meil pole väärikat saaki,
kuna karud jäid mägedesse. Teadke siis, et see pole tõsi! Meie saame oma
karujahi, sest Rinerdon on laulnud suurte meeste jahilaulu ja toob sõpradele
jahiõnne-ohvriks oma kaisumõmmi.

            Trummide kõma
peatus. Rinerdoni telgist astus välja Andros, kilas võidukalt:
„Karuu-garuu-uh!” ja tõstis Kuti pea kohale. Aeg kaotas kulgemise, hetked
venisid tuhmhallilt nagu läbi kliistri. Rinerdon vaatas isa poole, anuvalt,
abiotsivalt... Isa vaatas vastu ja Rinerdon teadis äkki surmkindlalt, et ka
isa võib saada naerualuseks, kui pojale järele annab, ja et isa kardab seda
rohkem, kui pojale hingevalu põhjustamist.

            Suured poisid
mängisid Kuti peal karutapuriitust ja Rinerdoni paanikas mõistus ei suutnud
ühtki asjalikku pääseteed leida. Ta nägi end pikkamööda Kuti järele haaravat
ning Caterron pistis talle vereloitsu alustades oda pihku. „Sinu karu, sinu
veri!” hõiskasid poisid ekstaatiliselt ning unenäolise aegluse ning selgusega
tundis Rinerdon, et kuigi ta eelmisel aastal pääses, polnud seda kauaks, ta
peab oma võla lunastama. Oda kindlamini kätte, teravik üles. Vars ulatus
peaaegu vastu maad. Isa kohkunud silmad – küll ta lohutust leiab, uus naine
toob ilmale palju poegi, kes on „nagu kõik”, ja siin pole niikuinii midagi
vaadata, sest too laev...

            Taamalt kostis
õudne möire, hiigelsuur käpp sirutus varjudest ülemjäägri poole, mehe luud
raksatasid. Tema morghe kisas käredalt – näe, ka temast oli kellelgi kahju! Isa
röökis korraldusi, meestehulk haaras odade ning ambude järele, poisid tormasid
siia-sinna, keegi neist tuterdas otse läbi lõkke ning oigas nüüd väherdes
maas... Viimaks aeti külalised karjana jahimõisa poole liikuma, aga Rinerdon
seisis ikka, oda käes, kõigist unustatud, nagu oleks ta nähtamatuks muutunud.
Kulus vaevu kümme minutit, et välul vaikseks jääks.

            Rinerdon vaatas
ringi. Oru madalamast nõlvast tuli tasasel ühtlasel sammul alla üks õbluke
isik. Kuu helkis tema juustel nagu oleks need veest või tumedast
peegelklaasist, ta oli tuttav ja võhivõõras korraga. Rinerdon oli väga vaikselt
paigal. Inimene, tüdruk tegelikult, astus laialipillutet tule juurde, kükitas
ja tõmbas süte pealt eemale kõrbenudkarvalise tombu, mis veerand tunni eest oli
olnud Kutt, Rinerdoni ainus emast jäänud käegakatsutav mälestus. Poiss võttis
Kuti sülle, ta põsil hakkasid lõpuks ometi veerema pisarad. Silmavesi kustutas
karu seljalt viimase hõõguse.

           Võõras kükitas
maha ja silmitses Rinerdoni keskendunud ilmel. Eimidagiütlevalt. Isegi nagu
ükskõikselt, ja ometi tähelepanelikult. Ootas ta Rinerdonilt selgitust?
Vabandust? Käsku? „Aeg saab otsa,” ütles võõras äkki. Möödunud oli veel üks
veerandtund. „Kas nende kannatused leevendavad sinu omi? Ma olen juba päris
osav teistele valu tegemises!” Rinerdon pilgutas pisarad silmist. „Pole vaja,”
ütles ta, hääl kõlatu, ent kindel. „Nad ei saanud teada, mis juhtub. Ja nad ei
mõelnud. Nad ei mõtle peaaegu iialgi.” Võõras vaatas teda arupidavalt. Rinerdon
tundis äkki hirmu, et on kõnelnud silmakirjalikult. Tüdruk muigas, see oli
uudne rõõmutu naeratus, nii kaugel endise Printsessi küll nukrast, ent ometi
mingil moel naljatlevast, isegi lustakast ilmest.

            „Oled sa
kindel, et asi on mõtlemises?” küsis ta. „Mulle kõlas see küll, nagu nad
lihtsalt ei hooliks. Ja, tead, see pole kohe üldse sama asi...” Vaikus.
Rinerdon tundis, kuidas Kutt elusolendina tema kättemaksuiha tõttu vaevleb.
„Nende puhul on,” ütles ta viimaks kangekaelselt. „Ma arvan, et süüdlane juba
sai oma karistuse,” lisas ta, ning piilus läbi udu ja kustuvate lõkete suitsu
kõrgema oruserva poole, kus suur harkisjalgne morghe tonksis nokaga oma endise
peremehe elutut keha. „Tõsi. Sa oled väga nutikas,” nentis tüdruk. „Ma olen
päris kindel, et just ülemjääger ja tema relvakandja andsid Caterronile idee
tappa mängukaru, kui ehtsat käepärast pole. Aga su isa? Ta teab kõike, ometi
ei takistanud ta su piinajaid,”. „Las ta olla. Ka isa on rumal ega mõtle, aga
praegu on ta rumalus talle õigustuseks.”

            Tüdruk ajas end
püsti, ta nägi välja, nagu teeks liikumine talle haiget. Kui ta minekule pöördus,
sai Rinerdon äkki kindluse. „Printsess Ledana,” sosistas poiss sama vaikselt,
kui tuuletu öö rohusahin jala all, „ma palun sind... kas sa tuled veel minu
juurde?” Ta oli kavatsenud tänada, aga see tundus korraga palju olulisem, kui
jõuetud tänu- või õnnistussõnad. Tüdruk vaatas üle õla tagasi. „Vari... elab
minus,” lausus ta sama vaikselt. „Mu hing on nüüd sama punane kui veri. Aga ma
tulen, kui sa tahad.” Ta hakkas minema, liueldes hääletult oma helkivate juuste
varju all. Rinerdon ei teadnud, kas tüdruk teda kuuleb või kas ta üldse ootab,
et poiss kutset kinnitaks, ent siiski sosistas: „Ma tahan ja ootan ja kutsun.
Tule, Hõbedane Vari, tule, Hämarikupiiga!”

            Pimedusest
ragistas välja keegi suur, ja tormas arusaamatult häälitsedes Rinerdoni poole.
Poiss pidi juba põgenema, kuid mõistis siis, ja pööras end tulija poole. Teda
haarati lämmatavasse haardesse. „Poja...” hingeldas isa kähedalt. „Poja...” Ta
ei vabandanud, lihtsalt ägas, hingetõmbed kiired ja korratud. Veidi toibunud,
ütles ta: „Lähme koju?” Esimest korda kuulis Rinerdon isa poolt väljaöeldud
tegevusplaanis küsivat nooti. Veidi kõhe oli Kutti kaasa võtta ja siiski isa
ees tolle linnul ratsutada. Isa ei paistnud Kutti märkavat või tegi, et ei näe
mänguasja Rinerdoni särgi all turritamas, ehkki tule ja suitsu lõhn oli üsna
tugev.

            Rinerdon
mõtles, kas isa ootab temalt nüüd karu äraviskamist, ja otsustas, et ei tee
seda, ei lase kellelgi Kutti puutuda. Ei mingi hinna eest. Olgu ta ise kui
tahes vana. Kui ema mäletamine on nõrkus, siis on ta valmis elu lõpuni nõrkust
ilmutama. Ja veel: juhtunut mõttes üle käies sai ta äkki aru, et ka isa oli
täna nõrkust ilmutanud. Isa oli nutnud; oli nutnud hirmust, ta oli Rinerdoni
või iseenese või nende mõlema pärast kartnud. See oli üks vähestest kordadest,
mil isa ei häbenenud Rinerdonile head-ööd-pai teha. Ning ainus kord, mil isa ei
tauninud Kuti kaissuvõtmist pilgu, sõna ega žestiga.

            Rinerdon ootas
oma Printsessi juba samal ööl, kuid ka järgmistel öödel jäid varjud ta toas
liikumatuks. Oleks Rinerdon nüüd ikka alles väike poiss olnud, oleks ta
seepeale suurt masendust tundnud, kuid praegu, mehena, teadis ta, et ühel
printsessil, pealegi suurvalitseja suguvõsa sinnil, on tegemisi kaugelt rohkem,
kui lihtsal mõisnikul... ja ta ootas kannatlikult. Küll jõuab õige aeg.

            Aeg jõudis ligi
kümme nädalat hiljem, aga enne juhtus veel miski, mida Rinerdon oli lootnud ja
soovinud kogu oma teadliku elu ning mille toimumine muutis ootuse eriti
painavaks. Nii väga oleks Rinerdon tahtnud Hämarikupiigale kõike jutustada!

 

            Rinerdon oli
just loobumas endisest magamamineku ajast, sünnipäevast oli möödas terve kuu
ning tal polnud enam ühtki raamatut järel, mida ta juba vähemalt viis korda
läbi poleks lugenud. Siiski: kokatädi oli just ümber õppinud, et Rinerdon
varem õhtueinet võtab – tema ja teisedki majulised pidasid Rinerdoni
ööeluka-kommetest loobumise põhjuseks senisest pikemaid ja kurnavamaid
treeninguid – ning valmistas söögi uuel ajal. Rinerdonil polnud südant kokatädi
ootamatu muudatusega kurvastada, niisiis sõi ta sooja hapukat pestoleiba ja karamelliga
saiavormi ning jõi igaõhtust piimajooki, tänas Loojat kodu ja koduste eest ning
sammus oma tuppa. Igaks juhuks oli Rinerdon vastu võtnud raske otsuse Kutti
mitte enam igal pool kaasas pidada: mine tea, mis ohud väljas varitsevad.

            Isa oli peale
keskpäeva mäeveerust alla Järvemõisa poole läinud ja Rinerdon võis vabalt
klassitoast oma kotti peidetud Kuti, kümmekond litšimarja ning raamatutoast
tillukese haldjalambi ja ühe veidrate piltidega raamatu kaasa võtta. Siis
suundus temagi välja, ronis aknataguseid puuvääte ja roniroosi-redeleid
kasutades rõdult alla ning hiilis läbi mägivärava mõisast minema isa valitud
suunale täpselt vastupidises sihis.

            Rinerdon oli
nimelt kuulnud kohast mäeveerul, kus ta ema olevat käinud ja kuhu veel enne
surma minna soovinud. Isa ei olnud sellest paigast öelnud muud, kui et seal on
ohtlik. Millalgi vaarisa ajal asus selles paigas kivimurd, kust malahhiiti
raiuti, seda eheteks ning ehistahvliteks lihviti – Rinerdoni teadmist mööda
saigi siit nende suguvõsa edulugu alguse – ja kalli hinnaga müüdi. 

            Emale olevat
meeldinud seal varahommikuti, enne päevakuumuse ja tegusa toimetamisaja
saabumist, omaette siledal, tasapisi soeneval kiviplaadipoolikul istuda ja
lugeda või palvetada või õmmelda. Seda viimast ei kuulnud Rinerdon küll enam
isalt, vaid kokatädilt.

            Samas oli juba isa
hoiatus, et Rinerdon tollest ülisügavast salalikust järvest, veel parem, kogu
Sinirohelisest Orust eemale hoiaks. Pisiasi, et ta keeldu – isa keeles tähendas
hoiatus muide tavaliselt just keelamist – üleüldse selgitama hakkas, kuidagi
harjumatu ning alarmeeriv. Egas Rinerdon isa keeldu kuritahtlikult rikkunud; ta
ei mõelnud mingil moel tänamatu olla või isa suhtes lugupidamatust üles
näidata, ammugi polnud tal soovi jääkülma vette ujuma minna. Ei sugugi! Aga tal
oli tarvis näha paika, kuhu ema oli igatsenud, mõista ema väsimuse ning
masenduse olemust. Poisi mõtteis keerlesid endiselt Printsessi sõnad Maasikapuu
emast, kes suri õela kuninga hingekurnamise tõttu ning vajadus aru saada, kas
ema surm oli tõesti paratamatu, hakkas juba painavaks muutuma.

            Ta ei teadnud
isegi, mida see mõistmine talle annaks, kuid juba paari aasta eest oli ta kuulnud,
et just kaasavõetud raamat oli olnud viimane, mida ema luges. Ta oli raamatu
enese jaoks ära märkinud ja nüüd, mil isa kindlasti enne homset keskhommikut
koju tagasi ei jõua, sai ta korraga tabada terve pesakonna tuulerotte: tunda
end täiesti nagu ema, uurida raamatut, mida emagi oli lugenud, viibida kohas,
kuhu niikuinii vaid isa eest salaja julges tulla ning vahest isegi lahendada
ema surma saladuse. Äkki oli siin mingi kaitsev vägi, miks ema muidu siia
tagasi igatses? Rinerdon oli kuulnud lugusid kõrghaldjaist, kes suutsid vee
laulust tähtede muusikas esile manada neid, keda üle kõige igatsesid. Salamahti
keris ta hingepõhjas lahti lootus, et imed on võimalikud, et praegu ja siin
kuuleb ta ema häält, mis annab talle rahu. Rahu süütuses või, kui tõesti tema,
Rinerdon, põhjustaski ema surma, siis andestuses. Ema andestusse uskus Rinerdon
surmkindlalt!

            Rinerdoni
mõistlik pool kordas sinna juurde visalt, et kui imet ka ei juhtu, on ta
vähemalt mälestanud ema väärika ja õige meenutusteoga, nagu on kohane heale ja
ustavale pojale.

 

            Rinerdon jõudis
kohale viimase punava loojanguvalguse varul. Ta leidis soojust ikka veel õhkuva
kivi, kus oli päris mõnus poollamaskil istuda, ja seadis end sisse. Kivi polnud
järvele küll nii lähedal, nagu ta oleks tahtnud, aga sile pind oli meeldiv. Ausalt
öelda näis rohelise veega järve sügavus ja külm puutumatust nõudev rahu pigem
tõrjuvad kui meelitlevad. Rinerdon sõi ära esimese marja, otsustas, et sööb
iga tunni tagant ühe (nii ei lähe aeg sassi), kiikas korra vett, näitas Kutile
ka vee poole (mitte näpuga osutades!), läks tagasi ööbimiskivile, istus, seadis
haldjalambi paika ja Kuti kenasti kaenlasse, keris jalad lambanaha sisse ning
avas raamatu. Ta oli ööks valmis.

            Raamat oli suur
pettumus. Selle nimi – „Hinge juhendamine” – oli Rinerdoni ootusi üles kütnud,
poiss oli mitu kuud pea igal õhtul kujutlenud, kuidas raamatust leitud
teadmised aitavad tal kurjale vastu panna – alul unes, hiljem ilmsi – ja kõiki
hingi aidata, kes on kuhugi vangi võetud, ilmade vahele kinni jäänud või liiga
nõrgad, segaduses, haiged või ka liialt õelad, et rahu saada, ning peavad nüüd
piinlema ja õiget teed leidmata vastutahtsi ringi ekslema, suutmata isegi
kellelegi märku anda, ei puhkust ega võimalust tehtut muuta või heaks teha.
Nimelt viimast, heastamisvõimalust, tuli kahetsejale pakkuda! Rinerdon uskus
kaljukindlalt, et isegi too tige kuningas on selle aja peale oma teguviisi
rumalust mõistnud ja kahetseb kurja, mida see juhmus on maailmas juurde
kasvatanud. Mida muud võiks hinge juhendamine tähendada, kui võimalust
hingega kõnelda ja teda õpetada, juhtida vaevatud hinge nagu last, kes veel
pole jõudnud vajalikke teadmisi omandada, või raskest haigusest paranejat, kes
peab, selleks et oma elu tagasi saada, üht-teist uuesti või juurde või ümber
õppima?

            Rinerdon oli
indu ja hakkamist täis. Muidugi andis ta endale aru, et arvatavasti kulub terve
tema elu pelgalt hingedega suhtlemise õppimiseks, aga rumal, noor ja üksildane
nagu ta oli, elas ta südames ka lootusekilluke. Kõik juhtimist ning abi otsivad
hinged ei ole, lihtsalt ei saa olla, nii jubedaid tegusid teinud või seotud nii
hirmsate lepingutega, mida oli sõlminud too unekuningas. Pidi ometi leiduma ka
mõni hing, kes näiteks ei suutnud keha surma omaks võtta. Või haldjas, kelle
hing polnud surmaks valmis.

            Jah, Rinerdon
oli haldjaid näinud ja veel rohkem lugusid kuulnud: et nad on head ja üllad,
kuid mõtlematud ning teevad sageli inimlastestki rumalamaid valikuid, ja kui
mõni neist sureb, ei tea nad tihti ise ka, mida teha või kuhu minna. Mõnda
haldjat abistada oleks tore! Tema hinge lohutada ning ise ju kindlasti selle
käigus haldjate tarkusi õppida... 

            Rinerdon oli
seda kõike unistades ligi sajal õhtul omamoodi kangelasloona läbi elanud, ta
õppis keeli ja tegi selgeks mõisteid ning pidi ometi nüüd, mil kogu
väljahiilimise vaev nähtud, heale teejuhile vajalikud algteadmised omandet ja
raamat viimaks ometi avatud, tundma kibedat pettumust. Raamat ei olnud, nagu ta
lootis, šamaaniteadmiste kogum ega hingetohtri ravitsemisõpik, isegi mitte
esivanemate tarkuseteri sisaldav lugemik polnud see, vaid pelk rahatarkuse
käsiraamat.

            Keegi oli
leidnud, et on vaimukas, kui väidab ka maise vara ja teadmised asjade hinnast,
see tähendab nende rahalise väärtuse kohta iga elava hinge põhivajaduseks, ja
kirjutas seda nii veenvalt, et Rinerdon ta juttu algul mingiks eriti keerukaks
mõistukõneks pidas ja raamatut ligi kuuskümmend lehekülge lugeda pusis, enne
kui taipas, et midagi ehtsate hingede tõelise juhendamise kohta siit ei tulegi.
Arusaamatu! 

            Kogu teos
tundus küünilise ja julma naljana. Sest keegi, kel süda rinnus ja vähegi oidu
peas, ei lähe ometi emale, kelle laps punapalavikku suremas, seletama surmast
tulenevat kokkuhoidu või lohutuseks kirjeldama last ebakindla investeeringuna. Pigem oli ka
Rinerdon veendunud, et emad, isad, lapsed ja sõbrad ei hinda teiste inimeste
väärtust rahas, vaid annaks hea meelega ära kas või kõik oma vara, et kalleid
piinadest säästa; tema, Rinerdon, teeks seda kõhklematult isegi Caterroni
heaks. Koguni ta isal on karmi mehe kesta all võime elusolendit elutust enam
hoida, miks muidu oleks ta paari aasta eest suvise suurvee aegu Marenge
sillavaringus lasknud ulpima läinud sametipalli rahus allavoolu minna, ent
hüpanud kõhklemata (ja kuuldavasti hulljulgelt!) järele korvile kahe
vastkoorunud morghetibuga, ehkki sameti hind on püsivalt kõrge ja morghetibud
on kõigist kõige ebakindlam investeering üldse.

            Ühtlasi teadis
Rinerdon, et kuuldused templimaksudest ja preestritele annetatava pärandiosa
kindla protsendini viimisest ajasid inimesi ikka endast välja: eks seegi ole
selge märk, et hinge ja raha ei ole kuidagi võimalik samas kausis hoida ning
kui midagi saab osta ainult hinge hinnaga, siis mõtlevad suured inimesed
toda väljendit kasutades lihtsalt, et asi on liiga kallis ning selle hankimisel
pole üldse mingit mõtet.

            Küllap
sellepärast ta oligi täiesti kindel, et raamat peidab endas võimsaid teadmisi,
vahest ohtlikkegi. „Salateadmisi tuleb salajases keeles õpetada,” nii kõlas üks
metsalaste tarkuseteri, Rinerdon oli seda uskudes püüdnud ja püüdnud... ja
nüüd oma lootuses petta saanud. Mitte solvumist, viha ega masendust ei tundnud
ta, vaid valu. Sügavalt ja teravalt lõikavat – niisugune tunne võib olla siis,
kui oled end kogemata vigastanud maailma kõige õhema haldjasepa-noaga. Alguses
ei saa arugi – lihtsalt veri voolab ega jää kinni – aga nagu kokatädi ütles:
„Suurim valu ilmutab end tasapisi, ja kõige kardetavam vaenlane näib ikka leebe
ja sõbralik.”

            Valu kasvas ja
kasvas ning Rinerdon sai äkki aru, et ta ise võib ju end mõnes asjas suureks
inimeseks või vähemalt suurtega võrdväärseks pidada, aga on valusid, mille
puhul lapsed arukamalt toimida suudavad. Ta nuttis hea tükk aega, unustas
viienda litšimarjagi söömata, nuttis ahastavalt ja vaikselt nagu kõvasti haiget
saanud lapsed ikka, nuttis Kuti läbimärjaks, oma särgi ka, ehkki see viimane
polnud praegu tähtis, märja särgi sisse oli isegi parem nina nuusata, kuidagi
põhjendatum...

            Lõpuks andis
hingevaev pisut järele, Rinerdon tõmbas prooviks hinge ja ohkas. Paratamatult
pidi ta märkama, kui palju on olemas hingega seotud väljendeid ja sõnu alates
söögist-joogist, üldse kõigest kehalisest: hingama, hingus, hingeldama,
hingitsema, hingepidet võtma, sõpruse, hoolitsuse ja armastuseni: hingelemmik,
hingehoid, hinge kosutama, hingesugulane. Ta ootas veidi ning ajas end jalule.
Pärast nii suurt hingevalu ongi tegelikult hädavajalik eluga edasi minna, seda
olid talle õpetanud nii kokatädi kui isa. Ükski piin ei või olla jumalatest,
maailmast ja elust enesest kestvam...

            Tundes pisaraid
ikka veel silmis kraapivat, otsustas poiss järve äärde minna ja nägu pesta.
Muidugi tuli tal ka Kuti käest andeks saada ning pisarad – lapseea viimased,
nii ta tõemeeli arvas, eks ta oli ju tegelikult ikka puhta laps alles –
sõbra sametkarvast välja loputada. Särgi pesemine... nooh, selle võis ta
tegemata ka jätta, kindlasti oli vesi külm ja koidueelne aeg läks niikuinii
veel umbes kolme pika tunni jooksul üha jäisemaks, nii et näo pesemist edasi
lükata oleks mitte ainult kasutu, vaid lausa rumal. Särgi kohta see muidugi ei
käinud!

            Vesi oli tõesti
külm, aga kuna õhk näis veel külmem, lausa tarretav, tundus vesi alguses ta
jalgade ümber isegi mahe. Jahutas, kuid ei pannud värisema. Rinerdon leidis
sellest julgustust ning söandas Kuti kümblema tuua.

            Kuu helkis ja
tema peegeldus muutis põhjatu vee helendavaks, vähendamata seejuures ometi
poole tolli võrragi sügavust ennast. Rinerdon nuttis ikka veel, õigemini ta
silmist voolas ikka veel pisaraid, kuigi ta ise seda ei tajunud. Ta pesi Kuti
korralikult puhtaks, kuivatas karukest nii hästi kui sai, mähkis ta
litšimarjade kotikese sisse ning istus kaldale maha. Roheline kuuvalgus asendus
tasapisi hõbedase, kuldse ja millegi veel hapramaga – koit oli saabumas,
mäetipud muutsid iga paari hetke tagant värvi. Tekkis hulk täiesti ainulaadseid
mustreid, need kordusid lume ja jää peegeldusis kõrgetel nõlvadel ja veepinnal
ning isegi kaugel pinna all. Mida võimsamaks muutus valgus, seda rohkem oli
näha uusi värve, vikerkaared murdusid kildudeks ja tekkisid taas eimillestki,
ning Rinerdon arvas teadvat, et siin ongi peidus kõik laevad, mis on seilanud
ära kaugele, nii kaugele, et näha on vaid nende purjedel mängivat
õnnepaistet... sest laev, mis (või kes?) suudab säärases valguses liikuda, on
imede tooja ning õnnekandja. Muidugi tahtis ema seda enne surma kas või kordki
taas näha, mitte hullumeelsest usust, et see võiks ta hingele rahu anda, mitte
paranemise lootusest (arvatavasti ei mõelnud ta üldse enda peale), ammugi
mitte jonni pärast, vaid kinnituseks, et õnn ei lõpe iialgi maailmast päriselt
otsa.

            „Aitäh, ema,”
sosistas Rinerdon. Õnnevalgus oli kestnud ligi veerand tundi, poiss ajas end
jalule, kallistas Kutti ja leidis lohutust sõbra ikka veel niiskest
sametkarvast. Temas tärkas kindel soov ka Hämarikupiigale sedasama õnne anda,
peaks ju võimalik olema kord taas kõike näha – ema oli neid imelisi värve kohe
kindlasti mitmeid ja mitmeid kordi vaatamas käinud! Rinerdon kummardas
järvele... või emale või mälestusele sellest, et ta ema on siin kunagi elanud
ja täitnud nii isa kui ka tema, Rinerdoni, üldse kõigi lähikondsete elu
armastuse ja puhta rõõmuga, ta ei teadnudki täpselt.

            Rinerdon asutas
end minekule. Veidral kombel läks taas pimedamaks niipea, kui koidueelne
taevahelk oleks pidanud päikesele ruumi tegema – sel ajal tõusis päike täpselt
Imevardja mäe tagant ja kuni Päevlik polnud küllalt kõrgele kerkinud, oli umbes
kolme nädala vältel selge ilmaga koidik korraks valgem ning siis mõneks ajaks
jälle pimedam. Rinerdon oli seda õppetundides isegi kord-paar haldjaklaasiga
vaadelda tohtinud. Ta teadis ka, et kohalikud jakikasvatajad kutsuvad aega, mil
pimedus naaseb, kurjasajuks ning usuvad, et sel ajal sündinud vasikad
tuleb kiiresti läbi voolava vee viia, et kuri neile küüsi taha ei saaks.
Rinerdon oli väiksena arvanud, et kuri, keda karjused pelgasid, on
kindlasti Ülemjäägri morghe. Enam poleks ta nii arvanud, kui oleks seda
rahulikult kaaluda saanud, aga juurdlemisaega ei antud talle praegu just
pikalt.

            Veest kostis
kaeblevat häält. Naisehääl ahastas ja halas, paludes kuulamist, ei, paludes, et
kuulja, kes tahes see ka pole, sirutaks oma hinge tema poole, võtaks teda
kuulda ja märkaks ta häda. Rinerdon ei tundnud häält, jäi aga siiski kuulama,
ta oli ju nii pikalt ema igatsenud, kõikunud lootuse ja meeleheite vahel,
jaganud hirme ja unistusi ainult Kutiga; kuidas oleks ta võinud ära minna ja
ennast paluja suhtes kurdiks teha? Hääle omanik oleks nagu teadnud, et poiss
teda kuulab. Ta ei halanud enam, vaid jutustas hellal poollaulval toonil võõrapärases
rütmivormis ja värsimõõdus maast, kuhu pääseb vaid hommikul enne agu, kus ei
ole teid ega radu, ometi on see imeline maa, mis lõhnab vürtside ja sulamee
järele ning sädeleb puhtaimast kullast ja allikaveest, ja iga inimene, kelle
hing on avali, on sinna oodatud ja palutud. Oodatud, nagu oodatakse koju
kallist last – väsimatult, igatsedes ja etteheideteta – ning siiski saab iga hommikuteeline
ainult üks kord elus kutse ja otsus, minna või jääda, tuleb langetada kiiresti.
Tegelikult otsemaid, nagu ütleb Otsuse nimetuski.

            On hetk kord
mööda lastud, pole hingel enam teist võimalust, ta peab paigale jääma ega või
enne elutee läbikäimist uut kutset saada. Ja ometi: kuidas ka Rinerdon poleks
igatsenud ja soovinud kutsega ühineda, teadis ta samas iga hetkega üha
kindlamalt, et ei saa mingil juhul kutset kohe praegu vastu võtta: tema,
Rinerdon, ei ole maailmas üksi ega või sellepärast ka ainuüksi omaenese
soovidest lähtudes isekalt otsustada. Tõesti: tema igatsus ema järele peab
taanduma Hämarikupiiga valu tõttu, kellel pole oma emast jäänud midagi peale
tiitli ja teadmise, et ta on ema kaudu seotud suurvalitseja emaperekonnaga, ja
võiks seeläbi saada uue dünastia matrooniks.

            Hetke jooksul,
mil Rinerdon uskus oodatavat eneselt otsustamist, palus ta igas talle teatud
keeles oma ema käest andestust ja püüdis selgitada seda, mida isegi veel päris
lõpuni ei mõistnud: et mees ei hülga armastust isegi siis, kui teab
paratamatult kaasnevat kannatusi... ja on tuhandeid kordi kergem kannatada ise,
kui teha haiget neile, keda kalliks pead.

            Hääl muutus
taas, nüüd tulvasid seal tunded: nii segamini ja keerukates mustrites, et Rinerdonil
hakkas kõhus keerama; ta oleks justkui sattunud metsalaste kombel ühelainsal
õõtsuval köiel tulvavett ületama. Ta polnud end iialgi kuigi julgeks pidanud.
Jah, vähemalt hulljulge ja riskivalmis polnud ta kohe kindlasti. Küll aga sai
tema kohta öelda päkapiku tarkusetera: kes võitleb kõigiga, väsib ja kukub
pikali siis, kui vaenlane müüri taga trummi lööb. Tark valib võitlusi, nii on
ta valmi ka pimedal ööl!

            Vaist käskis
tal põgeneda, kuid seesama Kaljumäe vaprus, mis oli pannud ta isa hüppama
järele korvile paari äsjakoorunud morghetibuga ja käskis selgel häälel aidata
kõiki olendeid, ei lasknud minema kõndida. Nõnda jäi Rinerdon kuulama. Peagi
märkas ta, et saab mingil määral isegi aru, mida hääl temalt ootab. Ja kuna
temalt ei oodatud kiiret imedemaale mineku või kutsest loobumise otsust, oli
kergendus nii üüratusuur, et pisarad taas silmi tikkusid.

            Hääles oli
kannatuste aimdust ja hullunud igatsust, kui ta lõpuks teada andis, et ime on
võimalik ja see, kas saab tõeks tema igatsetud kohtumine oma pojaga, on ainult
Rinerdoni vapruse ja usalduse teha. Hääl jutustas, et oli seda ette aimanud –
nii kurval toonil, et Rinerdonil pidi süda lõhkema – ja valmistuda suutnud. Ta
laulis, mänguasja valmistades oli kogu hingest Rinerdoni näha soovinud, ja kui
Rinerdon, kes oli lugenud palju lugusid ka Maidon-ilmadest Ilmamaale
hiilivatest petistest, kõhkles, kirjeldas ema (nüüd oli Rinerdon laulja isikus
surmkindel!) Kutti nii täpselt ja säärase armastusega, et kõik kahtlused ja
hirmud poisi peast kadusid.

            Ema oli väga
tark, ja kogu ta hingejõud oli suunatud poja elu kaitsmisele, kuidas oleks
Rinerdon võinud nüüd vedelaks lüüa ning lasta emal varjuks jäädagi?! Pealegi
vajas ema ainult Kutti, ja Kutt, ehkki Rinerdonile mõeldes õmmeldud, oli ometi
ema jagu sama palju. Poiss silitas Kutti, sügas teda kõrvade vahelt, hingas
sisse Kuti niisket samethõngu ja pani sõbra õrnalt vette. Ema tänusõnad,
kuidagi jõuetud möödunud tundetulva taustal, kustusid, kui juba ennegi märg kaisukaru
aegamisi vett täis imbus ja põhja vajus. Rinerdon ukerdas veest välja. Ta oli
teinud kõik, mis tema võimuses, et ema aidata, lootis et see on piisav, luges
veel ühe metsalaste unepalve ja pöördus minekule. Raamat ja kotike söömata
marjadega jäid maha, sest tal polnud võhma isegi niisuguse tillukese
kõrvalepõike tegemiseks.

            Rinerdon läks
koju ja heitis magama. Uni oli äraproovitud ravim nii kurguvalu kui ka igasugu
muude hädade vastu. Paraku pole seegi rohi kõikvõimas: halbade unenägude puhul
pole magamine kuigi nutikas lahendus. Ja halba und nägi Rinerdon tõesti.
Ärgates ei olnud Kutti tema kõrval. Rinerdonil läks veidi aega, et eilse öö
sündmusi sõeluda, aga lõpuks oli tal tõde käes.

            Jupphaaval
toimunut mõtestades veetis poiss kogu päeva omaette, lahendas vahepeal õpetaja
antud ülesandeid, käis söömas, tegi natuke köögitööd. Viimane ei olnud küll
isale meeltmööda, ent kokatädi, kullatükk, oli kord maininud, et üks tõeliselt
osav noaloopimismeister oli oma suured oskused just köögis omandanud, ja
sestpeale, kuigi isa endiselt taunis poisi kirge köögi- ja söögiasjanduse
vastu, ei olnud ta sel teemal enam põlastavaid avaldusi teinud. Paaril korral
oli isa nagu poolkogemata kööki sattunud, seal ilmse huviga jälginud, kuidas
Rinerdon sibulaid, granaatõunu, piprakaunu, ananassi ja kala hakib ning pärast
poja oskusi kiitnud... muidugi ainult oma sõpradele, mitte Rinerdonile enesele.

            Täna polnud isa
veel kodus, aga ta oli umbes kuu aja eest palganud uue köögitüdruku, kes oli
kokatädi sõnul nõrgavõitu kätest, aga tugev peast. Tüdruk, Miramae nimeks,
oskas teha imelist vaniljekreemi, ning Rinerdon oli teda aidates veidi aega
jäägitult õnnelik, ja sugugi mitte ainult maiustamise mõnu ootuses.

            Esiteks: isa
äraolekul võis ta rahus munavalget vispeldada, kartmata lapsik välja paista.
Teiseks: Miramae näis tõepoolest üsna arukas olevat, ja sõbralik oli ta ka, nii
et tema õpetamisviis Rinerdonile sobis. Miramae nimetas vaniljekreemi üksildase
hinge lohutustoiduks. Nüüd mõistis Rinerdon, et just nimelt lohutust tal ongi
vaja – Miramae aitas tal muuhulgas selgusele jõuda, miks, ja tegi seda lihtsalt
oma eelmisest töökohast ja elust rääkimisega.

            Neiu lugu oli
mõnes mõttes üsna tavaline kurblik äranarritud ullikese lugu, ja siiski oli
selles nii palju pea uskumatut kurjust, et Rinerdon ei suutnud midagi asjalikku
teha ega öelda. Miramae oli vaese pere ainus tütar, emata ja üsna karmi isa käe
all kasvanud. Tal oli südant küpsetamise ja üldse kõiksugu heade toitude
valmistamise peale, tema teadmised kasvasid, samuti ka tema toidutundja-tüdruku
kuulsus ümberkaudsete inimeste, keda võib paari mündi või juustukera eest
kööki appi kutsuda, kui peres on tulemas mingi suur pidu või tähtis külaline.

            Tundus, et tema
tee läbi elu on valmis pandud üsna kindlal käel ja sirgel sihil. Ta uskus, et
küllap töö ja tasu toovad lõpuks rõõmu ja rahu. Aga siis kutsuti ta tegema
pisikesi krõbekoogikesi Sevadare perepoja sünnipäeva puhul korraldatud
karujahile. Ülivõimsa pere jahitavadest oli isegi Rinerdon kuulnud, ehkki tema
isa polnud neil jahtidel kunagi käinud... Aga võib ka olla, et just sellepärast
mäletaski ta isa öeldut nii hästi: „Jaht ei ole julm,” oli isa kord ammu
Rinerdoni nutuselt esitatud küsimuse peale vastanud. „Julmad on inimesed, kes
ei tapa lõpuni!” Rinerdon ei saanud ehk praegugi isa sõnadest aru, aga küps
pekaari oli juba hea kolm aastat tänu isa veendunud jutule tema menüüs tagasi.

            Miramae käis
sellel jahipeol, ja veel mõnel, ning armus kenasse ja vaimukasse perepoega
märkamatult üha enam. Nooruk märkas seda – eks temalgi olid silmad peas – ja...
vastas tüdruku tunnetele piiga üllatuseks ja õndsuseks. Nad olid koos, Miramae
kutsuti uhke tasu eest päriseks pere juurde, rõõmust oimetuna ei olnud tal
mingit kahtlust, et... kuni perepea ta last ootavana koju saatis, isa ta
peaaegu tänavale oleks jätnud, ja õndsus muutus lakkamatuks võitluseks selle
nimel, et armsamat kordki veel näha ja temalt abi paluda... veel sündimata
lapse pärast. Ta nuttis ja palvetas tundide viisi, juuksed muutusid hõredaks,
silmad tuhmusid, jalg jäi töntsiks. Ja siis, kui lapse sündimise aeg oli
enam-vähem käes, juhtus ime: armsam kutsus teda enda juurde! Isa keelas tal
minna.

            Siis juhtus
järgmine ime: poolsalaja hakati küla peal rääkima Sevadare Pärija kihlusest;
peo jaoks valmistatavat juba jooke, kanapoegi nuumatavat sula ugaliga, sinke
olla suitsu pandud, ja kuldpommusid marineeruma. Miramae võttis südame rindu,
just nende sõnadega ta seda kirjeldas, põgenes kodunt ja läks armsama suurlossi
Rinerdoni isa maadest tüki lõuna pool, ja Miramae kodukülastki ligi nädalase
jalgsimatka kaugusel. Lapse ilmaletulek oli selleks ajaks juba ligidal, ta ei
suutnud kuigi pikalt käia, aga kui ta viimaks armsamat nägi ja mehe käed teda
hoidsid, oli õnn nii suur, et ta arvas end surevat, lihtsalt lagunevat sinna
hiigelvõimsasse õndsustundesse.

            Armsam viis
neiu otsekohe oma vanemate juurde, tüdruk jõudis märgata vaid seda, et jutud
mingiks suureks peoks valmistumise kohta vastasid tõele. Armsam andis talle
suud ja lubas, et kui Miramae teeb kõik nagu vaja, ootab neid suur õnn. Ja juba
lapse sündimise esimesi valusid tajudes ning arnsama tulevase õnne nimel oli
neiu kõigeks valmis. Ta ette laotati kokkulepped, Sevadare rääkis midagi
kummalist tavadest ja sellest, et keegi neist ei saa seda teha, Miramae peab
ise saatuse

eest ise hoolitsema.

            Ta andis käe,
armsam tuli ja lõikas ta sõrme, tüdruk surus verise näpuotsa pärgamendile, mis
tema õndsusuimas tuhmunud hinge teada oli nõustumine abieluga; Miramae ütles,
et ta isegi ei mõelnud, kuidas leping lapsega seotud on ja miks armsamal selles
sõnaõigust või vastutust pole. Tal olla küll korraks tulnud mõte, et kui ta ka
annab praegu veremärgiga ära nende esiklapsele muidu seadusega kuuluva
pärimisõiguse, on järgmisel lapsel luba sellest vähemalt osakegi tagastada:
selle eest oli ta küll mõelnud hea seista, et laps, kes sündimas, oma
vendi-õdesid vihkama ei hakkaks ega nemad teda. Kui märk tehtud, tulid perepea
märguande peale mõned nutetud silmadega teenijannad

ja saatsid (õigemini kandsid) Miramae õue, kus ootas eesli
veetav vanker.

            Miramae ei
imestanudki väga: kui Rinerdon, kes juba aimas, et mingi hea lõpuga lastelugu
see pole, küsis, ütles ta: „Armsam oli siis minuga, lubas minu juurde jäädagi,
kuni kõik on korras, ma kuulsin, et teenijannad kutsus ta isa tagasi, mind
tõsteti vankrisse ja me sõitsime kõik see aeg, kui mul valud sagedaseks ja
julmaks muutusid, üha edasi. Armsam andis mulle juua, see uimastas meeli, ning
rääkis hellalt ja sisendavalt, et see peab tehtud saama. Arvasin, et ta räägib
lapse sünnist. Alguses. Pärast oli juba ükskõik. Ma ei saanud tükk aega
millestki aru, kuulasin ainult armsama juttu ja lubasin kõike, mida minust
sooviti.” Miramae naeratas ja tegi väikese pausi, et Rinerdon saaks savist
vormid kreemiga täita. Koputas vorme õrnalt vastu lauda ja kattis need lõpuks
banaanilehtedega tihkelt kinni.

            Siis, sel ajal,
kui kaks kokapoissi teineteist müksides ja itsitades vaheldumisi tainanõust
näpuga kreemijääke limpsisid, rääkis Miramae loo kiirkorras lõpuni. Rinerdon
kuulas vaikselt ja keskendunult. Muidugi oli ta naiste elust, kuupidude
kommetest ja tüdrukute-poiste erinevusest teadlik, arvatavasti teadis ta isegi
rohkem, kui kokatädi või mõni Ardirese-taoline mehehakatis oleks temast
uskunud. Lapse sündimist polnud ta siiski näinud, aga oma ema surmast oli ta
päris palju kuulnud, ja omaette juurelnud oli sel teemal ka ohtrasti.

            Seetõttu
mõistis Rinerdon, et sünnitus oli kestnud liiga kaua, vastsündinu oli Miramaega
teinud peaaegu sama, mida tema, Rinerdon oma emaga tegi. Ei, see pole päris
õige, ükski laps ei tapa oma ema teadlikult ja tahtlikult. Juhtus nii, nagu
juhtus Rinerdoni emaga. Suur verejooks, vigastused, palavik ja (kuidas kokatädi
selle kohta doktorite ja preestrite moodi ütlebki... vedelikupuudus...)
Miramae olukord oli peaaegu sama hull, aga ta oli elus, ja laps samuti.
Rinerdon oleks ehk võinud teda nüüd selle eest vihkama hakata, et tüdruk jäi
ellu, aga vihkamine oli poisi hingele võõras. „Ma ei taha tappa,” oli ta tol
esimesel sünnipäevajahil öelnud, ja teadnud, et see on tõsi.

            Miramae armsam
tuli ja kinnitas, et mitte lapse ilmaletoomine polnud see, mida neiu verega
tõotas, vaid vastsündinu tapmine, ohver. Siis oleks armsama väärtegu lepitatud.
Miramae ei suutnud Rinerdonile otsagi vaadata, ent lugu pooleli jätta ka ei
suutnud, nüüd enam mitte. Poiss võttis tal käest kinni, ta oli täitsa kindel,
et Miramae oli oma lapse tõesti tapnud. Kurk kuivas. Miski liigutas Rinerdoni
hinges, veel ei saanud ta sellest aru, lihtsalt kurbus hakkas kasvama.

            „Armsam jättis
mulle noa, aga ma ei suutnud, ei lõiganud tillukesel verd välja. Ma keerasin ta
oma särgi sisse ja viisin järve. Ikka selleks, et kaitsta armsamat. Et ohver
oleks toodud. Kui kaldale jõudsin, minestasin. Ta toibutas mind, küsis, kas
kõik on korda aetud, mina sirutasin käed tema poole, ta küsis, kus ta nuga on,
ja ma tõesti ei mäletanud noast mitte kui midagi. Ta sattus raevu ja lõi, mitte
nagu purjus või leinas mees võib naist lüüa, vaid täiest jõust, vigastamiseks
või tapmiseks, rusikaga näkku, sõimas ja röökis, mu silmad olid pimedad,
püüdsin end keerata, sain aru, et siia ma jään, ta ajas mu jalahoopidega järve,
olin sellega nõus, see oli mu välja teenitud saatus, lõpuks ei tundnud ma enam
isegi löökide ajal valu. Oli pime ja jäine, muud polnud midagi, hirmugi mitte.”

            Miramae värises
ja püüdis Rinerdonile naeratada. „Tähelapsed tõid mu veest välja, ravisid mu
hinge ja toibutasid meeli. Vahest, ütles üks nende kõneleja, saan kord taas
tugevamaks ka kätest, aga kiirete jalgade peale ei maksa mul küll kunagi loota.
Külm vesi, mis mind elus hoidis, hävitas midagi mu sees, arvatavasti
sellepärast, et mu selg oli murtud...”

            Miramae ohkas,
tema lugu lõppes siia. Rinerdon märkas, et nemad on peale kokatädi köögis
ainsad, küllap olid poisid mingile järgmisele tööle saadetud. Ta rõõmustas, kui
kokatädi Miramae õlgu embas ja küsis, kuidas tüdruk nüüd vastu peab. „Suurte
ravikunst on tõepoolest ületamatu,” vastas neiu. „Ma tean, mis juhtus, aga see
ei puuduta mu hinge. Ma olen lämmatava hingevalu eest varjatud, lihtsalt kurbus
on endine. See jääb. Ravitseja lepitas mind mu rumalusega ja tehtud vigadega,
mäletamine oli mu enese valik. Ma ei tahtnud unustada, sest siis poleks ju enam
kedagi, kes teaks mu Kullaterakesest.”

            Rinerdon
mõistis. Ja leidis, et see – valiku pakkumine – on tähelastest kena. Aga kui ta
proovis ennast Miramae asemele mõelda, hakkasid pisarad voolama. Miramae ja
kokatädi ehmusid, kokatädi muidugi oletas, et ta nutab oma ema pärast ja saatis
tüdruku otsemaid kakaouhmrit ning ühtlasi kreemi sisse tooma, et sellele pilku
peale visata. Rinerdon pidi tahtmatult kokatädi imelist kavaldamisoskust
tunnustama: mingil juhul poleks avalikult lubatud enne pajaroa söömist magusat
limpsida, ent lohutuseks proovida, kui hästi uudne roog õnnestus – see oli ju
küll igati õigustatud! Mida kokatädi aga ei teadnud, oli fakt, et seekordne
nutt polnud mitte poisi ema, vaid millegi muu pärast.

            Juba siis, kui
Miramae juttu alustas, oli Rinerdon mingit omaenese valu varju aimanud; nüüd ta
teadis: Kuti uputamine oli sama hirmus tegu, kui lapse uputamine... Ja
tegelikult ka sama loogiline, et kõik see valu ja õud, mis alles peale
sooritust päriselt tuntavaks sai, olid õigustatud, sest seda armastuse pärast
ja armastatu heaks tehes polnud ei Miramael ega temal, Rinerdonil, nii palju
aega, et peatuda ning järele mõelda.

            „Mõtlemine ei
tule igal pool kasuks,” ütles isa tavaliselt, kui poeg kuhugi toppama jäi või
liiga aeglaselt vajalikke võimlemisharjutusi tegi. Seni polnud Rinerdon veel
ühtki olukorda tabanud, kus isa väide talle tõene tundunuks... kui välja arvata
too isa vettehüppamine tibukorvi päästmiseks. Ometi suutis ta nüüd palju
paremini mõista, miks mõnikord, kui tõesti tuleb midagi hirmsat või
vastumeelset ära teha, tasub isa meelest mitte pikalt mõtlema jääda. Või
vähemalt tegutseda enne ja kahetseda... no seda võib kunagi hiljem ka teha.

            Muidugi ei
pidanud Rinerdon Kuti emale loovutamist Miramae teoga täpselt samaväärseks, nii
laps ta ometi polnud, kuid nagu ta juba ammu oli aru saanud, ei olnudki tunded
alati teadmistega vastavuses. Rinerdon nuttis ja nuttis, kokatädi silitas tal
pead ja kordas oma lohutussõnu: iga lein ja kogu valu ei saa olla võimsam, kui
inimlaps talub, aga rõõm on suurem ja ilusam, ning lapse hing on elusam.
Rinerdon teadis, et seegi kummastav salmike pärineb rannikurahvalt, kokatädi
luges seda sageli ega paistnud iial tegevat vahet, kas lohutas kuuma teega
suud kõrvetanud leivalast või luuvalus piinlevat eakat maaisandat. Miramae
puhul, praegu ja siin, tegi kokatädi siiski erandi ja ütles lapse asemel
inimhing. Ja Rinerdon rõõmustas selle teise südamepoolega, mis ei lase
õiglase meele ja hea tahtega inimestel iialgi niimoodi omaenese valusse uppuda,
et nende silmad ei seleta enam mitte midagi muud. Tõesti: ühest leinajast oli
selleks õhtuks rohkem kui küll...

            

            Lohutustoit
töötas täpselt nii kui peab, selleni välja, et isa tulles kõrvetas Rinerdon
tulipulgaga kreemile suhkruglasuuri ja kiirkorras lisatud rumm muutis leegi
nii uhkeks, et isa oli nõus kreemi proovima. Tegelikult meeldisid talle tumedad
magusmõrkjad joogid ja vanilje väga ning poja oskuslik ümberkäimine tulega oli
talle samuti meeltmööda. Imekreemi ei nimetatud küll lohutustoiduks, vaid
lihtsalt tulisaba-kreemiks, isa oli rõõmsas tujus, Miramaega näis kõik korras
olevat ja Rinerdon tundis end äsjasest lämmatavast kurbusest ning visalt püsivast
leinakraapest hoolimata üpris hästi.

            Möödus paar
rahulikku päeva, mil Rinerdoni mugavat oleskelu ei häirinud miski. Päeval.
Öösiti oli lugu teine, ta vintskles ja vaevles, ärkas sageli üle kere
higistades, kuuldes läbi une selgesti Kuti nuttu... ta jäi tasapisi kõhnemaks,
oli hajeli ja tõsine ning kokatädi hakkas kahtlustama, et sama
raskemeelsustõbi, mis poisilt ema võttis, on nüüd Rinerdonile küüned taha
ajanud. Päevasel ajal said kokatädi ja Miramae – ainult temaga söandas
kokatädi poisi meeleseisundit arutada – tema üle valvamise ning tema eest
hoolitsemisega hakkama. Öösiti kuulis küll vahel üks või teine teener Rinerdoni
toast nutuhäält, ent kuna kokatädi lootis, et Rinerdon tuleb murega ise toime,
kui talle piisavalt aega anda, ning oma arvamuse ka selgesti välja ütles, ei
jõudnud teadmine sellest isandani: maja kokaga, kui too vähegi tasemel kokk on,
ei taha keegi tülli minna.

            Kulus nädal.
Kokatädile tegi Rinerdoni seisund üha enam muret, ta tundis poissi ju hästi, ja
tegelikult teadis sedagi, kus too viimati oma salajase laagriöö oli veetnud.
Kaheksandal päeval jäi Rinerdon voodisse. Isa oli taas ära ja Rinerdon oli
kõvasti pingutanud, et enne kõik vajalikud tööd ära teha. Et ometi kord rahus
olla. Kokatädi nägi, et poiss jäi kogu päevaks tuppa ja saatis talle õhtuooteks
Miramaega sööki: maisikoogikesi, piimajooki, praetud banaane ja kena
täringutaolise tüki mägimesilaste kärge – ekstra Kutile, nagu tal esimese kärje
puhul kombeks oligi. Ka see oli tegelikult lohutustoit. Praegu oli see liiast!
Halvaks või heaks, aga tilluke kristaljas vürhvel lõi Rinerdoni suure vaevaga
endale välja mõeldud ja (vähemalt tema enese arvates) juba kindlalt kätte
võidetud meelerahu pihuks ja põrmuks. Poiss tundis, et jääb lajatanud hoobist
pimedaks.

             Rinerdon vaarus nuttes käsikaudu kööki –
Miramae oli nii kohkunud, et ei taibanud talle kättki anda – ja tunnistas kõik
viimseni üles: väljahiilimisest, isa kindlast keelust üleastumisest ja lollist
raamatust, ema häälest järves, Kuti vetteviimisest ning sõbra uputamisest, just
nii ta sellest mõtles. Õnneks oli kokatädi söögi üles saatnud ajal, mil
päevased tööd tehtud ja õhtuste toimetamistega alustada oli veel vara,
seetõttu polnud köögis kedagi peale nende kolme. Nad kuulasid Rinerdoni
vaiksemalt kui pärlid karbis ega küsinud kumbki midagi, ehkki muist juttu oli
mõistetamatu Miramaele ja see osa, millest tema aru sai, oli jälle kokatädi
jaoks tundmata-teadmata.

            Rinerdon
lõpetas hingeldades, tal oli tunne nagu oleks just äsja põgenenud lohe eest. Püüdnud
põgeneda lohe eest, sest ainult pururumal võiks mõelda, et on lohest päriselt
kiirem, kavalam või osavam. Oli veidi hirmutav seista kokatädi kaastundliku ja
köögitüdruku lihtsalt kurva pilgu all, ometi oli õige ja hea, et teised kõike
teadsid. Ühtlasi oli Rinerdonil äkki selgus käes. Teadmine õigest ja valest
tuli järsku, kokatädi oleks öelnud mäe takka ja ratsa.

            Kergelt
koldetule-lõhnalisse pärastlõunavaikusse ütles, ei, lausa hõiskas Rinerdon oma
vastse teadmise ning jah, otsustamine oli kiire ja lihtne nüüd, kus õige tegu
oli nii selgesti eristuv. Kuti vetteviimine oli vale – sõpra ei tohi reeta! Ta
läheb järvele ja otsib Kuti üles ning toob tagasi. Ema vajas ju teda,
Rinerdoni, mitte Kutti! Rinerdonile tegi muret ainult see, kuidas Kutt sel
juhul koju saab, kui emal on teda ikkagi nii kiiresti vaja, et ta peab kohe
minema. Aga juba ütleski Miramae, et tuleb Rinerdonile appi, ja poiss teadis,
et saab Kuti neiu kätte anda. Kokatädi jäi muidugi koju, tema pidi
Hämarikupiigat aitama, kui printsess tuleb ja samuti hädas on. Oma tuppa
padjale jättis Rinerdon Hämarikupiiga jaoks kirja, ta uskus kindlalt, et
kokatädi ja Miramae saavad kahekesi hakkama kõigega, mis vaja. Ka selgitustega.

            Siis tõttas
Rinerdon järve poole, rääkides vaevaliselt edenevale Miramaele vaheldumisi oma
emast, Kutist ja Hämarikupiigast. Tal oli köögitüdruku seltskonnast väga hea
meel ning ehkki jalad kiskusid vägisi jooksule, oli tore, et tal tuli arvestada
nõrgemate jalgade ja töntsimat sammu astuva kaaslasega – eelmisel korral oligi
ta liialt kiirustanud, ja tulemus polnud meeldiv: kärme töö on kärniline,
nagu kokatädi kuulutas.

            Rinerdon
kõneles Hämarikupiigast kõige pikemalt, teadagi, miks. Ta küll lootis, et ema
on abi saanud, et see polnud midagi säärast, kuhu ta päriselt peaks sekkuma,
ent iga kord, kui talle meenus hääles kostnud valu, teadis ta, et miski on väga
halvasti, veel hullemini, kui ta kardab või kujutleb, ja ta süda värises üha
rohkem. Ja siiski oli tal meeles Hämarikupiiga palve ja ta pidi hea seisma, et
Printsess abi saaks, veel enam: kui teda ennast pole kohal, siis võiks
Printsessil vähemalt kindel sõber käepärast olla. Miramae oli hea, lahke,
tark... ta mõistis Rinerdoni armastust, ja eriti tähtis – ei mõistnud seda
hukka! Rinerdon polnud vist iial nii palju järjest kõnelnud...

            Retk oli
kestnud tundide kaupa; ehkki nad ei liikunud kiiresti, olid mõlemad
puruväsinud, janus ja tolmused. Rinerdon leidis oma laagripaiga ning jättis
Miramae sinna maha, paludes tüdrukut haledasti, et too veele mingil juhul ei
läheneks. Helklev pind oli vaid petteks nii puhas ja särav – pinna all oli väga
külm ja sügav vesi, pime ja õudustäratav, ning kodus ei pruukinud kokatädi üksi
hakkama saada. Nad sõid kahe peale kolm litšimarja, mis kuidagi alles olid
jäänud, siis kallistas Rinerdon tüdrukut kõvasti, pöördus järsult ning läks
järve äärde. Ta ei söandanud kauem viivitada, isegi tagasivaatamine oli
võimatult raske. Rinerdon tundis, et jalad värisevad nagu äsjakoorunud
morghetibul.

            „Ma EI karda,
tibud ei karda midagi!” ütles ta valjusti, märkas end soovivat morghede servahambaid
ning taipas, kui kerge on üha kartmatuna näida sellel, keda hoopis kõik teised
hirmuvärinal silmas peavad. Ta pidi ennast vee poole minnes kõvasti sundima
sammu vähemalt pealtnäha ühtlase ja rahulikuna hoidma. Ehkki temas praegu
polnud rahupiisakestki. Ehkki hing kippus kinni jääma. Ehkki just nüüd tundis
ta end väga rumala ja tillukesena.

            Ta teadis, mida
on tarvis teha, aga oli jätnud läbi mõtlemata, kuidas seda saavutada. Emaga ei
olnud Rinerdon ju kunagi juttu ajada saanudki. Lootusekilluke, et ema saab
kõigest niigi aru ning tahab pojale ainult head, oli kõik, mis tal ette näidata
oli.

            Järv oli tühi,
polnud midagi näha, ei midagi vaadata, sest laevuke... Rinerdon võttis riidest
lahti. Sumas vette ja hüüdis Kutti. Vastust ei tulnud, mis tal ometi arus oli?!
Siis kutsus ta ema. Kuulatas hoolega. Pani pea vette ja tegi silmad lahti. Kutt
ulpis sealsamas põhja lähedal, keegi või miski oli teda rebinud, aga ta oli
alles ja käeulatuses! Rinerdon teadis, et vesi petab, ja sügaval on karu küll,
aga tegi katset. Neljandal korral pidi peaaegu uppuma, aga lõpuks oli Kutt tal
käes. Rinnal ja südame vastas. Karu oli vett täis imbunud, raskem kui kunagi,
ikka oma ja armas. Rinerdon oli ootamatust õnnest oimetu! Tal oli olnud tunne,
et Kuti kättesaamine tähendab suuri vaevu ja tõsiseid katsumusi, aga nüüd oli
Kutt taas temaga ja kõik oli korras... loodetavasti. Elu polnud veel kunagi
tundunud nii hea, kõigi rõõmude püha paik, armastuse ja naeru kodu. Lauldes ja
hüpeldes tõttas Rinerdon Miramae juurde, maldamata Kuti kuivamist oodata. Iga
samm kergendusest tantsuline, pungil siirast usku, et ema tahtis Kutti vaid
korraks ning on nüüd õnnelik, õndsuses just nii, nagu ka tema poeg.

            Nad ei läinud
kohe koju, aga hakkasid küll kohe minema. Kui nad lõpuks tagasi jõudsid, oli
juba öö. Kokatädi oli küpsetanud maisikoogikesi ja keetis parajasti
iga-valu-vastast leent. Nad istusid sinnasamasse kolde ette, Rinerdon ladus nii
endale kui tüdrukule hiigelkuhja kooke ette ja kallas ohtrasti siirupit peale.
Kokatädi vaatas neid Miramaega muheldes; tal oli hea meel, et kõik laabus.

            Kutt pidi kaua
kuivama, see oli Rinerdonile selge. Poiss viis karukest müürile päikese kätte
ja sättis teda kuumadele koldekividele, õhtuti aga mähkis Kuti oma titapõlve
kümbluslinasse. Karumõmm oli juba peaaegu kuiv, ainult rebimisjälje ümbrus ei
tahtnud ära kuivada. Rinerdon võttis paar päeva aega, kuid viimaks, õhtul, mil
isa oli taas ära, otsustas järele vaadata, mida selles kohas säärast on, et
Kuti kõht ikka veel kuivaks ei ole saanud. Pealegi tundis Rinerdon juba teist
päeva mingit ebameeldivat imalat lehka, mis paistis just Kuti seest tulevat,
mädanemise haisu, ohtlikku ning seletamatult pahelist, nagu vahel heljub
kõdunevataes majades, mürgiseente kasvukohtades või tuleb surija suust.
Niisiis võttis Rinerdon ema õmbluslaeka ning harutas üles mängukaru heledamat
punnkõhtu u-kujuliselt piirava ja ligi paari tolli ulatuselt niikuinii katkenud
niitidega õmbluse. Hais muutus tihkemaks, poiss öögatas.

            Roosakas laik
Kuti lõua all, tema moosinosimise näitaja – nii olid nad kokatädiga omavahel
naljatlevalt seda pudipõlle moodi ja piimajoogi värvi heledamat lapikest
nimetanud – vajus äkki lahti, Rinerdon oleks äärepealt jälkuspuhangu tõttu
minestanud, ja midagi tumedat kukkus kolksatades põrandale. Rinerdon pilgutas
silmi ja püüdis eset vaadata, vähemalt sellestki aru saada, kas tegu võib olla
millegagi, mis on emale kuulunud või üldiselt siit majapidamisest pärit.

            See oli üsna
pikk nuga, tapaväits, terav ja hoolimata roostest – või, mine tea, äkki just
selle kuivanud vere karva kihi tõttu – kuidagi eriti ohtliku moega. Rinerdon
kummardus nuga üles võtma ja tundis, kuidas tera ta käe all vibreerib. Ja siis
kuulis ta ema häält, taas ahastavalt kurba, nii et ta ise ka mõistis, kui
eksinud oli ema hing. Ta oli emale abiks olnud, aga selleks, et oma ema
tõeliselt ära päästa, peab ta tegema hirmsa teo, peab tapma, ohverdama ühe oma
kalleimatest.

            Jah, ema teadis
ja mõistis, et poeg ohverdaks pigem enda elu, kui teeks sõbrale kurja, aga nii
need asjad ei käi, ütles ema, hing pisaraist tulvil. Pealegi oli Rinerdonil
väga vähe aega, sest unede jahimehed on ema üles leidmas. Ainult seetõttu on
nad veidi maha jäänud, et Rinerdon karule järele tuli, mõmmiku vapralt veest
välja tõi ning oma eluga riskis. „Aga,” ütles ema nukker hääl Rinerdoni hinge
käristades, „nad leiavad mu, sest mina kuulen neid, ja nemad kuulevad mind.”

            Ema õpetas,
mida poeg peab tegema ja kuidas nuga teda seejuures aitab. Poja ülima vapruse
tõttu saab ta erakordse loa valida kahe ohvri vahel: ta võib tappa kokatädi või
Miramae, aga kellegi teisega Kuldne Isand, Pimedate Ööde Hiilgus, Valge
Teenäitaja ning Salahäälil Hüüdja, ei lepi.

            Rinerdon
teadis, et kokatädi muidugi lubaks end tappa, kui see muudab Rinerdoni elu
õnnelikuks. Vahest isegi Miramae?

            Aga ei, see on
jõle ja vale! Miks? Ometi kraapis miski ta hinge. Taas kord palus Rinerdon
ahastades: „Aidake mind ometi keegi!” ja tundis korraga veriapelsinide mõrkjat
ergastavat lõhna. Hämarikupiiga oli viimaks tulnud! Aeg oleks nagu peatunud,
aga mitte vaevaks, vaid selleks, et Rinerdon kiirustamise tõttu enam oma
rumalust kahetsema ei peaks.

            Möödusid mõned
minutid, mida Rinerdon oleks vabalt aastateks võinud pidada. Siis lõpuks keris
poiss, ikka alles linnuluine, ometi suur, elusa hinge ja õnneliku, vabanenud
olekuga inimene, end voodile istuma ning lausus, hääl pidulik ning vaid hetkeks
värahtav: „Sa ei peta mind enam, näkk, ei mind ega kedagi teist! See ei ole
sinu koht ega saa selleks ka nüüd. Vabasta see järv, lase lahti minu ema
kingitus, ka see ei kuulu sulle. Mine tagasi maidonisse!

            Rinerdoni
veendumus õige teo ja õige sõna ühtsuses oli nii suur, et hirm taandus. Kindel
eesmärk on hea asi küll, aga tahe ja kindlameelsus seda täita tuleb teadmises,
et ka keegi, kes on alles päris laps, võib, ja vahel lausa peab, elama head elu
ja tegema häid tegusid. Vaim vabastas end Kuti jäänustest, üritas vastu hakata,
kuid ei pääsenud Rinerdonile ligi.

            Kuri läks,
unnates ja raevutsedes, ometi võidetult. Hämarikupiiga, kes oli kõik see aeg
vaimu kinni hoidnud, kui poiss selgust püüdis saada, vajus kõõksudes, oiates
ja veritsedes Rinerdoni voodisse ja jäi sinna tükiks ajaks lamama. Rinerdon
püüdis Kutti parandada ja tema abitus selle lihtsa tegevuse juures mõjus
printsessile nagu parim meelelahutus ikka. mõne aja pärast läksid nad koos
kolde juurde, kus Hämarikupiiga, kokatädi ja Miramae kolmekesi Kutti ravitsesid
ja Rinerdon mune vahustas, et kõigile sõpradele imelist lohutuseks ning rõõmuks
valmistatud toitu pakkuda.

            Oli olnud lein
ja kurbus, aga nüüd ometi pidi järgnema ka veidi head. Ja kuna hea kasvatab üha
uut head juurde, siis selles loos, nii uskus Rinerdon kindlalt, saavad viimaks
kõik hea tahtega inimesed kätte selle õnne, mille tarvis nad kunagi
valmistati. Kas või kuu pealt. 

